
הוועדה המיוחדת לדיון בהצ"ח השוויון בנטל
15/01/2014

הכנסת התשע-עשרה
נוסח לא מתוקן

מושב שני
<פרוטוקול מס' 32>
מישיבת הוועדה המיוחדת לדיון בהצעת החוק בעניין השוויון בנטל בשירות הצבאי, בשירות האזרחי ובשוק העבודה ולהסדרת מעמדם של תלמידי הישיבות
יום רביעי, י"ד בשבט התשע"ד (15 בינואר 2014), שעה 15:30
<סדר היום:>
<הצעת חוק שירות אזרחי לתלמידי ישיבות (הוראת שעה), התשע"ג-2013>
נכחו:

<חברי הוועדה:> 
איילת שקד – היו"ר
עפר שלח – מ"מ היו"ר

אריאל אטיאס

עמר בר-לב 

משה גפני

צחי הנגבי

מאיר פרוש

אלעזר שטרן

רוברט אילטוב

יעקב אשר
<מוזמנים:> 
	עו"ד אחז בן ארי
	–
	היועמ"ש, משרד הביטחון

	עו"ד הילה ארליך
	–
	סגן היועמ"ש, משרד הביטחון

	עו"ד ערן יוסף
	–
	הלשכה המשפטית, משרד הביטחון 

	ענבל דה פז
	–
	ראש ענף ייעוץ כוח אדם ופרט בפרקליטות הצבאית, צה"ל, משרד הביטחון

	אריק לביא
	–
	ראש היחידה לניהול וארגון באגף מנהל ומשאבי אנוש, משרד הביטחון

	רן רידניק
	–
	רכז תעסוקה, אגף התקציבים, משרד האוצר

	אסף וסרצוג
	–
	רפרנט ביטחון פנים, אגף התקציבים, משרד האוצר

	רותם פלג
	–
	מנכ"ל, המשרד לביטחון פנים

	עו"ד יואל הדר
	–
	יועמ"ש, המשרד לביטחון פנים

	עו"ד חיים אמיגה
	–
	ע' יועמ"ש, המשרד לביטחון פנים

	יאיר דורנפלד
	–
	רח"ט תכנון וארגון, המשרד לביטחון פנים

	קובי יעקובי
	–
	עוזר מנכ"ל, המשרד לביטחון פנים 

	מיה סטולרו
	–
	ראש חולית אוכלוסיות, משטרת ישראל, המשרד לביטחון פנים

	אלכס פרלמן
	–
	פרויקט מרכז ההדרכה, משטרת ישראל, המשרד לביטחון פנים

	שבתי גרברציק
	–
	דובר למגזר הדתי והחרדי, משטרת ישראל, המשרד לביטחון פנים

	דב דייויס
	–
	דוברות, משטרת ישראל, המשרד לביטחון פנים

	עו"ד מפקח משה אלפנדרי
	–
	עוזר יועמ"ש, משטרת ישראל, המשרד לביטחון פנים

	סג"ד ליאור אריאן
	–
	ראש ענף או"מ, שב"ס, המשרד לביטחון פנים

	מישר בן ציון
	–
	רת"ח חקיקה, שב"ס, המשרד לביטחון פנים

	עו"ד גבריאלה (גבי) פיסמן
	–
	ממונה, ייעוץ וחקיקה – פלילי, משרד המשפטים

	עו"ד איה דביר
	–
	מחלקת ייעוץ וחקיקה, משרד המשפטים

	עו"ד רעות בינג
	–
	מחלקת ייעוץ וחקיקה, משרד המשפטים

	עו"ד לירון דוד
	–
	מחלקת ייעוץ וחקיקה, משרד המשפטים

	אבי פרץ
	–
	ראש תחום תורה ותרגילים ברשויות, המשרד להגנת העורף

	יצחק (בנדה) בן דוד
	–
	סמנכ"ל אכיפה, המשרד להגנת הסביבה

	עו"ד דלית דרור
	–
	היועמ"ש, המשרד להגנת הסביבה 

	עו"ד בנימין (בני) חנוך
	–
	הלשכה המשפטית, המשרד להגנת הסביבה

	דוד כהן
	–
	עוזר השר, המשרד להגנת הסביבה 

	סמדר שגב
	–
	עוזרת סמנכ"ל אכיפה, המשרד להגנת הסביבה

	ד"ר גלית שאול
	–
	מנהלת תחום התנדבות, משרד הרווחה והשירותים החברתיים

	עו"ד מרים גראזי רוזנבאום
	–
	יועצת משפטית של אגף מוסדות תורניים, משרד החינוך

	ענת ליכטר
	–
	משרד הבריאות

	ירון
	–
	משרד ראש הממשלה

	תמיר
	–
	משרד ראש הממשלה

	אלון
	–
	משרד ראש הממשלה

	דניאלה
	–
	משרד ראש הממשלה

	עו"ד בישארה אלי פראן
	–
	הלשכה המשפטית, נציבות שירות המדינה 

	שר שלום ג'רבי
	–
	מנכ"ל, מנהלת שירות אזרחי לאומי

	עו"ד יואב ארבל
	–
	יועמ"ש, מנהלת שירות אזרחי לאומי

	עו"ד נעם עמרן
	–
	הלשכה המשפטית, מנהלת שירות אזרחי לאומי

	מוטי אלמליח
	–
	יועץ בכיר, מנהלת שירות אזרחי לאומי

	מלכיאל דהן
	–
	אחראי פיקוח ובקרה, מנהלת שירות אזרחי לאומי

	נחום בנדיקט
	–
	יועץ חרדי, מנהלת שירות אזרחי לאומי

	אליעזר יפה
	–
	מנהל אגף הסברה, הדרכה וגיוס משאבים, מד"א

	אבי חובב
	–
	סגן מנהל מרחב ירושלים, מד"א

	גיל מושקוביץ
	–
	מד"א

	יהודה משי זהב
	–
	יו"ר, זק"א

	זאב קשש
	–
	יו"ר, איחוד הצלה

	קרן גלאון
	–
	נציבות כבאות והצלה

	משה גוטמן
	–
	איגוד הישיבות הגבוהות

	ענת יערה פלדמוס
	–
	פעילה, המשמר החברתי

	נתן נתנזון
	–
	יועץ מטעם הבית היהודי

	אוריאנה אלמסי
	–
	מרכז המחקר והמידע של הכנסת 


<ייעוץ משפטי: >
מירי פרנקל-שור
עידו בן יצחק

איילת לוי

יפתח שבת (מתמחה)
<מנהלת הוועדה:>
לאה קריכלי
<רישום פרלמנטרי:>
אירית שלהבת
<הצעת חוק שירות אזרחי לתלמידי ישיבות (הוראת שעה), התשע"ג-2013>
<היו"ר איילת שקד:>
צהרים טובים. אתמול, למי שלא יודע, היה דיון בבג"ץ על גיוס החרדים, כי שר הביטחון דחה את גיוס החרדים עד שנסיים את הצעת החוק. בג"ץ רק שאל מתי נסיים. אני אמרתי לכל מי שמעוניין שיבוא לכאן לדיוני הוועדה לראות שאנחנו עושים עבודה רצינית ויסודית ואני מקווה שנסיים את החוק הזה היום. אם נסיים את חוק שירות אזרחי היום הישיבה מחר תבוטל, כך שלכולם יש מוטיבציה להיות בשקט ולהיות ענייניים. כעיקרון, אני רוצה שנישאר היום עד שנסיים את הדיון בהצעת החוק. 
<מאיר פרוש:>
אפשר לדעת מה המדינה ענתה בקטע הזה, לגבי זה שאנחנו לא יודעים מתי זה יסתיים, מה קצב העבודה? אפשר לדעת מה המדינה ענתה בבג"ץ?

<היו"ר איילת שקד:>
אני לא יודעת, לא קראתי את הפרוטוקול. רק קראתי בתקשורת שהמדינה אמרה שהוועדה דנה ארוכות. היא הביאה להם פירוט של מספר הישיבות ואמרה שהצעת החוק נמצאת בתהליכי חקיקה מתקדמים. 

<עידו בן יצחק:>
המדינה אמרה שהיא לא יכולה להתחייב בשם הוועדה. 

<מאיר פרוש:>
את זה אני יודע. השאלה אם היא אמרה שאנחנו יושבים ודנים. 

<עידו בן יצחק:>
כן, צוין בבג"ץ מספר הישיבות, האינטנסיביוּת, העובדה שאנחנו מתכנסים היום ומחר וזה שאנחנו כבר בשלבי הצבעה על חוק השירות האזרחי. 

<עפר שלח:>
בג"ץ גם אמר שהוא לא ידון בזה בכלל. הוא אמר שלמעשה הוא עומד לקבל החלטה. 

<מירי פרנקל-שור:>
או שהוא יקבל החלטה, או שהוא יבקש עדכונים בהמשך הדרך. אנחנו לא יודעים מה יקרה. 

<עפר שלח:>
אבל הוא לא ידון בזה. 

<היו"ר איילת שקד:>
אנחנו מתחילים בהצבעות על סעיפים 2 ו-2א. על סעיף 2א הצבענו אז סעיף 2ב.
<מאיר פרוש:>
לסדר, רק שאבין. אנחנו מדברים עכשיו על כל הצעת החוק?

<היו"ר איילת שקד:>
לא, עכשיו אנחנו מצביעים – אגיד לכם על אילו סעיפים, שתדעו. אנחנו מצביעים רק על מה שלא הצבענו עליו בישיבה הקודמת, שזה סעיף 1, סעיף 2, סעיף 5, סעיף 9, סעיף 15, סעיף 18א, סעיף 20, סעיף 25, סעיף 25א וכל תתי הסעיפים של סעיף 25. 

<משה גפני:>
מה הן ההודעות על הרוויזיות שהעברתם?
<מירי פרנקל-שור:>
ההודעה על הרוויזיה שהעבירו עכשיו היא הרוויזיה של חבר הכנסת שלח לסעיף 12. 

<היו"ר איילת שקד:>
והרוויזיה של חבר הכנסת רוברט אילטוב – הוא לא נמצא כאן, נחכה לו קצת. 
<משה גפני:>
אז כל עוד את מחכה לו, תגידי רק מה היה נושא הרוויזיה של חבר הכנסת עפר שלח. 

<היו"ר איילת שקד:>
תיכף נדבר, נגיע לסעיף 12 ונדבר על זה. 

<משה גפני:>
הייתי פשוט במליאה. 

<מירי פרנקל-שור:>
זה מהישיבה הקודמת. מה שהודיעו עכשיו, שהבקשה לרוויזיה תבוא לדיון. 
<מאיר פרוש:>
הולכים לדון על סעיף 2א?

<היו"ר איילת שקד:>
אנחנו מתחילים מסעיף 2ב. 

<מאיר פרוש:>
אני רוצה לשאול שאלה על סעיף 2א. 

<מירי פרנקל-שור:>
מה שנשאר בסעיף 2א וטרם הוצבע זה הנושא של שירות אזרחי בחוץ לארץ. 

<מאיר פרוש:>
אם הצבענו ואי אפשר לדבר על הסעיף, בסדר, אבל אני רוצה לשאול על סעיף 2א. 

<היו"ר איילת שקד:>
חבר הכנסת פרוש, אני רוצה לסיים היום את ההצבעות על הצעת החוק. אפשר לשאול על סעיפים שאנחנו מדברים עליהם עכשיו. 

<יואב ארבל:>
נשאיר את השירות האזרחי לתלמידי ישיבות בישראל ובאזור, ובסעיף שנוגע לחוץ לארץ נכתוב: "על אף האמור ...". נעשה סעיף על חוץ לארץ. 

<מירי פרנקל-שור:>
כשנראה את ההסדר נחליט מה יהיה כתוב בסעיף. 

<יואב ארבל:>
כך דובר בישיבה המקדימה. 

<היו"ר איילת שקד:>
אני רוצה לעבור לסעיף 2ב. 

<מאיר פרוש:>
בסדר, לא אעכב את הוועדה, אין לי עניין לעכב. 

<היו"ר איילת שקד:>
מה השאלה?

<מאיר פרוש:>
אני מבין שעכשיו הוגשה בקשה להסתייגות מסוימת של עפר שלח.

<היו"ר איילת שקד:>
לסעיף 12. 

<מירי פרנקל-שור:>
לא עכשיו, בישיבה הקודמת.

<מאיר פרוש:>
עכשיו קיבלנו את המכתב. מכיוון שיש לי שאלה ששאלתי פעמיים בנוגע לסעיף 2א, אני שואל אם אני יכול לשאול אותה. אני לא רוצה סתם לעכב. 

<היו"ר איילת שקד:>
בעצם אתה רוצה להגיש רוויזיה, בגלל שעל סעיף 2א הצבענו. 

<עפר שלח:>
אי אפשר לחשוד כך בכשרים...

<היו"ר איילת שקד:>
חבר הכנסת פרוש, זה אומר שצריך להגיש רוויזיה. 

<מירי פרנקל-שור:>
יש לך שאלת הבהרה?

<מאיר פרוש:>
שאלתי ואני שואל עכשיו שוב. אמנם הנושא הזה נדון. אני שואל שאלה. אם קבענו שזה רק 200, ואם ירצו אנשים לעסוק במסגרת השירות האזרחי בטיפול בילדים בעלי צרכים מיוחדים, כסייעים או במה שצריך לטפל בילד בחינוך מיוחד, למה אנחנו מגבילים את זה ל-200?

<שר שלום ג'רבי:>
את זה ועדת פרי החליטה. 

<מירי פרנקל-שור:>
השאלה אם זה ייפול בגדר חינוך או רווחה. 

<מאיר פרוש:>
לסייע לילד בעל צרכים מיוחדים.

<שר שלום ג'רבי:>
זה ברווחה. 

<היו"ר איילת שקד:>
אז זה בלי הגבלה. 

<שר שלום ג'רבי:>
זה ברווחה ובלי הגבלה. גם עכשיו יש את זה. 

<היו"ר איילת שקד:>
בסדר? יופי. 

<יואב ארבל:>
עוד הערה קטנה. דיברתי קודם עם הייעוץ המשפטי לוועדה לגבי השם. 

<מאיר פרוש:>
רק דקה, עוד לא שמעת את מה שאני שאלתי. 

<היו"ר איילת שקד:>
סליחה, חבר הכנסת פרוש, אסביר לך. אני אומרת לך שמה שאתה מתכוון הוא בלי הגבלה מספרית, הוא ברווחה. 

<מאיר פרוש:>
לסייע לילד בחינוך המיוחד. 

<יואב ארבל:>
אני רוצה להבהיר, בכל אופן, חינוך מיוחד זה מונח מאוד-מאוד רחב. אנחנו מתייחסים לכל הקשור לבעלי מוגבלויות בתור רווחה. בחינוך מיוחד זה לאו דווקא בעלי מוגבלויות. לכן אני אומר, כל מה שקשור לתחום הרווחה, שמשרד הרווחה מטפל בו, נכנס בתחום הרווחה. אם יש ילדים עם דיסלקציה, עם בעיות למידה, זה לא תחום הרווחה, למרות שזה חינוך מיוחד. לכן אני לא רוצה לומר באופן כללי שחינוך מיוחד זה רווחה. 
<מאיר פרוש:>
ואז אני שואל, עבור אותם ילדים מסכנים, האם מפריע לנו שנאפשר בקלות לומר: כן, למה לא? שנאפשר לטפל באותם ילדים חריגים, שהם כן בהגדרה של חינוך ולא של רווחה, לאשר מספר גדול יותר? זאת השאלה שלי. לי יש ילד כזה. אני שואל למען אותה אוכלוסייה. מה יש? תגידו רק למה לא. יכול להיות שיתנו לנו. 
<היו"ר איילת שקד:>
זאת היתה ההחלטה של ועדת פרי. 

<מאיר פרוש:>
אבקש מעפר שלח לדבר עם פרי בשבילי, אבל אני שואל, יש ילדים בעלי צרכים מיוחדים בעייתיים. הלוואי שאף אחד לא יתנסה בדברים האלה. 

<היו"ר איילת שקד:>
ילדים עם מוגבלויות שמוגדרות על-פי משרד הרווחה, עם פיגור או דברים כאלה, זה תחת רווחה ואין בזה הגבלה. ילדים עם דיסלקציה או קשיי למידה- - -

<שר שלום ג'רבי:>
גם נוער בסיכון נכלל ברווחה. אני רק מסביר, שתדע עד כמה זה רחב. 

<היו"ר איילת שקד:>
זה רחב מספיק. 

<מאיר פרוש:>
אני מדבר על ילדים בעלי צרכים מיוחדים. 

<שר שלום ג'רבי:>
זה ה-200 שמטפלים בהם. 

<היו"ר איילת שקד:>
חבר הכנסת פרוש, סיימנו. התשובה שלו בעיניי מספקת. 

סעיף 2ב, אני מתחילה לקרוא ונצביע על הגופים שנכללים בשירות אזרחי-ביטחוני, אז תקשיבו כי זה מעניין פה את כולם. 
	"שירות אזרחי-ביטחוני
	2ב.
	(א)
שירות אזרחי-ביטחוני יהיה באחד מהגופים המפורטים להלן:

	
	
	
	(1) יחידות הסמך של משרד ראש הממשלה שתכלית פעילותן היא ביטחון המדינה ותושביה;"


עפר שלח ואני, לאחר התייעצות עם משרד ראש הממשלה, החלטנו שאנחנו רוצים להביא להצבעה בוועדה ש"יחידות הסמך של משרד ראש הממשלה שתכלית פעילותן היא ביטחון המדינה ותושביה" לא יהיו חלק מהשירות האזרחי-ביטחוני. זאת גם הבקשה של השר לביטחון פנים. אדם מן המגזר החרדי שרוצה להיות ביחידות האלה יכול לעשות את זה או דרך הימ"לים או להתגייס כאזרח ליחידות האלה. היום יש חרדים בודדים ביחידות האלה, אבל יש הוראה של ראשי הארגונים לקלוט חרדים. זאת אומרת, זה הוראה של ראש הארגון, שהוא רוצה בחרדים, הוא מעוניין בהם. במסגרת שירות אזרחי-ביטחוני יש בעיה בגלל השעות, הם צריכים להיות מחויבים לעבוד בלי הגבלת שעות, וגם בגלל התנאים. היחידות הללו כרגע לא בנויות להיות יחידות מופרדות. היחידות מעורבות לחלוטין ולכן זה בעייתי. ההמלצה של עפר שלח ושלי היא להוריד את זה. 

<מאיר פרוש:>
היתה לכם תת-ועדה?

<היו"ר איילת שקד:>
לא. זה המלצה שלנו. אני אומרת את ההמלצה. תיכף נצביע. 

<מאיר פרוש:>
מאחר ולא קיבלתי תשובה על סעיף 2א למה אני צריך לדבר על סעיף 2ב? למה הוועדה לא יכולה לטפל בילדים בעלי צרכים מיוחדים? אני רוצה שיירשם בפרוטוקול. אני פעלתי עבור ילדים. 

<היו"ר איילת שקד:>
חבר הכנסת פרוש, תגיש רוויזיה. לדעתי, ואתה יודע שאני מסכימה אתך, התשובה של שר שלום ג'רבי מספקת. רובם נכללים בקטגוריית הרווחה.

<מאיר פרוש:>
אבל יואב ארבל אמר שלא אז למה את חוזרת על האמירה הזאת?

<היו"ר איילת שקד:>
אבל הוא כן אמר. הוא אמר שמוגבלויות ונוער בסיכון כן נכללים ברווחה. אולי ילדים עם קשיי למידה או HDD לא נכללים, אבל הרוב הגדול כן נכללים, כך הוא אומר. 

<מאיר פרוש:>
ואותם מסכנים שיש להם HDD, למה הם לא יטופלו? מה יש?

<היו"ר איילת שקד:>
שיטופלו במסגרת מערכת החינוך, לא על-ידי שירות אזרחי. מה זה משנה?

<מאיר פרוש:>
אבל הם לא יוכרו. הרי במערכת החינוך יש רק 200 משרתים. למה הם לא יוכרו? אם יש ילדים בעייתיים, מסכנים ואפשר להציל אותם בדרך הזאת, למה לא? רק שיסבירו לי למה לא. אחר-כך חבר הכנסת גפני ישאל הרבה שאלות, אני לא אשאל. למה לא?

<היו"ר איילת שקד:>
למה לילדים שהם חילונים עם הפרעות HDD אין שירות אזרחי? די, חבר הכנסת פרוש. התשובה הזאת מספקת. זה לא הגבלה של 200 באמת. 
	
	
	
	"(2)
משטרת ישראל;

	
	
	
	(3)
שירות בתי הסוהר;

	
	
	
	(4)
הרשות הארצית לכבאות והצלה;

	
	
	
	(5)        הרשות להגנה על עדים;

	
	
	
	(6)
משרד הביטחון – ביחידות ובתפקידים שתכלית פעילותם היא ביטחון המדינה ותושביה, שקבע שר הביטחון, בצו, בהסכמת השר ובאישור הוועדה;

	
	
	
	(7)
המשרד לביטחון הפנים – ביחידות ובתפקידים שתכלית פעילותם היא ביטחון הפנים והשמירה על שלום הציבור והסדר הציבורי, שקבע השר לביטחון הפנים, בצו, בהסכמת השר ובאישור הוועדה;

	
	
	
	(8)
"המשטרה הירוקה" ואגף ים וחופים במשרד להגנת הסביבה; 

	
	
	
	ׁׁׁׂ(9)      אגודת "מגן דוד אדום" שהוקמה בחוק "מגן דוד אדום" התש"י-1950;

	
	
	
	(10)    גוף בפריסה ארצית שעיקר עיסוקו בהצלת חיי אדם או גוף שעזרתו נדרשת באופן מיידי לזיהוי קרבנות אסון, שקבע השר בצו באישור הוועדה."


<צחי הנגבי:>
גם אגף ים וחופים, לא רק "המשטרה הירוקה". 

<היו"ר איילת שקד:>
"המשטרה הירוקה" ואגף ים וחופים.

<משה גפני:>
לא הבנתי מה יהיה עם המוסד והשב"כ.

<היו"ר איילת שקד:>
ההצעה שלנו, של חבר הכנסת שלח ושלי, אחרי שדיברנו עם נציגים של משרד ראש הממשלה, היא שהמוסד והשב"כ לא יהיו חלק מן השירות האזרחי-ביטחוני. זה גם לבקשת השר לביטחון פנים שאומר, ובצדק מסוים, שהאטרקטיביות של המשטרה והכבאות והשב"ס, שלשם זה בעצם הוקם השירות האזרחי-ביטחוני, תרד, וגם מכיוון שהארגונים האלה לא יכולים להבטיח כרגע סביבה מופרדת. סביבת העבודה שם לגמרי מעורבת. אנחנו חושבים שכדאי לא לכלול אותם תחת שירות אזרחי-ביטחוני. 

<משה גפני:>
אני מבקש להתייחס לעניין הזה. אני מתנגד לחוק ולכן ההחלטה שלכם מצוינת. אם אתם יכולים למחוק עוד גופים, תמחקו. אבל אם חס וחלילה הייתי חילוני והייתי רוצה שהחוק הזה יבוצע, הייתי נותן לחרדים גאווה, שבשירות האזרחי הם נמצאים גם במוסד ובשב"כ. זה היה נותן אווירה כזאת, אווירה נכונה, שלא הולכים לעשות אותם חוטבי עצים ושואבי מים. כן, הם יהיו בשב"ס, כל הכבוד. בסדר, אני מעריך מאוד את השב"ס בגלל שכל חבר כנסת בפוטנציאל אמור להגיע לשם, אז אני בעד השב"ס, אבל אתם הולכים לעשות את החרדים חוטבי עצים ושואבי מים. אתם דואגים לסביבה שלהם. הם יודעים לדאוג לעצמם. אין דבר כזה בעולם, האמיני לי, אני מכיר את המערכות, אני מכיר מתפקידיי הקודמים. המציאות היא שלא רוצים לכלול את המוסד והשב"כ בגלל שהחרדים הם ברמה נמוכה יותר מאשר אזרח רגיל. 
<היו"ר איילת שקד:>
חבר הכנסת גפני, הוספת השב"כ והמוסד – זה היה רעיון של עפר שלח ושלי באחד הדיונים פה. זה לא היה בהצעת החוק הממשלתית. 

<משה גפני:>
אין לי טענות, אני נגד החוק, ואתם צודקים שצריך להוריד את זה, ואם אפשר להוריד עוד הרבה דברים תורידו. אני תומך בכם, אבל אם אתם מתכוונים ברצינות ואתם רוצים שהחרדים יהיו חלק מן העניין, המוסד והשב"כ הם מוסדות יוקרתיים, שאם יהיו שם חרדים – הם יהיו. כחרדי אני מקווה שלא יהיו, אבל כחילוני אם יהיו זה נותן גאווה לאנשים שהם יכולים להיות גם במקומות אחרים. אם מתנגדים לקחת חרדים בגלל הסביבה – אף אחד מכם לא מתכוון ברצינות לחוק הזה, אתם מתכוונים רק לעשות רוח: "בסדר, שחרדים ישתלבו". אתם לא רוצים שהחרדים ישתלבו, אתם רוצים שמקסימום הם יהיו חוטבי עצים ושואבי מים, מקסימום, וגם זה לא בכל הארגונים. חבר הכנסת פרוש צודק בהערה שלו. לא רלוונטי כל העניין. אנחנו מדברים על שלבים. אל תגידי מה חילוני יעשה עם הילד. אפשר להגיד עוד הרבה דברים. הרי אתם רוצים להוציא אנשים שלא היו עד עכשיו, שיהיו. אני מסכים אתכם לגמרי, אל תכניסו את המוסד והשב"כ. אם אפשר תוציאו גם את המשרד לביטחון פנים ואת מערכת החינוך. אל תעשו טובות לחרדים, הם יסתדרו בלעדיכם. אם כנים דבריכם ואתם לא צבועים, המוסד והשב"כ צריכים להיות בפנים. אבל אני נגד. החרדים יהיו חוטבי עצים ושואבי מים, הם לא יהיו במקומות יוקרתיים. הרי צריך לעבור תהליך. מה אתה שואל על ילד חילוני?
<היו"ר איילת שקד:>
חבר הכנסת גפני, הם יכולים להתגייס וללכת בימ"לים למסגרת השב"כ.

<משה גפני:>
גם לא ילד חילוני, האמיני לי. היתה הצעת חוק של חבר הכנסת יוני שטבון, ששר החינוך הגיש עליה ערר לממשלה, שאתם גם לא מטפלים במשתמטים. הרי כולנו רצינו להצביע בעד. הכול צביעות. זה הבניין הכי צבוע במזרח התיכון. 

<היו"ר איילת שקד:>
חבר הכנסת גפני, סיימנו את נושא המוסד והשב"כ.

<משה גפני:>
למה?

<היו"ר איילת שקד:>
סיימנו את הדיון. עוד מישהו מחברי הכנסת רוצה להגיד משהו?

<עמר בר-לב:>
אני מסכים עם חבר הכנסת גפני. אם הגופים האלה לא יהיו ערוכים לקליטת חרדים אז המינהלת לא תאשר, אז בכלל זה רק עניין הצהרתי של גאווה וכן הלאה. אני לא רואה בזה בעיה. מצד שני, אני חושב שעם השנים גם הגופים האלה, כפי שצה"ל היום מתארגן, יצטרכו להתארגן. אז אני לא חושב שנכון לחייב אותם ברגע זה אבל אני לא רואה סיבה להוציא אותם. 

<אחז בן ארי:>
אגב, ההוראות האלה הן לא של חיוב אלא של אפשרות. 

<היו"ר איילת שקד:>
כן, זה אפשרות, זה לא חיוב, ברור. 

<משה גפני:>
אבל בעיקרון אי אפשר לעשות את החרדים כמו כולם. צריך שהם יהיו חוטבי עצים ושואבי מים גם בעיקרון. הרי זה לא חיוב, יכולים לא לקבל אותם. גם לא בטוח שהם הולכים לשם. אבל זה בסדר, אני בעד ההצעה של יושבת-ראש הוועדה ושל עפר שלח. 

<עמר בר-לב:>
אני הסכמתי אתך. 

<משה גפני:>
בתור חילוני אני אתך, בתור חרדי אני נגד. 

<היו"ר איילת שקד:>
נעבור לדבר על "מגן דוד אדום".

<צחי הנגבי:>
על זה נצביע עכשיו?

<היו"ר איילת שקד:>
תיכף נצביע על כל סעיף 2ב, כאשר נסיים את הדיון. בואו נעבור לדבר על "מגן דוד אדום" ועל ארגוני הצלה. "מגן דוד אדום" וארגוני הצלה, ברור שהם צריכים ללכת ביחד. הדילמה היא האם הם צריכים להיות בשירות אזרחי-ביטחוני או בשירות אזרחי. אחד הרעיונות שעלה בוועדה הוא לקבוע מכסה לגביהם על מנת שהם יישארו בשירות האזרחי-ביטחוני. מכיוון שאנחנו כן רוצים, כפי שאמרתי קודם, לתת עדיפות לשב"ס ולמשטרה ולכבאות והארגונים האלה סך הכול הם אטרקטיביים, כבר היום הם מעסיקים חרדים, ואם הם יהיו בשירות האזרחי-ביטחוני בלי מכסה- - - 

<משה גפני:>
קשה להיות חרדי בישראל. 

<היו"ר איילת שקד:>
חבר הכנסת גפני, בסוף כולם יכולים להתגייס, אם הם רוצים. 
<משה גפני:>
אבל אתם לא רוצים אותם. 

<היו"ר איילת שקד:>
רוצים, מאוד רוצים. 

<משה גפני:>
מה פתאום? זאת הצגה. 

<היו"ר איילת שקד:>
תראה איזו מריבה יש בין משרדי הממשלה על כוח האדם החרדי. 

<משה גפני:>
הכול הצגה. רק לגו. 

בישיבה הקודמת ביקשת מחבר הכנסת אטיאס להביא איזה נוסח. 

<היו"ר איילת שקד:>
הוא הביא. תיכף. 

השאלה שעומדת כאן בפני הוועדה עכשיו היא האם מד"א וארגוני ההצלה יישארו בשירות האזרחי-ביטחוני, אולי תיכף נדבר על איזו מכסה, או הם יהיו תחת השירות האזרחי. זה מה שצריך להחליט עכשיו. 

<מאיר פרוש:>
מה הדילמה?

<היו"ר איילת שקד:>
אני מסבירה: האם להשאיר אותם בשירות האזרחי-ביטחוני או שהם יהיו תחת השירות האזרחי. 

<מאיר פרוש:>
את זה הבנתי, אבל הדילמה כאן, למה אם את מייצגת עמדה שזה צריך להיות בשירות אזרחי-ביטחוני את שוקלת להעביר את זה לשירות אזרחי? 

<היו"ר איילת שקד:>
אסביר. הרציונל לשים אותם בשירות אזרחי ולא בשירות אזרחי-ביטחוני, כי השירות האזרחי-ביטחוני "נתפר" על מנת לעודד חרדים להגיע למשטרה, לשירות בתי-הסוהר ולשירותי הכבאות, זה היה הרעיון. אם הארגונים האלה, אם ארגון הצלה יהיה שווה בתנאים למשטרה סביר להניח שהרבה יותר אנשים יגיעו לארגון הצלה והמשטרה לא תצליח למשוך אליה אנשים. יש שתי אופציות. 

<מאיר פרוש:>
אבל אם ארגון ההצלה הוא שירות אזרחי אז מה משנה לי אם הוא עשה את זה בהצלה ולא הלך למשטרה?

<קריאה:>
אם זה יהיה שירות אזרחי זה בסדר. 

<היו"ר איילת שקד:>
שירות אזרחי זה בסדר, אין בעיה לשים את זה בשירות אזרחי. 

<מאיר פרוש:>
אם כך, למה צריך לפעול כדי שיעבור למשטרה ולא יישאר בארגון הצלה?

<היו"ר איילת שקד:>
אם אדם רוצה ללכת לשירות אזרחי בהצלה, אין בעיה, אז המשרד לביטחון פנים ביקש שארגון ההצלה יהיה תחת שירות אזרחי ולא אזרחי-ביטחוני. אני שואלת אתכם באמת מה אתם מעדיפים, ש"איחוד הצלה" ו"מגן דוד אדום" יהיו תחת שירות אזרחי?

<מאיר פרוש:>
מה "איחוד הצלה" אומר?

<היו"ר איילת שקד:>
תיכף נשאל. או ש"איחוד הצלה" ו"מגן דוד אדום" יהיו לדוגמה עם מכסה של 100 איש – דיברתי איתם, זה מקובל עליהם – ויישארו תחת שירות אזרחי-ביטחוני. 

<משה גפני:>
אני בעד להוציא את ארגוני ההצלה מן החוק. אני גם בעד להוציא משם את מד"א וגם את השב"ס, כבר אמרתי. אבל אילו הייתי חילוני חס וחלילה- - - 

<אלעזר שטרן:>
בסוף לא נדע מה העמדה האמיתית שלך. אולי נוכל לסדר לך להיות חילוני אם אתה כל-כך רוצה. 

<משה גפני:>
אל תסדר לי. אם אני כבר בא לסידור עם חילונים אז עם חילונים ממש, לא עם כאלה. 

<אלעזר שטרן:>
שמעת מה עפר שלח שואל? הוא שואל מה היה קורה אם היית חרדי...

<עפר שלח:>
מה היה קורה לו היית חרדי, גפני, זאת השאלה שלנו... 

<משה גפני:>
כל הטענות נגד הציבור החרדי היו, הרי אני התווכחתי תמיד, אמרתי: אבל אנחנו מתנדבים יותר מכל אחד אחר בארגוני הצלה שהם ביטחוניים. אנחנו נמצאים ב"איחוד הצלה" ויש מתנדבים חרדים שנמצאים במד"א ובזק"א. רואים אותם באירועים הביטחוניים כשמגיעה המשטרה, כשמגיעים כוחות ההצלה ומגיעים כולם מגיעים גם החרדים, כולם רואים את זה, זה לא סוד. אמרתי: אנחנו מתנדבים יותר מאשר חלקנו היחסי באוכלוסייה. אמרו: בסדר, אבל אתם לא ממוסדים, אתם לא בתוך העניין, זה צריך להיות תחת המינהלת. בסדר. הייתי בטוח, בכל אופן עוד נשארה בי תמימות אפילו שאני נמצא פה שנים רבות, הייתי בטוח שברגע שיגיע חוק שירות אזרחי הארגונים החרדיים האלה, שעוסקים בהצלת חיים בשעת חירום וברגיעה ובכל הדברים שעומדים שכולנו מכירים אותם, הראשונים שייכנסו אל תוך המערכת של השירות האזרחי הביטחוני יהיו "איחוד הצלה" וזק"א, הייתי בטוח. כבר הכנתי נאום למה אני מתנגד. פתאום הגעתם בישיבה הקודמת עם טיעונים – פשוט לא להאמין שהדיונים האלה מתקיימים. 

במה זק"א הוא לא שירות אזרחי-ביטחוני? במה? מה הוא שירות אזרחי-ביטחוני, השב"ס? מה הוא שירות אזרחי-ביטחוני? האזרחים לא רואים את זה? במה "איחוד הצלה" הוא לא שירות אזרחי-ביטחוני ואלו הרשות להגנת עדים היא כן שירות אזרחי-ביטחוני? במה? שמישהו יסביר לי. אני למדתי בישיבה, לא למדתי לימודי ליבה, אבל שכל ישר נתנו לי. שמישהו יגיד לי. זו צביעות. בגלל שזה חרדים לא רוצים לשלב אותם, רוצים לעשות מהם פרופגנדה.
<היו"ר איילת שקד:>
להיפך, רוצים לשלב אותם גם במקומות בהם הם לא נמצאים. 

<משה גפני:>
מאה אחוז. יש את השירות האזרחי, כבר דיברנו עליו. למה זה שונה מאשר הרשות להגנת עדים? במה זה שונה מאשר השב"ס שיש שם איזה חרדי ייצוגי? מה זה שונה כשמגיע מתנדב- - -

<היו"ר איילת שקד:>
אני שואלת את חברי הוועדה.

<משה גפני:>
רגע, תני לי לסיים. 

<היו"ר איילת שקד:>
די, חבר הכנסת גפני. אנחנו צריכים לסיים היום את הדיון בהצעת החוק. 

<משה גפני:>
אם הייתי חילוני היית נותנת לי להמשיך?

<היו"ר איילת שקד:>
הייתי קוטעת אותך עוד קודם... 

<משה גפני:>
אי אפשר עליך, אבל דעי לך שאני צודק. 

<היו"ר איילת שקד:>
חברי הוועדה, נראית לכם הגיונית ההצעה שהם יישארו בשירות אזרחי-ביטחוני, מכסה של 100?

<עמר בר-לב:>
שתי האפשרויות טובות בעיניי. אם זה בשירות האזרחי-ביטחוני זה חייב להיות עם מכסה, ועם זה בשירות האזרחי זה יכול להיות פתוח. לכן מבחינתי איך שנוח לחבר הכנסת גפני ואיך שנוח לארגונים עצמם. 
<אריאל אטיאס:>
אבל מי אמר את המספר 100?

<היו"ר איילת שקד:>
דיברתי איתם. פשוט זה מספר ריאלי. 

<אריאל אטיאס:>
על כל ארגון או על שניהם?

<גיל מושקוביץ:>
אף אחד לא דיבר אתנו על הגבלה מספרית. אנחנו לא מכירים הגבלה כזאת ואני גם לא מבין מה הקשר בין- - - 
<היו"ר איילת שקד:>
כמה מתנדבים היום בשירות האזרחי יש לכם?

<גיל מושקוביץ:>
במד"א – מעט מאוד, ממש בודדים. 

<שר שלום ג'רבי:>
יש 14 מתנדבים. 

<גיל מושקוביץ:>
כי יותר נוח להם ללכת לכל מיני עמותות, שאני די בספק לגבי התרומה האמיתית שלהם שם. 
<משה גפני:>
זה לא הדיון, עם כל הכבוד. 

<היו"ר איילת שקד:>
יש לי שאלה לארגון מד"א.

<גיל מושקוביץ:>
מד"א הוא ארגון הצלה לאומי. 

<משה גפני:>
מה הדבר הזה?

<היו"ר איילת שקד:>
יש לי שאלה. בתור נציג של מד"א תענה לי על השאלה. מה אתה מעדיף, מד"א בשירות אזרחי או בשירות אזרחי-ביטחוני עם מכסה של 100?

<גיל מושקוביץ:>
מד"א בשירות אזרחי-ביטחוני, אם המכסה היא למד"א. החשש הוא שברגע שמחברים- - - 
<משה גפני:>
משי-זהב לא מתנדב? רק מי שנמצא במד"א הוא מתנדב?

<גיל מושקוביץ:>
ברגע שמחברים את מד"א ביחד עם העמותות של החרדים, יש 15 עמותות חרדיות, מן הסתם הדבק יפעל, החרדים ילכו לאותן עמותות ולא יפעלו באמת בתחנות מד"א. 
<משה גפני:>
אין בעיה. כמה אנשי מד"א יש פה?

<גיל מושקוביץ:>
יש לנו כוונה- - - 
<אריאל אטיאס:>
זה 100 לכולם ביחד, כולל מד"א?

<היו"ר איילת שקד:>
לא, מד"א 100 וגופי הצלה 100. בסדר, תודה. כמה גופי הצלה בפריסה ארצית יש?

<גיל מושקוביץ:>
יש 16 ארגוני הצלה. 

<זאב קשש:>
בפריסה ארצית יש שני ארגונים, "איחוד הצלה" ומד"א, ויש את זק"א. 

<היו"ר איילת שקד:>
שר שלום ג'רבי, יש עוד ארגוני הצלה בשירות האזרחי?

<שר שלום ג'רבי:>
יש, אבל לא בפריסה ארצית. בפריסה ארצית יש רק שניים. 

<זאב קשש:>
הם לא בפריסה ארצית והם לא ארגונים עצמאיים, עם כל הכבוד. 

<גיל מושקוביץ:>
יש כמה ארגונים בפריסה ארצית, עם סניפים באשקלון ובאלעד. 

<היו"ר איילת שקד:>
זה לא ארצי. 

<גיל מושקוביץ:>
אחרי גוש דן יש מתנדבים ב- - - ויש מתנדבים באלעד ויש מתנדבים בירושלים. 

<היו"ר איילת שקד:>
חברים, מכיוון שאני יודעת שיש סכסוכים ועוינות בין מד"א ל"איחוד הצלה" אני לא מתכוונת להיכנס לזה כאן בוועדה. חברי הוועדה, ההצעה שלי, שיישארו בשירות אזרחי-ביטחוני אבל עם מכסה של 100. 100 למד"א ו-100 לארגוני הצלה. מקובל עליכם?

<אריאל אטיאס:>
כלומר, יהיו 200. 

<עפר שלח:>
הבעיה פה היא לא המספר. 

<שר שלום ג'רבי:>
מה שאפשר לעשות, אם מותר לי, 100 בביטחוני אזרחי, ואם יהיו יותר הם יהיו בשירות אזרחי רגיל. 

<אריאל אטיאס:>
את זה אף פעם לא מגבילים, זה ברור. 

<היו"ר איילת שקד:>
את זה אתה יכול לעשות, בזה אין בעיה. 

<עפר שלח:>
את זה לא תוכל לעשות, זה בדיוק העניין. אם אתה קובע בזה מכסה בשירות האזרחי-ביטחוני איך תסביר את ההבדלים?
<שר שלום ג'רבי:>
אגיד לך את ההסבר: כל הקודם זוכה. אין לי ברירה אחרת. נכון שלא טוב לעשות את זה. 

<עפר שלח:>
לכן אין בזה היגיון. 

<שר שלום ג'רבי:>
אתה אומר שיש מכסה של 100. אין לי כלל אחר. כל הקודם זוכה. אבל אם פתאום ירצו 200 לבוא למד"א, שיבואו. 

<עפר שלח:>
אין בזה היגיון. אי אפשר יהיה לאורך זמן לשים על זה מכסה מפני שלא תוכלי להפריד בין אלה שהם בשירות האזרחי-ביטחוני ובין אלה שהם בשירות האזרחי הרגיל. מה גם שיש פה את הנקודה שלא נגענו בה, צורת השירות. זה מה שמבדיל את הארגונים האלה מהארגונים האחרים, מהמשטרה או משב"ס, מהארגונים שאנחנו מדברים עליהם בתוך השירות האזרחי-ביטחוני. צורת השירות בארגונים האלה היא בעיקרה כוננות. 

<היו"ר איילת שקד:>
אבל הם לא עושים את הכוננות מהבית או מהישיבה. הוא הסביר שהם עושים את הכוננות מתחנת האמבולנס במד"א או מזק"א. הם יושבים במקום. 
<קריאה:>
כך זה עובד היום. 

<שר שלום ג'רבי:>
לא רק במקום. אני רוצה להדגיש, שיהיה ברור לוועדה ולפרוטוקול. ארגון זק"א פנה אליי בזמנו בבקשה שכל המתנדבים שיש להם ביפרים יוכלו לעשות שירות אזרחי ובעת ההמתנה יישבו בבית-מדרש. אמרתי לו חד-משמעית: אם לא יהיה חדר המתנה שבו נמצאים רק מתנדבי השירות האזרחי, שמגיע המפקח שלי ובודק מי בדיוק שם, הם לא יקבלו. הוא לא קיבל את זה, לכן אין לו הכרה בשירות האזרחי לחבר'ה עם הביפרים, רק במטה שלו בנקודה יש הכרה. אשר על כן, בכל מקום שיקבל אישור יהיה חדר המתנה שמיועד לחרדים, כפי שחייבתי את מד"א שיהיה חדר המתנה לטובת חרדים, לא חדר רגיל. 

<יהודה משי-זהב:>
רק מי שיושב בנקודת ההזנקה. 
<עפר שלח:>
כמה אנשים בשירות האזרחי יש היום שמתנדבים בזק"א?

<שר שלום ג'רבי:>
בשירות האזרחי היום יש לנו 10-11 חבר'ה שנמצאים בנקודת ההזנקה בזק"א, לא בבית-מדרש עם ביפר, אין דבר כזה אצלנו. זה שיש להם ביפרים לא הופך אותם למתנדבים בשירות האזרחי. 

<משה גפני:>
לא רק בבית-המדרש, גם במקום העבודה. 

<שר שלום ג'רבי:>
גם במקום העבודה. 

<משה גפני:>
אפשר לחשוב שבבית-המדרש יושבים עם ביפרים. 

<שר שלום ג'רבי:>
אם מצילים בני אדם.

<משה גפני:>
כן, מצילים, אבל לרוב אין ביפרים. 

<עפר שלח:>
אם במד"א יש 14 מתנדבים ובזק"א יש 10 מתנדבים, למה אנחנו צריכים לקבוע 100 ועוד 100?

<משה גפני:>
גברתי היושבת-ראש, את יכולה לדבר איתם, אבל אני מציע שתבקשי ממר משי-זהב שייתן סקירה של דקה על זק"א, שאנשים יבינו על מה מדובר. אתה מייצג גם את "איחוד הצלה" עכשיו. 
<היו"ר איילת שקד:>
בבקשה. 

<יהודה משי-זהב:>
יש פה איזשהו אבסורד. מצד אחד, תוקפים אותנו, כפי שחבר הכנסת גפני אמר, מהבית, על זה שהפכנו להיות "הציונים", מנקבים את הצמיגים של האמבולנסים והאופנועים שלנו, אומרים: אתם התחברתם לשלטונות, לכוחות הביטחון, כותבים פאשקעווילים. כולם מכירים את כל מה שעברנו.
<משה גפני:>
ועוד הדלקת משואה ביום העצמאות. 

<יהודה משי-זהב:>
וביום-יום הרי אין אירוע שרואים בו מד"א, משטרה, כיבוי אש ולא רואים את מתנדבי ארגוני ההצלה. אנחנו פעילים מסביב לשעון. אנחנו רצים לאותה נקודה שמד"א והארגונים האחרים רצים. 

עכשיו באים לפה ואומרים: לא, אתם לא תיקראו שירות ביטחוני-אזרחי. אנחנו הוכרזנו כארגון עזר לשר הביטחון, מרתקים אותנו בכל התרגילים בהיערכויות לשעת חירום, אין אירוע חירום ב-23 השנים האחרונות שלא היינו מעורבים בו, והיינו הראשונים והצלנו וטיפלנו בהצלת חיים או בכבוד המת. 

<אריאל אטיאס:>
כולל בחוץ לארץ. 

<מאיר פרוש:>
במומביי היית?

<יהודה משי-זהב:>
היינו במומביי, היינו לאחרונה בפיליפינים. מדינת ישראל, משרד החוץ שולח אותנו כארגון שמוכר על-ידי האו"ם כי אנחנו יכולים להגיע למקומות שמדינת ישראל לא יכולה להגיע אליהם. אין שבוע בלי סיפור על יהודי או ישראלי בקצה העולם, שהשגריר או הקונסול אסור לו להתערב מעבר לפורמליות במדינה זרה, שמשרד החוץ לא פונה אלינו ואנחנו מפעילים אנשים ומביאים לתוצאות ביותר מ-90% מהמקרים. 
ופתאום פה יזרקו אותנו, יגידו: אתם לא שירות ביטחוני אזרחי. הרי מי יביא את האנשים לשירות במשרד לביטחון פנים? אנחנו נביא. אנחנו הרי הגופים היחידים שהוכחנו שהצלחנו להביא אלפי מתנדבים למעגל העשייה וההתנדבות במקומות שאף אחד אחר לא הצליח. 

<אריאל אטיאס:>
אני יכול להתייחס למה שקורה פה? אני חושב שיש כאן איזה אבסורד.

<מאיר פרוש:>
למה יש רק 14 מתנדבים?

<אריאל אטיאס:>
14 זה אנשים שמרותקים אצלו. הוא לא צריך את זה. בשוטף אין לו בעיה שהם בבית. אבל בגלל ההנחיות של שר שלום ג'רבי, הוא אומר: אני לא מסכים שמהבית יעשו את זה, אז עכשיו הוא יקבל יותר. 
אני רוצה להתייחס בשתי מילים למה שקורה פה עכשיו. אני רוצה להחזיר את הוועדה הזאת לדיון שהיה לנו על שירות אזרחי-ביטחוני ב"משטרה הירוקה", שאנחנו תמכנו בזה והוועדה תמכה בזה. "המשטרה הירוקה", עם כל הכבוד, לא מצילה חיים באופן ישיר כפי שעושים ארגוני ההצלה האלה. אני חושב שלא צריך להפלות בין דם לדם. אבל יש כאן דבר אבסורדי מאוד. הכול מגיע מתפיסה שכאילו המשרד לביטחון פנים, בראייה שלו בצדק, רוצה את כוח האדם האיכותי הזה, אפילו אגיד: שלא עולה לו כסף כי הוא מתוקצב בנפרד, כדי לעבות את המערכת שלו, וזה בסדר גמור. אני לא אומר לפסול את זה, אבל לקחת את כל העוגה, שבסוף זה לא עוגה בכלל? 
במי אנחנו עוסקים? אנחנו עוסקים באנשים שאנחנו רוצים לשלב אותם פנימה, שאנחנו רוצים לתת להם תחושה שהם יכולים לתרום גם בקהילה שלהם ולא רק בקהילה אחרת. אנחנו לא פוסלים את המשטרה או את שב"ס או את כיבוי אש. אנשים שמצילים חיים בתוך הקהילה שלהם – אנחנו נפסול אותם עכשיו ונגיד שזה לא ביטחוני בגלל שזה עולה עוד 1,000 שקל? ואם זה בשב"ס זה כן ביטחוני? הרי מה זה ביטחון? בסוף ביטחון זה לשמור על חיי האדם, זה ההגדרה של ביטחון. "המשטרה הירוקה", אם היא נקראת ביטחון זה בגלל משהו של כדור הארץ בכלל. אז עכשיו אנחנו מדברים על דבר כזה ובכלל יש על זה ויכוח. 

אני מרגיש באופן אישי נעלב כמעט. כמעט, כי קשה לי להיעלב, אבל אני קצת נעלב מהדבר הזה, שאומרים לנו: אנשים מן הקהילה שלכם שמצילים חיי אדם בפועל – לא צריך את הטלוויזיה בשביל זה, רואים את זה – אומרים להם: "אתם לא, את זה ממילא אתם עושים".
עכשיו לשאלת המספרים. למה יש היום 11 או 14 אצלם? בגלל שהיום אף אחד לא מחייב אותם לשבת ולהיות מרותקים לאיזה משרד או לאיזו נקודת הזנקה. אדם יכול להיות במקום העבודה שלו, בבית-המדרש שלו, וכאשר יש עניין של הצלה הראשונים שמגיעים – וסליחה ממד"א – עוד לפני מד"א, בוודאי בריכוזים החרדיים, זה כוחות ההצלה שנמצאים מפוזרים בתוך המקום. 

אם שירות אזרחי-ביטחוני זה הביטחון להגן על חיי האדם של אזרחים אז פעם זה הגנה דרך הצבא, פעם שנייה זה הגנה דרך המשטרה ופעם שלישית זה הגנה דרך הצלה. לכן אם אנחנו מורידים את הצביעות ואת הציניות מתוך כל התהליך הזה אני חושב שצריך לתמוך בזה. אם התנאי המרכזי של המשרד לביטחון פנים הוא שאם יכניסו את זה באופן גורף אז הם ימשכו את הצעת החוק, אנחנו צריכים בגלל זה להתפשר? אז נתפשר על מספרים, אבל לא על העיקרון. על העיקרון אסור לנו להתפשר. 

<יהודה משי-זהב:>
כאילו שאנחנו מצילים רק דתיים. 

<היו"ר איילת שקד:>
לא, מה פתאום. 

<אריאל אטיאס:>
זה ברור, זה לא נאמר אף פעם אבל זה נעשה כך מאז ומעולם, שהם רוצים את כל הכוח אצלם. זה הכול. 

<רותם פלג:>
ממש לא נכון שאנחנו רוצים את כל הכוח אצלנו. האמירה של חבר הכנסת גפני בהתחלה, שהגופים שלנו לא אטרקטיביים ולא יוקרתיים, גם עליה אני מוחה. אני חושב שהגופים שלנו מספיק אטרקטיביים. 

<אריאל אטיאס:>
סליחה, רק תנמק לנו למה אתה מתנגד לקביעת מספר מסוים של מי שמציל חיי אדם. רק בנקודה הזאת תיגע. 

<משה גפני:>
אמרתי שהשירות בשב"כ יוקרתי מאוד. 

<רותם פלג:>
אמרת ששולחים אותם להיות חוטבי עצים ושואבי מים. אתה אמרת. 

<אריאל אטיאס:>
עזוב, אתם יוקרתיים, הכול בסדר. ברשותך, רק תתייחס לשאלה למה אתם מתנגדים לקביעת מספר. 

<רותם פלג:>
קודם כול, אגיד למה אני מתנגד באופן עקרוני להכניס גופים נוספים, בטח ובטח גופים שאינם ממשלתיים, שבהם זה לא עבודה סדורה וקבועה. בסוף ההשוואה הזאת היא השוואה לא הוגנת. להשוות מישהו שעכשיו יבוא לשירות במשטרה, על כל המשתמע מכך, על כל הסמכויות שהוא יקבל ומה שהוא אמור להפעיל בפועל וההיררכיה הארגונית שבה הוא נמצא והדין המשמעתי שחל עליו, להגיד שהוא דומה לשירות במד"א או שירות ב"איחוד הצלה" או שירות בזק"א – זה לא השוואה הוגנת. 
<אריאל אטיאס:>
ו"המשטרה הירוקה" זה בסדר?

<רותם פלג:>
"המשטרה הירוקה" – זה החלטת הממשלה. אני לא יכול להתייחס לזה. 

<אריאל אטיאס:>
ברגע שהתקבלה כבר ההרחבה הזאת, שנכללת גם "המשטרה הירוקה", צריך להרחיב. 

<רותם פלג:>
לפחות זה גוף ממשלתי שיש בו את המשמעת הממשלתית ואת סידור העבודה הממשלתי ואת הכללים הממשלתיים שחלים בו. להגיד אותו דבר על הגופים האחרים פשוט שם את הכול בקונטקסט לא נכון. 

<משה גפני:>
למה אתם כל-כך נלחמים נגד זה?

<רותם פלג:>
בסוף, הסיבה שהמסלול הזה נוצר היא לייצר אטרקטיביות בגופים שכולם הבינו, כולל הממשלה, שהם פחות אטרקטיביים. לא כי הם יותר אטרקטיביים. המסלול הזה לא נבנה כי הגופים האלה אטרקטיביים יותר. הוא נבנה כי הגופים האלה אטרקטיביים פחות, כי ברור לכולם שהם אטרקטיביים פחות. לשים אותם באותה חבילה פשוט שם אותם בקונטקסט שאי אפשר אחרי כן להפעיל אותם. אפשר להחליט בסוף שגופי המשרד לביטחון פנים בחוץ. זאת החלטה לגיטימית שהוועדה הזאת יכולה לקבל. 

<משה גפני:>
למה? למה נהיית קיצוני? כמו גפני אתה...

<רותם פלג:>
כי אתה שם אותי בקונטקסט לא הוגן. 

<משה גפני:>
לא שמים אותך בשום מקום. 

<רותם פלג:>
במקום שאני לא יכול להתחרות בו באמת. המסלול הזה נבנה כי היתה הבנה ברורה שהגופים האלה פחות אטרקטיביים, שהם יותר מורכבים לפעילות בהם, לא להיפך. לא סתם הממשלה בנתה את המסלול הזה. היא בנתה אותו בשביל זה, כדי להסדיר אותם באופן שוויוני לגופים אחרים. התיעדוף הוא כדי להפוך אותם לשוויוניים. 

<משה גפני:>
עם כל הכבוד, לא יבואו אליכם אנשים. אם לא יהיו ארגוני ההצלה החרדים בתוך המערכת הזאת אני באופן אישי אצא לציבור ואומר לו: אל תתגייס לשום מקום כזה בגלל שלא רוצים אתכם. אין שום סיבה. הממשלה קיבלה החלטה – היא בכלל ממשלה חילונית, היא לא מכירה בכלל חרדים. אז הממשלה קיבלה החלטה. אני חולק על הממשלה. 

<רותם פלג:>
לדיון הזה אני בטח לא אכנס. 

<משה גפני:>
אל תיכנס. אז תעזוב את החלטת הממשלה. 

<רותם פלג:>
רק להזכיר שמה שאנחנו מדברים עליו הוא כבר לא התנדבות. 

<משה גפני:>
זה התנדבות ועוד איך. 

<רותם פלג:>
לא. 

<משה גפני:>
זה הפירוש כשאומרים שהחרדים הם חוטבי עצים ושואבי מים. 

<רוברט אילטוב:>
אני רוצה לשמוע מה הפשרה שמוצעת כאן בוועדה, גם כדי שגפני לא יעשה פרופגנדה אצלו שלא יבואו לשרת. 
<היו"ר איילת שקד:>
בסדר, אני אסכם. אנחנו הולכים עכשיו להצבעה סעיף-סעיף. קודם כול, בעניין יחידות הסמך של משרד ראש הממשלה, כפי שאמרתי, בגלל שאין שם כרגע תנאים לקליטת חרדים, והם כן רוצים לקלוט חרדים- - -
<משה גפני:>
ואם יהיה חרדי שיסכים ללכת בלי תנאים?

<היו"ר איילת שקד:>
אז הוא הולך. יש שם כמה חרדים היום. 
<מאיר פרוש:>
אני לא מבין, מה זאת אומרת "אין תנאים"? איפה יש כבר תנאים? איפה ארגנו את התנאים?

<משה גפני:>
איפה יש תנאים? בשב"ס? בחייכם, חוץ מזה שאתם מפרידים בין אסירים גברים לבין אסירות נשים. 

<היו"ר איילת שקד:>
צריך כאן להבין. העניין של המוסד והשב"כ היה דבר שאנחנו, חברי הוועדה, הכנסנו, בדיוק מן המחשבה לפתוח בפני החרדים הכול. אבל אחרי דיונים עם משרד ראש הממשלה עלו כמה נקודות. אחת, שההכשרה והתחקיר הביטחוני אורכים לפחות חצי שנה ולכן מתוך שירות אזרחי-ביטחוני של שנתיים לא נשאר זמן רב. שתיים, שזה סביבה מעורבת. שלוש, שחרדים יכולים להגיע דרך הימ"לים. ארבע, ששעות העבודה הן לא 8 שעות ביום, הן ללא הגבלה, אבל לגבי זה נגיד אפשר שאדם יחתום שהוא מוכן. 
<משה גפני:>
אם לא ילכו אז לא ילכו, זה בסדר. אגב, ברשות להגנת עדים יש הפרדה בין גברים ונשים? רק שאדע, אני לא כל-כך מכיר את המדינה. 

<מאיר פרוש:>
והעבודה שם היא ללא הגבלה?

<משה גפני:>
ברשות להגנת עדים יש הפרדה בין חוקרים וחוקרות ובין גברים ונשים? רק שאדע. 

<היו"ר איילת שקד:>
סיימנו את הדיון. 

<יואל הדר:>
הרב גפני, אנחנו נוודא שיוכלו לקיים עד הסוף את כל מצוות הדת ברשות להגנת עדים. 

<משה גפני:>
זה בסדר גמור, זה מצוין. אבל השב"כ והמוסד הם כאלה אינפנטילים שהם לא יודעים לעשות את מה שאתם עושים? 

<יואל הדר:>
יש להם כנראה בעיה מבצעית לעשות את זה, להבדיל מאתנו שאין לנו בעיה מבצעית.

<משה גפני:>
מבצעית? אם היית מדבר עכשיו לטירונים זה בסדר, אבל מה לעשות, אנחנו מכירים. 

<היו"ר איילת שקד:>
אני מתחילה בהצבעות. סעיף 2ב(א), פסקה (1).

<עידו בן יצחק:>
 "יחידות הסמך של משרד ראש הממשלה שתכלית פעילותן היא ביטחון המדינה ותושביה". 
<מירי פרנקל-שור:>
אני רוצה לומר משהו על ההצבעה. הסעיף לא היה בהצעת החוק הממשלתית. אם חברי הכנסת רוצים שפסקה מסוימת תתקבל ותהיה חלק מהצעת החוק – חייב להיות רוב. אם יש מספר קולות שווה בהצבעה הסעיף אינו מתקבל. 
<אריאל אטיאס:>
אז החלטת הממשלה גוברת. 

<מירי פרנקל-שור:>
אז חוזרים לנוסח הצעת החוק הממשלתית, ובהצעת החוק הממשלתית הסעיף לא היה, לכן לא יהיה. עכשיו יצביעו פסקה-פסקה. 

<אריאל אטיאס:>
בהצעת הממשלה היו המוסד והשב"כ?

<מירי פרנקל-שור:>
לא. 

<היו"ר איילת שקד:>
לא, זה היה המצאה שלנו, אנחנו הוספנו את זה. 

<משה גפני:>
אתם עושים טעות גדולה, אבל בסדר, תעשו טעויות. 

<אריאל אטיאס:>
זה לא הטעות היחידה. 

<מירי פרנקל-שור:>
צריך להבין שעם הורדת הסעיף גם חרדי שיהיה מעוניין לשרת בשב"כ או במוסד - - 
<אריאל אטיאס:>
30 שעות – לא יקבלו אותו. זה חמור מאוד. 

<מירי פרנקל-שור:>
- -ללא הפרדה – זה לא יהיה אפשרי. מה המשמעות של מחיקת הסעיף? לא יהיה שירות אזרחי-ביטחוני בשב"כ ובמוסד. זאת אומרת, שאם יש חרדי שאומר שהוא מוכן לשרת- - - 
<אריאל אטיאס:>
ללא מגבלות, וללא מגבלת שעות גם. זאת אומרת, להוריד את כל התירוצים של השב"כ ושל המוסד. זה עדיין לא יהיה. 

<מאיר פרוש:>
גם אם הוא רוצה לעבוד בשבת. 

<אריאל אטיאס:>
זה לא יהיה. 

<היו"ר איילת שקד:>
הוא יוכל להיות רק דרך הימ"לים. 

<אריאל אטיאס:>
ולכן דובר כאן על חוטבי עצים ושואבי מים. 

<מאיר פרוש:>
לכן היתה רק תת-ועדה שהלכה להיפגש איתם ולא כולנו. 

<משה גפני:>
יכול להיות שבמוסד לא סומכים על הנאמנות של החרדים?
<היו"ר איילת שקד:>
לא, יש אצלם חרדים, רק שהם מתגייסים כמו כל אזרח. 

<משה גפני:>
אבל כאלה שלא מבקשים הפרדה. 

<היו"ר איילת שקד:>
הם התגייסו ליחידה טכנולוגית, כמו כל אזרח שמתגייס. 

<משה גפני:>
אבל המשמעות של העניין, שחרדים לא- - -

<היו"ר איילת שקד:>
רק שזה לא בשירות האזרחי. 

<אריאל אטיאס:>
יש לי הצעה, ובזאת תיבחנו, זה יראה האם האמת היא שיש מגבלות או האמת היא שלא רוצים אותם. אני אומר שנשאיר את השב"כ והמוסד ותהיה כתובה שורה נוספת שאומרת שעל השב"כ והמוסד לא יחולו המגבלות הקיימות של שעות השירות האזרחי. זה הכול. כאילו הם מקבלים פורמט נפרד. אם הם מתנגדים גם לזה, המשמעות שהם לא רוצים חרדים בהגדרה, כי הלך להם התירוץ. 

יותר מזה אני אומר, הרי אין פה כפייה. המשמעות של הצעת החוק, שזה חייב להיות בהסכמת שני הצדדים, המגייס והמגויס. אם זה לא בכפייה, האם השב"כ והמוסד מפחדים שתהיה להם שורה, שימדדו אותם בעוד שנתיים ויגידו שהם לא לקחו אף אחד? מה הבעיה בזה? ולמה הוועדה הנכבדה צריכה לתת לזה יד? הרי המשמעות של מה שהם עושים עכשיו, שאומרים שהם לא רוצים את הכוח האיכותי הזה אצלם והם לא רוצים בכלל לעמוד במבחן, שהוועדה לא תבדוק האם בכלל רצו את החרדים או לא. אני מציע שנצביע על זה. 
<אלעזר שטרן:>
לא הייתי בפגישה המדוברת, לא יכולתי להגיע. אני חושב שעלינו להיות רגישים רק להוצאה שלהם. אני מקבל את זה ברוח הפשרה. אני לא יודע מה אמר אריאל אטיאס, אם בדיוק כך זה יהיה, אבל אני חושב שלהגיד שהם מחוץ ל... בהקשר הזה- - 

<אריאל אטיאס:>
שתהיה אופציה לפחות. 

<אלעזר שטרן:>
- -מזה אנחנו צריכים להימנע. לא יכתיבו תנאים ולא כלום ובסוף יהיו שם דרכי פעולה שאף אחד לא יאכוף אותן. אי אפשר ללכת מסביב ולהמציא. אני אומר לכם את האמת, גם אם הילדים שלי ירצו הם לא מוכרחים לקבל אותם. אני חושב שאפשר לקבוע סוג של החרגה, כי בצבא כן מוכרחים לקבל אותם ושם לא. לכן אני חושב שאם, מצד אחד, לא כופים עליהם, לא קובעים מכסות, משהו ברוח הדברים הללו- - - 

<רותם פלג:>
בהיבט הזה, אז שיורידו גם את המגבלות שחלות עלינו. אם רוצים להוריד שם מגבלות, שיורידו גם לגבינו. את שעות העבודה ודברים אחרים, ושבתות וחגים – שיורידו גם אצלנו. למה שם כן ואצלנו לא?
<היו"ר איילת שקד:>
מי בעד לכלול את יחידות הסמך של משרד ראש הממשלה שתכלית פעילותן היא ביטחון המדינה ותושביה, ללא הגבלת שעות?
<אלעזר שטרן:>
סליחה, זה לא רק הגבלת שעות. אני אומר עוד פעם, צריך לראות. 

<אריאל אטיאס:>
בתנאים שיקבעו השב"כ והמוסד. 

<היו"ר איילת שקד:>
בכל מקרה הם קובעים את התנאים. 

<קריאה:>
זה קורה גם היום. 

<שר שלום ג'רבי:>
אם יחייבו את המשרתים להיות בשבתות הם לא ילכו לשם. אתה לא מבין?

<היו"ר איילת שקד:>
מי בעד הסעיף? ירים את ידו. מי נגד?

הצבעה

בעד – פה אחד 
פסקה 2ב(א)(1) נתקבלה.
<היו"ר איילת שקד:>
כולם בעד. 

<אריאל אטיאס:>
בפעם הבאה שיזמינו אותנו לפגישות. 

<היו"ר איילת שקד:>
מי בעד משטרת ישראל? ירים את ידו. מי נגד?

הצבעה

בעד – פה אחד
פסקה 2ב(א)(2) נתקבלה.
<היו"ר איילת שקד:>
אושר פה אחד. מי בעד שירות בתי-הסוהר? מי נגד?

הצבעה

בעד – פה אחד
פסקה 2ב(א)(3) נתקבלה.
<היו"ר איילת שקד:>
אושר פה אחד. הרשות הארצית לכבאות והצלה. מי בעד? מי נגד?

הצבעה

בעד – פה אחד
פסקה 2ב(א)(4) נתקבלה.
<היו"ר איילת שקד:>
אושר פה אחד. תראו איזו ועדה מגובשת. הרשות להגנה על עדים. מי בעד? מי נגד?

הצבעה

בעד – פה אחד
פסקה 2ב(א)(5) נתקבלה.
<היו"ר איילת שקד:>
אושר פה אחד. משרד הביטחון. אמרנו שתהיה מכסה במשרד הביטחון ובמשרד לביטחון פנים. 

<רותם פלג:>
50 אנשים. 

<משה גפני:>
אתם מסכימים למכסה כזאת?

<אחז בן ארי:>
בשום פנים ואופן לא. זה עניין של הממשלה. אני מציע לכם לא להיכנס לעניין המכסות. בשביל זה יש שרים, בשביל זה יש ממשלה. יש מספיק מתחים. 

<יואל הדר:>
אם זה עניין של הממשלה אז הממשלה לא הכניסה את זה מלכתחילה. מלכתחילה משרד הביטחון לא היה בפנים. 
<מירי פרנקל-שור:>
מה העניין של הממשלה? זה עניין של החלטת הכנסת, שמחליטה שבמשרד הביטחון ובמשרד לביטחון פנים יהיה מספר מוגבל של מתנדבים בשירות האזרחי-ביטחוני. אפשר לשרת בשירות האזרחי הרגיל. 

<אחז בן ארי:>
זה עניין של הרשות המבצעת. 

<יואל הדר:>
מאה אחוז, אז הרשות המבצעת החליטה שמשרד הביטחון בחוץ. היא מלכתחילה לא הכניסה אתכם. 

<משה גפני:>
את זה הכנסת מכניסה. 

<שר שלום ג'רבי:>
מי שעובד בחשבות במשרד לביטחון פנים הוא לא בשירות אזרחי-ביטחוני. 

<יואל הדר:>
אחז בן ארי, מצד אחד, אתה אומר שצריך להכניס אותם. הממשלה לא הכניסה אותם. מצד שני, אתה אומר שהממשלה תקבע. 

<מירי פרנקל-שור:>
בשירות האזרחי-ביטחוני זה רק ביחידות ובתפקידים מסוימים. 

<היו"ר איילת שקד:>
משרד הביטחון והמשרד לביטחון פנים, במכסות של 50 בכל אחד מהם. 

<קריאה:>
לא, 50 ביחד. 

<היו"ר איילת שקד:>
בשירות האזרחי-ביטחוני תהיה מכסה של 50 בכל אחד מן המשרדים. 

<אחז בן ארי:>
המטרות של השירות האזרחי הרגיל, שם אין לנו בעיה. 

<קריאה:>
אפשר להכניס אותם לשם. אין לנו בעיה. 

<אחז בן ארי:>
אני בעד שנקבל הכי הרבה שאפשר. אני באמת מקווה שיבואו הרבה אנשים לשירות במשטרה, אבל אני חושב שזה לא עניין של הוועדה. 
<משה גפני:>
איילת שקד, למה את לא יכולה להציע – אני לא מסכים לזה – שתהיה למשרד הביטחון מכסה של 50, אלא אם כן הממשלה החליטה אחרת?

<אריאל אטיאס:>
לא הממשלה. השר, בתקנות. בכל המכסות זה יהיה כך. זה המשמעות. 
<מירי פרנקל-שור:>
השר, לא הממשלה, השר שממונה על המינהלת. 

<אריאל אטיאס:>
פעם כשתהיה שר תבין למה כתוב "השר". 

<משה גפני:>
בסדר, אני לא אהיה שר. 

<אריאל אטיאס:>
לך תדע, גם אתם ברפורמות עכשיו. 

<משה גפני:>
לא, שום רפורמות. אני לא אהיה שר. 

<היו"ר איילת שקד:>
יש שירות במשרד לביטחון פנים גם בשירות האזרחי. שם אין הגבלה. 
<שר שלום ג'רבי:>
אין הגבלה? זה מה שרציתי לדעת. 

<אריאל אטיאס:>
נקבע הגבלה, ונאפשר לשר לשנות. 

<שר שלום ג'רבי:>
התחלתי להתבלבל כבר. 

<אריאל אטיאס:>
עוזרים לך. יש הגבלה, אבל השר יכול לפתוח אותה. 

<שר שלום ג'רבי:>
במשרד לביטחון פנים יש לי עכשיו 220 מתנדבים בפרויקטים האזרחיים, בלי הגבלה. 

<היו"ר איילת שקד:>
זה בסדר. 

<משה גפני:>
אם משרד הביטחון רואה שיש לו יותר מ-50, יפנה לשר הממונה ויבקש להגדיל את המספר. 

<היו"ר איילת שקד:>
אני אומרת על מה אנחנו רוצים להצביע. אנחנו רוצים שבמשרד הביטחון "ביחידות ובתפקידים שתכלית פעילותם היא ביטחון המדינה ותושביה, שקבע שר הביטחון, בצו, בהסכמת השר ובאישור הוועדה" – על זה תהיה מכסה של 50, שהשר, באישור הוועדה, יכול אחר-כך לשנות אם הוא רוצה. 

<קריאה:>
אז אין משמעות למכסה. 

<אריאל אטיאס:>
בטח יש משמעות. זה באישור הוועדה. 
<יואב ארבל:>
גם בחינוך עשינו את כל הפרוצדורה. 

<מלכיאל דהן:>
יכולים להיות יותר מ- - - 

<שר שלום ג'רבי:>
בשירות האזרחי, בשונה מן השירות הלאומי, השירות הלאומי מתחיל ב-1 בספטמבר ומסתיים ב-31 באוקטובר. אצל החרדים בכל 1 בחודש יש גיוס. אגב, לידיעת הוועדה, היום התגייסו 50 אנשים ביום אחד. במשך שנה יופנו, כמו בחינוך. 

<מירי פרנקל-שור:>
אותו דבר כמו בסעיף קטן (ב).

<היו"ר איילת שקד:>
בסדר, 50 בשנה. 

<הילה ארליך:>
אני מבקשת לדבר. אני סגנית היועץ המשפטי במשרד הביטחון. דבר ראשון, הגענו אתמול אל חברת הכנסת שקד וביקשתם מאתנו להגיד מה הצרכים שלנו, לומר אותם לחברי הוועדה. הצרכים שלנו הם 350-400 עובדים משרתי שירות אזרחי במשרד הביטחון. נערכה עבודה רצינית במשרד הביטחון בעניין הזה ויש לנו באמת צרכים כאלה. אין לנו דרך אחרת להתמודד עם המשימות הלאומיות שמטילה עלינו המדינה. 
<משה גפני:>
אתם רוצים חרדים?

<אריאל אטיאס:>
הרב גפני, אנחנו נצטרך פה עשרות אלפים בסוף. תראה איזה כמויות הולכות, אילו ביקושים – 350, 200, 500, 700. בואו נבנה איזו התנחלות בשבילם... 

<עפר שלח:>
חבר הכנסת גפני, אני שומע שהילודה אצלכם יורדת, אני חושש. 

<הילה ארליך:>
אנחנו מקווים מאוד שפוטנציאל הגיוס בשירות האזרחי יהיה בסביבות 2,000 אנשים בשנה ויותר, אם אני מחשבת את זה נכון לפי נתוני הגיוס שאני מכירה. אנחנו מקווים מאוד שיהיו יותר מ-2,000 אנשים שיופנו לשירות אזרחי, ויש מקום לכולם. עינינו לא צרה, לא במשרד לביטחון פנים, לא במשטרה, לא באף גוף אחר. אנחנו נזקקים לאנשים האלה אצלנו ואנחנו מבקשים שזה יישאר בשירות אזרחי-ביטחוני בלי מגבלה. ואם בכל זאת תיקבע מגבלת פריסה אז לפחות שתהיה קרובה לצרכים של מערכת הביטחון כפי שהועברו לוועדה אתמול. העסק הזה של "תמות נפשי עם פלישתים", לא במשטרה ולא בגופים אחרים, בלתי אפשרי. 
<רותם פלג:>
צריך לזכור, משרד הביטחון, כל חיילי החובה אצלו, כל המכסות של חיילי החובה של החרדים אצלו. מה לעשות, הכול בשליטתם. לבוא פה עם 350 אנשים למשרד הביטחון עצמו, עם מספר העובדים שיש לו ועם תקציב הביטחון שלו? באמת, באמת יש גבול. 
<הילה ארליך:>
משרד הביטחון המטלות שלו הולכות וגדלות.
<יואל הדר:>
אז תגייסו כוח אדם רגיל. יש לכם כסף, יש לכם תקציב. 

<הילה ארליך:>
לוויית ראש הממשלה אריאל שרון נעשתה על-ידי משרד הביטחון, לא כי קבוע באיזה מקום שמשרד הביטחון אחראי מתקציבו להסדיר הלוויות לראשי ממשלה לשעבר. יש אין-ספור משימות שמוטלות על משרד הביטחון, החל מן המעברים וכלה בלוויות ראשי ממשלה לשעבר וצריך לעשות את מה שצריך כדי למלא את המשימות. 

<היו"ר איילת שקד:>
תודה. חברי הוועדה, אנחנו צריכים להצביע על הפסקאות שעוסקות במשרד הביטחון ובמשרד לביטחון פנים. השאלה היא האם לקבוע מכסות, ואם כן כמה. הבקשה של משרד הביטחון שהועברה לי בליל אמש היא שהם רוצים 400 מתנדבים. 
<צחי הנגבי:>
תערכי קודם הצבעה האם מבקשים לקבוע מכסות או לא לקבוע מכסות. 

<היו"ר איילת שקד:>
מי בעד שבמשרד הביטחון ובמשרד לביטחון פנים יהיו מכסות? מי בעד שבשני המשרדים לא יהיו מכסות?
הצבעה

בעד קביעת מכסות למספר המתנדבים במשרד הביטחון ובמשרד לביטחון פנים – 5
בעד אי-קביעת מכסות למספר המתנדבים במשרד הביטחון ובמשרד לביטחון פנים – 2
ההצעה לקבוע מכסות למספר המתנדבים במשרד הביטחון ובמשרד לביטחון פנים התקבלה.
<היו"ר איילת שקד:>
5 בעד מכסות, 2 בעד בלי מכסות. נקבע שייקבעו מכסות. עכשיו השאלה היא מה המכסות שייקבעו. 

<משה גפני:>
400.

<עפר שלח:>
תמיד זה 400 אצלכם החרדים, מאז ימי בן גוריון. הרב פרוש יביא הוכחה שזה 800.

<משה גפני:>
היות ומדובר במשרד הביטחון אז אני עושה את החשבון כמה אנחנו צריכים שם בשביל הפיכה צבאית...

<אלעזר שטרן:>
אחרי שהורידו לכם את המוסד... עכשיו הבנת למה לא רצו אתכם בשב"כ?....

<היו"ר איילת שקד:>
אעשה עוד מעט הפסקה וננסה להתייעץ בצד על מספר המכסות. הוחלט שיהיו מכסות. תיכף נחזור למכסה. 

<אחז בן ארי:>
למה זה לא צריך להיעשות? בגלל שיש לנו יכולת מוגבלת של רוויה. אין לנו משרדים בלתי מוגבלים במקום שלהם, בתפקידים. זה לא כמו יחידות משטרה שצריך לשלוח לרחוב. זה עוד סוג של עבודות פקידות. כמה אנשים אפשר להכניס?

<עפר שלח:>
בדיוק, היא הנותנת. השירות האזרחי-ביטחוני לא נועד לזה וההכנסה של משרד הביטחון והמשרד לביטחון פנים פנימה היא סוג של מחווה. המחווה הזאת לא צריכה להיות במספרים שבהם אתם מדברים, זה הכול. 

<אחז בן ארי:>
אני הצעתי לא לקבוע מכסה ולא לכתוב מספר. כמה שנוכל לקבל, נקבל. 

<עפר שלח:>
לא, ממש לא. 

<יואל הדר:>
אם זה מה שיקרה לא יגיעו למשטרה ולשב"ס כי יעדיפו את המזגן של משרד הביטחון על פני הגעה למשטרה ולשב"ס. אין להם היררכיה, אין להם שום דבר שם, זה כמו כל פקיד רגיל בממשלה. כולם יעדיפו להגיע לשם. אפשר לוותר על המשטרה והשב"ס. בשביל מה לכתוב אותם בכלל? זה מיותר לחלוטין. 
<עפר שלח:>
זה לא יותר ממחווה והיא צריכה להיות מוגבלת במספרה. 

<היו"ר איילת שקד:>
בסדר. 

<משה גפני:>
הייתי מציע שאם יש מגבלה של מכסה, צריך שהשר, באישור הוועדה, יוכל לשנות אותה. 

<היו"ר איילת שקד:>
נדבר על זה עוד מעט. 

"המשטרה הירוקה" בפסקה (8) – כבר הצבענו על זה עשרים פעמים. זה בפנים. 

<אריאל אטיאס:>
הצבענו על זה. בלי מכסות. 

<היו"ר איילת שקד:>
אמרנו שלגבי "מגן דוד אדום" בפסקה (9) וכן זק"א וארגוני ההצלה בפסקה (10) נקבע מכסה, 100 לכל אחד. 100 ל"מגן דוד אדום" ועוד 100 לכל ארגוני ההצלה. בסדר?

<אריאל אטיאס:>
הוא מתכוון ל-100 לכל אחד מהגופים: מד"א, זק"א ו"איחוד הצלה". 

<רותם פלג:>
בסופו של דבר אתם מרוקנים את המסלול הזה מתוכן, בטח בשנים הראשונות שלו.

<היו"ר איילת שקד:>
קבענו מכסה. 

<רותם פלג:>
400, כשבקצה רואים 2,000. זה 20% כבר בתחילת הדרך. 

<אריאל אטיאס:>
אבל אם אתם כאלה אטרקטיביים יבואו אליכם, זה מה שאתה לא מבין. 

<רותם פלג:>
בקצה רואים 2,000 איש. 

<אריאל אטיאס:>
אם אתם אטרקטיביים יבואו אליכם. 

<משה גפני:>
לא הוגן מה שאתם עושים, ממש לא הוגן. אבל לא חשוב. 

<אריאל אטיאס:>
אם אתם אטרקטיביים, יבואו אליכם. 

<רותם פלג:>
זה גם גופים חוץ-ממשלתיים. 
<משה גפני:>
יש פה יעדי גיוס מלמעלה. 

<רותם פלג:>
אני מת לראות שהדברים האלה הולכים למקומות הנכונים. זה מוגבל. 

<משה גפני:>
לא הוגן, לא הוגן, האמינו לי. השר שלכם חושב אחרת. 

<אריאל אטיאס:>
200 לשלושתם ביחד: מד"א, זק"א ו"איחוד הצלה", כולם באותה חבילה, בלי חלוקה ביניהם. 

<רותם פלג:>
אתם מביאים למצב שאנשים לא יבואו אלינו. 20% מכוח האדם הולך למקומות שהם לא- - -

<אריאל אטיאס:>
בסדר, ירדנו ל-200.

<עפר שלח:>
בהמשך לדבריו של רותם פלג, זה לא 20% מהכוח. זה הרבה יותר מ-20% כי 2,000 זה יעד לכל השירות. 

<אריאל אטיאס:>
2,200.

<עפר שלח:>
בעוד 3 שנים – לכל השירות האזרחי, כולל האזרחי-ביטחוני. 

<משה גפני:>
אתה מכריח אנשים ללכת למקומות שהם לא ירצו ללכת אליהם. 

<עפר שלח:>
חבר הכנסת גפני, זו מהות השירות, שאתה מכריח אנשים ללכת למקומות שהם לא רוצים ללכת. אני יודע שכל זה קצת זר לך. זו מהות השירות. 

<משה גפני:>
אבל בחוק הזה כתוב שזה בהסכמה. סתם עכשיו למרוח?

<עפר שלח:>
בסדר, אבל בסוף יש אלמנט של כפייה בעניין. הטענה של המשרד לביטחון פנים היא שכאשר אנחנו פותחים מתוך המסלול הזה היקף כזה גדול היא טענה אמיתית, כאשר אלה המספרים שעליהם אנחנו מדברים. 

<משה גפני:>
לא זאת הטענה. בסוף מרחף פה העניין שצריך בהדרגתיות שאנשים יסכימו, זה הכול. 

<עפר שלח:>
אני לגמרי בעד ההדרגתיות ולכן השירות האזרחי הרגיל, שבשאיפה שלנו – ועוד נצביע על סעיף 26- - - 

<משה גפני:>
זה לא הוגן. אני אומר את זה למשרד לביטחון פנים. קבעו מכסות. צריכים להיות נדיבים בעניין הזה ולא לצמצם את זה, זה הכול. 

<רותם פלג:>
בשביל לתת למסלול הזה לעבוד אני חושב שלפחות יכולים לעשות- - - 

<משה גפני:>
אבל אני נגד. אני לא מסכים. 

<עפר שלח:>
לו היית חילוני היית אומר... 

<רותם פלג:>
בואו נקבע שהעסק הזה נכנס לתוקף בעוד כ-3 שנים. 

<היו"ר איילת שקד:>
אבל גם כך זה התנדבותי. 

<רותם פלג:>
זה לא התנדבותי, כי בקצה אדם צריך לבחור אחד מכל המסלולים שמוצעים לו. זה לא התנדבותי במובן המלא. או שהוא הולך לשירות צבאי, או שהוא הולך לשירות האזרחי-ביטחוני או שהוא הולך לשירות אזרחי רגיל. 
<אריאל אטיאס:>
אדוני המנכ"ל, אגיד לך משפט שייכנס לך בראש. בסוף הפער בין שירות אזרחי-ביטחוני לשירות אזרחי הוא 1,000 שקל, בעולם של המתנדב. ברגע שהצבא אמר שהוא משחרר אותו, שיחפש לו מי שיעסיק אותו בשירות האזרחי, הוא חופשי לדרכו בכמה מסלולים שיש. אם אתה לא אטרקטיבי, בשביל 1,000 שקל הוא לא ישעבד את עצמו אליך, לכל מה שאתה רוצה. נניח שהוא לא באזרחי-ביטחוני, האזרחי-ביטחוני זה רק אתה. מה שאתה תורם לו זה עוד 1,000 שקל למאמץ. הוא לא ישעבד את עצמו בשבילך. לכן הסיפור הזה, שאתה חושב שאם אתה מגביל מההוא 100 ומההוא 50 ומההוא 70 ומההוא 80 ואז הם יבואו אליך, הם יבואו אליך אם תהיה אטרקטיבי. ה-1000 שקל הזה לא ישעבד אנשים אליך, זה מה שאני אומר. 
<יואל הדר:>
אם 1,000 שקל לא אטרקטיבי אז לא צריך את כל הגופים האחרים בזה, כי זה לא אטרקטיבי. 

<אריאל אטיאס:>
אבל בסוף השירות נועד לגייס את החרדים, לא לצ'פר את המשטרה. 

<יואל הדר:>
אבל זה לא משנה במהות. 

<רותם פלג:>
העובדה היא בסוף שהממשלה הבינה שהגופים האלה- - - 
<משה גפני:>
הממשלה לא רלוונטית לפה. היא ממשלה רעה. 

<יואל הדר:>
אם ה-1,000 שקלים לא אטרקטיביים אז אפשר לבטל גם לגופים אחרים, כי זה עוד תוספת שעות בשביל 1,000 שקלים אז אם זה לא אטרקטיבי – שכולם ירדו, תישאר רק המשטרה. 

<עפר שלח:>
מר משי-זהב, אני רוצה להבין מתוך הדברים שאתה ושר שלום ג'רבי אמרתם קודם, למה בהינתן התנאים שהוא מתנה עליך, שהם לא יכולים לעשות כוננות בבית-המדרש אלא הם חייבים לשבת שם, האם העובדה שבתוך זה יש לך 5-10 אנשים אומרת שזה מה שאתה צריך או זה מה שהציבור רוצה לתת? הרי גם היום בשירות האזרחי יש איזו טובת הנאה בלהיות שם, אבל בתנאים שלו לא מוכנים לבוא יותר מ-5-10. 
<יהודה משי-זהב:>
לנו יש הרבה יותר פניות. אנשים מוכנים לעבוד. אנחנו יודעים, אנחנו הבאנו אותם. הבעיה שאני משלם לכל אחד 500 שקל. 
<רותם פלג:>
אם בכל זאת הולכים לכיוון הזה אני מציע להכניס את זה לתוך- - - 

<היו"ר איילת שקד:>
אבל גם כך הכול עכשיו התנדבותי, זה לא ממש משנה. 

<רותם פלג:>
זה משנה, כי כך נוכל להתחיל ויהיה לנו את הבסיס. 

<משה גפני:>
אתם רוצים את החרדים או אתם רוצים- - -?

<אריאל אטיאס:>
מדובר במספר אנשים זניח. 

<היו"ר איילת שקד:>
רותם פלג, 100 נשמע לי סביר. 

<רותם פלג:>
100 לכולם ביחד. 

<היו"ר איילת שקד:>
100 למד"א ו-100 לזק"א ול"איחוד הצלה". היום אין במד"א, אין שם. 

<רותם פלג:>
את אומרת: 100 לשנה. זה אומר 200 ברגע נתון. 

<היו"ר איילת שקד:>
זה אומר 100 למד"א ו-100 לכל גופי ההצלה. 

<רותם פלג:>
זה אומר 200 לשנה. זה אומר שברגע נתון יש 400 מתוך ה-2,000. 

<אריאל אטיאס:>
אבל יש לך גם בשנה אחר-כך. מה, אתה סופר הפוך?

<רותם פלג:>
לא, 2,000 זה המלא, 2,000 זה ברגע נתון. 
<אריאל אטיאס:>
2,200 זה לפי שנתון. אתה לא סופר נכון. 

<שר שלום ג'רבי:>
זה תעודות זהות חדשות. 

<היו"ר איילת שקד:>
זה אומר 200. כאשר דיברתי אתכם פחדתם שאלפים ילכו לארגונים האלה. קודם כול, צריך להבין שלארגונים האלה זה עולה כסף, כל מתנדב כזה – הוא צריך לשלם לגוף המפעיל. הוא משלם 500 שקל לגוף המפעיל. לכן היום יש רק עשרות כי הם לא יכולים לשלם. 

<משה גפני:>
שהכול ילך למשרד לביטחון פנים. הדיון פה לא נורמלי. זה דיון מצחיק. 
<היו"ר איילת שקד:>
רותם פלג, הם לא יגייסו יותר מכמה עשרות. הם רוצים את היוקרה. 

<רותם פלג:>
אז תשאירו כאן כמה עשרות. 
<היו"ר איילת שקד:>
100. 100 זה סביר. 

<רותם פלג:>
100 ביחד. 

<משה גפני:>
100 לכל ארגון. 

<היו"ר איילת שקד:>
זה כמו שוק פה. בפסקאות (9) ו-(10) – 100 לכל אחד. 

אגודת "מגן דוד אדום" שהוקמה בחוק "מגן דוד אדום" – מכסה של 100. מי בעד? מי נגד?

הצבעה

בעד – פה אחד
ההצעה לקבוע מכסה של 100 מתנדבים בפסקה (9) נתקבלה. 
<היו"ר איילת שקד:>
אין מתנגדים. הסעיף נתקבל פה אחד.

<משה גפני:>
אני מציע 75 לכל ארגון נוסף: זק"א 75 ו"איחוד הצלה" 75.

<היו"ר איילת שקד:>
לא. 

<מירי פרנקל-שור:>
זה לא הצבעה על "איחוד הצלה", זה הצבעה על ההגדרה. 

<משה גפני:>
אני מציע 75 לכל ארגון. 

<היו"ר איילת שקד:>
100 מתנדבים לגוף בפריסה ארצית שעיקר עיסוקו בהצלת חיי אדם או גוף שעזרתו נדרשת באופן מיידי לזיהוי קורבנות אסון, שקבע השר, בצו, באישור הוועדה. 100 בסך הכול. 
<משה גפני:>
לא. 

<היו"ר איילת שקד:>
כן. בסך הכול לכל גופי ההצלה. 
<משה גפני:>
75 לכל אחד. 

<עפר שלח:>
צריך לנסח את הסעיף בהתאם. 

<משה גפני:>
לשר יש סמכות לשנות את המספר. 

<היו"ר איילת שקד:>
לא הכנסנו את זה. 

<עפר שלח:>
יש לו סמכות לקבוע את הגוף, לא לקבוע את המספר. 

<היו"ר איילת שקד:>
מי בעד פסקה (10) עם מכסה של 100? מי נגד?

הצבעה

בעד – רוב
פסקה (10), עם מכסה של 100 נתקבלה. 
<היו"ר איילת שקד:>
גופי ההצלה אושרו, עם מכסה של 100. 

<משה גפני:>
אנחנו רוצים שעכשיו תצביעי על זה. את לא יכולה להיות נגד החרדים. 

<היו"ר איילת שקד:>
אני יכולה הכול כי אני יושבת-ראש הוועדה ואני יותר מכובדת מהאפיפיור, כך אתה לימדת אותי. 

<אריאל אטיאס:>
מה עם הסעיף שהשר יכול לשנות את המספר?

<היו"ר איילת שקד:>
תיכף, נדבר על זה בהפסקה. 

רוויזיה של חבר הכנסת רוברט אילטוב. חבר הכנסת אילטוב, אנא תציג את הרוויזיה שלך. 

<רוברט אילטוב:>
אני מבקש להעלות לדיון מחדש את נושא המיעוטים, שיצורפו להצעת החוק הזאת. 

<אריאל אטיאס:>
והיועצת המשפטית של הוועדה חייבת לי תשובה מהדיון הקודם. את זוכרת? שאלתי האם את חושבת שזה שוויוני בעולם של השירות האזרחי – אני לא מדבר על האזרחי-ביטחוני, שם יש שיקולים וסיפורים – האם שוויוני שהחלת חובת השירות האזרחי חלה רק על יהודים ולא חלה על ערבים. אמרת לי שאת צריכה לחשוב על זה. הזיכרון שלי עובד. תעני בישיבה הבאה?

<רוברט אילטוב:>
אנחנו נדחה את הדיון ברוויזיה?

<היו"ר איילת שקד:>
לא, אין ספק שזה לא שוויוני, אבל בואו נצביע. 

<אריאל אטיאס:>
אני רוצה תשובה מהיועצת המשפטית, לא ממך הפוליטיקאית. 

<היו"ר איילת שקד:>
אבל אני אומרת את האמת. 

<אריאל אטיאס:>
מהיועצת המשפטית. זאת מדינה משפטית, שיגידו מה המצב. 

<משה גפני:>
הכותרת של הוועדה הזאת היא שוויון. 

<היו"ר איילת שקד:>
מי בעד הצעת הרוויזיה של חבר הכנסת אילטוב?

<מאיר פרוש:>
אין לנו "סטנדינג" לשאול שאלות? יש לו שאלה. הוא רוצה תשובה משפטית. 

<היו"ר איילת שקד:>
היא לא נתנה לו. 

<מאיר פרוש:>
אז למה להצביע?

<היו"ר איילת שקד:>
כי אם לא, אנחנו נישאר פה עד לפנות בוקר. 

<מאיר פרוש:>
אז נישאר עד לפנות בוקר. 

<היו"ר איילת שקד:>
אין צורך. מי בעד הרוויזיה?

<אריאל אטיאס:>
לא מתאים לנו הסגנון הזה. אנחנו רוצים לדעת מה העמדה של היועצת המשפטית. אז תצביעי על זה אחר-כך. גם שאלתי שאלה בעולם של החוק, לא בעולם של פרשנות. מכך שאין תשובה אני מבין מה התשובה. 

<היו"ר איילת שקד:>
אז לא נצביע על הרוויזיה. נעבור לסעיף קטן 2(ב).

	
	
	"(ב) שירות אזרחי-ביטחוני יכול שיהיה בכל תחום או תפקיד בגופים המפורטים בכפוף להוראות חוק זה."


מי בעד? מי נגד?
הצבעה

בעד – פה אחד
סעיף קטן 2(ב) נתקבל. 
<היו"ר איילת שקד:>
סעיף קטן 2(ב) אושר פה אחד. 

עכשיו אנחנו עוברים להצביע על סעיפים 5 ו-5א שמתחילים בעמוד 6. על סעיף 5 כבר עברנו, אבל אמרנו שחבר הכנסת אטיאס ינסח עוד תוספת לסעיף. 
<אריאל אטיאס:>
ניסחנו והנוסח מונח בפניכם. 

<היו"ר איילת שקד:>
תסתכלו על סעיף קטן (ג1) בעמוד 7 שמסומן בצהוב. בבקשה תקרא את הסעיף. 

<עידו בן יצחק:>
	"תנאי השירות
	5.
(
	

	
	
	(ג1)
	(1) 
בטרם הצבתו של משרת בשירות לאומי אזרחי בגוף המפעיל יבטיח המנהל את התקיימותם של תנאים המאפשרים למשרת שמירה על אורח חייו החרדי.

	
	
	
	(2)
המנהל ימנה עובד בעל רקע והיכרות עם אורח החיים החרדי שתפקידו יהיה לבצע את הבדיקות הנדרשות להבטחת קיום האמור בסעיף קטן זה ולקבל תלונות ופניות הנוגעות לעניין."


<היו"ר איילת שקד:>
זה הסעיף שחבר הכנסת אטיאס הציע. 

<בישארה אלי פראן:>
יש לי הסתייגות מטעם נציבות שירות המדינה. רק לידיעתכם, קביעה של תפקידים ביחידות פנים-ממשלתיות נעשית לפי חוק שירות המדינה (מינויים), סעיף 13 ו-14. גם היום אתם יכולים לקבוע את התפקיד הזה לפי חוק המינויים. אין צורך לשריין את זה בחוק.

<אריאל אטיאס:>
המטרה של השריון בחוק היא שתהיה פונקציה כזאת. שזה לא יהיה איזה שיקול דעת, שיגיד: היום אני לא צריך מישהו כזה. אנחנו רוצים לייצר, מאחר וזה דבר חדש, כל העסק הזה חדש, אז צריך שתהיה כתובת כזאת. אתה תחליט לקצץ לו מחר תקן במקום אחר, אנחנו לא מתערבים לכם בתקנים. אנחנו אומרים שכדי לקיים את החוק צריך שתהיה פונקציה כזאת, זה הכול. 

<בישארה אלי פראן:>
זה לא עניין של תקנים. 

<היו"ר איילת שקד:>
בסדר. עפר שלח, ההסתייגות שלך לסעיף 5(ב).

<עפר שלח:>
בסעיף קטן 5(ב) כתוב "משרת בשירות אזרחי לא יקבל שכר בעד השירות, ואולם הוא יהיה זכאי לדמי כלכלה ... ובלבד ששיעור דמי הכלכלה לא יעלה על דמי קיום המשולמים לחייל בשירות סדיר". זה הסתייגות שלי ושל חבר הכנסת בר-לב שיש בה שני דברים. אחת, שיהיה ברור שזה בהשוואה לחייל בשירות סדיר, בשירות שאיננו קרבי, כי דמי הקיום שונים לחיילים שונים בשירות סדיר, אז אנחנו מדברים על הסכום הנמוך של חייל בשירות סדיר. ההסתייגות שלנו היא שהסכום יהיה 75% מדמי הקיום של חייל. אנחנו רוצים לתמרץ אנשים ללכת לשירות צבאי. 

<היו"ר איילת שקד:>
גם היום זה 75%. לא בחוק, אבל במציאות. 

<עפר שלח:>
בסדר, אבל אנחנו מנסחים פה הצעת חוק. 

<היו"ר איילת שקד:>
שר שלום ג'רבי, היום במציאות דמי הכלכלה של מי שמשרת בשירות האזרחי הם 75% מדמי הקיום של חייל סדיר עורפי?

<שר שלום ג'רבי:>
אם הוא רווק. אם הוא בתשמ"ש – זה אותו דבר. 

<עפר שלח:>
אני לא מדבר על תשמ"ש. אני מדבר על דמי קיום. 

<היו"ר איילת שקד:>
עפר שלח, אני מציעה לא להכניס את זה לחוק. הם יושבים עם משרד האוצר. 

<שר שלום ג'רבי:>
אני בעד מה שחבר הכנסת שלח אומר, חייל צריך לקבל יותר. 

<היו"ר איילת שקד:>
צריך לקבוע שזה פחות ביחס לחייל סדיר עורפי, אבל את המספר אני מציעה שמשרד האוצר והמינהלת יסגרו ביניהם. 
<עפר שלח:>
אם לא היינו כותבים בכלל אז בסדר, אבל אם אנחנו כבר כותבים את זה בואו נכניס את זה פנימה. 

<הילה ארליך:>
לאורך הדיונים בעניין הזה דובר על שתי מדרגות. דובר על מדרגה של השירות האזרחי-ביטחוני, שתהיה אכן על 75%, ודובר על מדרגה של שירות אזרחי חברתי, שתהיה פחותה ממנה. הרעיון הוא לייצר תִמֱרוץ לפי מדרגות. לפי לשון הסעיף כרגע, בתיאום בין המינהלת למשרד האוצר זה גם יכול להיות אותו סכום, ואנחנו כבר מגיעים לכך שתנאי השירות קרובים מאוד, למעט הבדל בשעות השירות, שהוא משמעותי. 

<שר שלום ג'רבי:>
אני רוצה להתייחס לשכר בכלל בשירות הלאומי. מדובר גם בבנות. מי שמשרת בשירות האזרחי-לאומי, לצורך העניין רווקה בת שירות לאומי מקבלת יותר מחיילת, מסיבה אחת פשוטה. חייל וחיילת מקבלים אוכל, מקבלים מדים, מקבלים ביגוד ואילו בשירות הלאומי לא מקבלים. לכן זה התוספת. זאת אומרת, הנגזרת של הדבר הזה, אם זה רווק, זה בעיה, כי אני לא יכול להשוות אותו לחייל כי חייל מקבל כלכלה ומקבל ביגוד ואילו אצלנו לא מקבלים. 

לגבי התשמ"ש – זה היה 75% מחייל עורפי, אפילו לא מחייל קרבי, וזה בסדר. אני לא אומר שהוא צריך לקבל כמו חייל. אבל לגבי רווק אי אפשר לעשות את הדבר הזה, כי השכר לא אותו שכר. אין לך במה להשוות. זה גם בשירות הלאומי הרגיל, גם לגבי ערבים וגם לגבי בנות. 

<היו"ר איילת שקד:>
עפר שלח, בואו לא ניכנס למספרים. נרשום רק "בהשוואה לחייל סדיר עורפי". 

<עפר שלח:>
אז בואו לא נרשום. 

<הילה ארליך:>
"לא יפחת" יכול להיות גם שווה. 

<עפר שלח:>
מצדי נחתוך את זה אחרי המילים "למצב המשפחתי". לכתוב בחוק שזה יהיה שווה לחייל, בעיניי זה בעייתי. אם אנחנו אומרים, כפי שכתוב פה: "יקבע השר, בהסכמת שר האוצר", בסדר. יגיד משרד האוצר כיצד הוא חי עם זה. 

<שר שלום ג'רבי:>
אני רוצה שתבין שרווק בשירות הלאומי מקבל יותר מחייל. 

<עפר שלח:>
אני מבין את מה שאתה אומר. 

<רן רידניק:>
אולי צריך להוסיף "לפי מצבו המשפחתי". אני חושב שלשם מכוונים. 

<עפר שלח:>
זה כתוב. 

<היו"ר איילת שקד:>
איה דביר, הדבר הזה נובע מהצעת החוק הממשלתית, נכון?

<איה דביר:>
כן. 

<עפר שלח:>
אני יודע, אבל אנחנו מדברים על 26. ב-26 אנחנו מדברים על 75% אבל זה סיפור אחר. היום אנחנו לא מדברים על 26. משם לקחתי את ה-75%. 
<רן רידניק:>
אני רוצה להציג בפניכם את הנתונים ותחליטו אתם. השאלה היחידה כאן לגבי נשוי – יהיה מדרג הדרגתי כפי שדיברנו עליו. לגבי רווק אם יהיה רשום 75% או אחוז אחר זה ידרוש בפועל להוריד מדמי הכלכלה לעומת המצב היום לרווק שמשרת בשירות האזרחי. זאת השאלה היחידה שעולה כאן לגבי רווק, להתחיל ממדרג יחסי לעומת חייל בשירות סדיר או להשאיר את המצב כפי שהוא היום. זאת השאלה שצריך להתייחס אליה. 
<עפר שלח:>
כמה הוא מקבל היום?

<מוטי אלמליח:>
בערך 650 שקל. 

<ענבל דה פז:>
חייל עורפי מקבל 433 שקלים. 

<שר שלום ג'רבי:>
נכון, אבל הסברתי למה. 

<הילה ארליך:>
חייל שיש לו מדים לא צריך לקנות בגדים? מה זאת אומרת שיש לו ביגוד?

<שר שלום ג'רבי:>
את שומעת מה את אומרת? אענה לך, מכיוון שגם אני שירתי בצבא. חייל הולך עם מדים ומקבל מעיל ומקבל תחתונים וגופייה וכל הדברים האלה. מתנדב בשירות הלאומי לא מקבל. חייל מקבל כלכלה, וטוב שכך, ובשירות הלאומי לא מקבלים. אני אומר לך שחייל צריך לקבל יותר, אם זה העניין. השאלה מה אתם רוצים להרוויח בדיון הזה, להוריד לשירות הלאומי או להעלות לחייל. אם רוצים להעלות לחייל, אני בעד. אם רוצים להוריד לשירות הלאומי, אז בואו נריב. 

<קריאה:>
קודם כול להעלות לחייל. 

<שר שלום ג'רבי:>
אז אני בעד. מכיוון שהחתן שלי בקורס קצינים אני רוצה שיקבל יותר ככל האפשר, שיפסיק לקחת ממני. זה בכלל לא השאלה כאן. פרט לכך, בשירות האזרחי כמעט כולם נשואים עם ילדים. 

<משה גפני:>
מה היתה החלטת הממשלה בעניין הזה? היות ואני "תומך" מאוד בממשלה אני רוצה לדעת מה היא החליטה. 

<היו"ר איילת שקד:>
אני רוצה להסביר ואני רוצה שנצביע על סעיף 5. זה לא עניין של החלטת הממשלה. 
<משה גפני:>
מה היה בהצעת החוק הממשלתית?

<היו"ר איילת שקד:>
מה שכתוב כאן. זה אותו דבר. ההסתייגות של עפר שלח היא בסיפה, שם הכתב: "ובלבד ששיעור דמי הכלכלה לא יעלה על דמי קיום המשולמים לחייל בשירות סדיר" והוא מבקש להוסיף את המילה "עורפי": "בשירות סדיר עורפי". גם כך זה היה ביחס לשירות סדיר עורפי. נצביע על סעיף 5 כולו ועל ההסתייגות של עפר שלח לסעיף 5. 

<שר שלום ג'רבי:>
לפי הנוסח הזה, זה מוריד כסף. לפי הנוסח הזה בחור חרדי יקבל פחות, ובחורה בת שירות לאומי תקבל יותר. לפי הדבר הזה, מכיוון שמדברים כאן בהצעת החוק שמגיל 21 אפשר לעשות שירות אזרחי, ולא תהיה הגבלה של נשוי עם ילד. אשר על כן יכול להיות מצב שבגיל 21 יגיעו אנשים חרדים לשרת. יהיה כאן פחות כסף. אותו חרדי שיבוא לשרת, ואני בעד שיבוא בגיל 21- - - 
<עפר שלח:>
למה?

<שר שלום ג'רבי:>
כי אתה מבקש להוריד את זה בהשוואה לחייל. 

<עפר שלח:>
כתוב: "בהתאם למצבו המשפחתי". 

<שר שלום ג'רבי:>
צריך לדבר על משרת בשירות אזרחי. אני לא רוצה להוריד לחייל, חס וחלילה. 

<היו"ר איילת שקד:>
אבל למה אתה מדבר על הורדה? מה יורד?

<ענבל דה פז:>
דמי הקיום לא משתנים לפי המצב המשפחתי. אלה שני סכומים נפרדים. 

<היו"ר איילת שקד:>
למה אתה אומר שזה מוריד?

<מירי פרנקל-שור:>
שר שלום ג'רבי, דמי הכלכלה ליחיד זה השכר הבסיסי, ועל זה יש לך תוספות שונות. אם תכתוב כי "דמי כלכלה ליחיד לא יעלו על דמי קיום של חייל עורפי בסדיר" אז יש לך איזה בסיס להשוואה. 
<מוטי אלמליח:>
מעבר לדמי הכלכלה אין לו תוספת. חייל בשירות סדיר מקבל 350 שקל. 

<אחז בן ארי:>
433 שקל. 

<מוטי אלמליח:>
זאת אומרת, בהגדרה, אם אנחנו מקבלים את הסעיף הזה כפי שהוא, יש ירידה של יותר מ-200 שקלים לרווק. 

<היו"ר איילת שקד:>
בגלל שאתה נותן היום לרווק בגיל 21 שנים יותר מלחייל עורפי?

<שר שלום ג'רבי:>
בגלל הכלכלה והביגוד. הבחור שישרת עכשיו בשירות האזרחי במשטרה אצל רותם פלג יצטרך לשלם עבור המזון שלו. בצבא הוא לא משלם. 

<מירי פרנקל-שור:>
אבל אם אתה בונה לו את השכר על-פי שכר בסיסי ותוספות- - - 
<שר שלום ג'רבי:>
רווק מקבל שכר בסיסי בלבד, אין לו תשמ"ש. 

<מירי פרנקל-שור:>
זה דמי הקיום. 

<היו"ר איילת שקד:>
בגלל זה רשמתם "סדיר", כי השוויתם אותו לחייל קרבי כדי לתת לו את דמי הכלכלה?

<ענבל דה פז:>
ממש לא, אף פעם לא דובר על חייל קרבי. 

<איה דביר:>
יש חיילים שנותנים להם את הדברים האלה, כל פסולי הבט"פ- - - 

<ענבל דה פז:>
הם לא קונים בעצמם את המדים. 

<שר שלום ג'רבי:>
אני לא מדבר על הבט"פ. נתתי את זה כדוגמה. רציתי שהוא יקשיב. לא בט"פ. למשל מד"א. 

<היו"ר איילת שקד:>
הוא מדבר על שירות אזרחי רגיל. 

<ענבל דה פז:>
הוא עושה 30 שעות? יש הבדל בשעות שהם עושים. 

<איה דביר:>
זה אותו דבר, אתה נותן לו אותו כסף. 

<עפר שלח:>
אתה מדבר על אדם שעושה 30 שעות בשירות, שאנחנו נותנים לו גם אפשרות לעבוד. 

<מירי פרנקל-שור:>
למה בהצעת החוק הממשלתית דובר על חייל בשירות סדיר? מה המשמעות? 

<ענבל דה פז:>
יש מדרגות. 

<שר שלום ג'רבי:>
אני לא בטוח שלרווקים צריך לתת אפשרות לעבוד. 

<היו"ר איילת שקד:>
נותנים להם. 

<עפר שלח:>
בחוק אנחנו נותנים לו את האפשרות לעבוד, אז יהיה לו 100-150 שקל פחות מלחייל. אנחנו בסוף רוצים שתהיה העדפה נגלית לשירות הצבאי. 

<שר שלום ג'רבי:>
אני בעד כל דבר שהוא העדפה לשירות הצבאי. אני מודה שלא הכרתי את החברה הזאת לפני כן. כשאני נפגש עם האנשים האלה – וסליחה שאני אומר לך – זה לא גפני ולא פרוש ולא אטיאס. אני נפגש עם אנשים עניים, דלים באמת, עוני אמיתי מבחירה. מה שתגיד, הכול צודק, אבל הם עניים. אותו אדם שצריך להתמודד ובא לשרת, אין לו כסף. כאשר כל אחד מאתנו עוזר לילד שלו כדי שילך לשרת, נותן לו נשיקה ואומר לו שייקח קצת כסף – להם אין כסף לחיות. 

<שר שלום ג'רבי:>
אני שומע את מה שאתה אומר, אבל זה בתוך השיח של השירות האזרחי עם עצמו. בין השאר אנחנו מסתכלים גם ביעדים שאנחנו קובעים, על השירות האזרחי מול השירות הצבאי. היעדים שאנחנו קובעים לשירות הצבאי גבוהים יותר בשירות האזרחי. 
<שר שלום ג'רבי:>
כי הצבא בוחר לפני. השירות הצבאי תמיד ימלא את היעדים שלו לפניי, כי בסוף הצבא הוא ששולח אותו אליי, וזה בסדר. 

<ענבל דה פז:>
לא ב-4 השנים הראשונות. 

<עפר שלח:>
אנחנו מדברים על כך שיש יעדים. אין חובת גיוס על הציבור החרדי. אנחנו רוצים שיעמדו ביעדים האלה. זה מצב לא פשוט. כדי שבמצב הזה יעמדו ביעדים שנוגעים לשירות הצבאי ברמה הערכית- - - 

<שר שלום ג'רבי:>
כדי שגם יעמדו ביעדים של השירות האזרחי. 

<עפר שלח:>
אני רוצה מאוד שיעמדו ביעדים.

<שר שלום ג'רבי:>
אז תעזור לי גם בזה. 

<עפר שלח:>
אני רק אומר שלשני הדברים האלה, וגם במישור הערכי, ואגב בעיקר לרווקים כי אנחנו רוצים שהם יגיעו לשירות הצבאי צעירים יותר, שלצבא יהיה גם משהו ערכי ואמיתי לעשות איתם, צריך שתהיה העדפה לשירות הצבאי. זה מה שאני אומר. 

<משה גפני:>
ההצעה של שר שלום ג'רבי, מעבר לוויכוח האידיאולוגי- - - 

<עפר שלח:>
"שלו הייתי חילוני הייתי משתתף בו"... 

<משה גפני:>
בעצם מקצצים עכשיו כמעט בחצי. זאת בעיה. 

<עפר שלח:>
אני אומר שלא יעלו דמי הכלכלה על דמי קיום של חייל עורפי בסדיר. בלי 75%. 

<היו"ר איילת שקד:>
ברגע שאתה מוסיף את המילה "עורפי" אתה מקצץ את השכר שלהם בחצי. 

<ענבל דה פז:>
אבל לא ייתכן לתת להם שכר של תומכי לחימה. 

<שר שלום ג'רבי:>
השכר יורד מ-650 שקל ל-430 שקל. 

<מירי פרנקל-שור:>
מה אמרה הצעת החוק הממשלתית?

<ענבל דה פז:>
אסביר. הצעת החוק דיברה כל הזמן, להבנתי, על חייל עורפי. אזכיר את העיקרון. העיקרון היה תיעדוף של השירות הצבאי, בטח ב-4 השנים הראשונות שבהן אין את סעיף 26, שלפיו הפוקד יכול להחליט ויש כאן היבט של התנדבות. עכשיו יצרנו מצב שבו השעות פחותות, לעבוד הם יכולים בלי היתר כל עוד זה מחוץ לשעות ההתנדבות שלהם. איפה היתרון לשירות הצבאי? איזו סיבה יש לאנשים להגיע לשירות הצבאי על פני השירות האזרחי? אני מזכירה שבדיון הקודם דנו בתשלומים לפי חוק חיילים משוחררים, ושם הוחלט שלא מורידים, כדי לא לפגוע, למרות שהם מקבלים אותו דבר. ההבדל הוא פשוט, שחיילים עושים יותר חודשים ואז הם מקבלים יותר. איפשהו צריך לתת ביטוי, גם אם הוא ב-200 שקלים, לתיעדוף לשירות הצבאי, לעודד אנשים להגיע לשירות הצבאי. 

<עפר שלח:>
בעיקר אנשים צעירים. 

<איה דביר:>
הניסוח של הצעת החוק הממשלתית היה "ובלבד ששיעור דמי הכלכלה לא יעלה על שכר המשרת בשירות צבאי". המינוח "שכר המשרת בשירות צבאי" הוא מינוח ריק, הוא לא קיים. מה שיש זה דמי קיום בסיסיים ותשמ"ש. אם רוצים ללכת לפי ההסתייגות שמוצעת כאן זה צריך להיות מנוסח: "ובלבד ששיעור דמי הכלכלה שייקבעו לא יעלה על דמי קיום ותשלומי משפחה המשולמים, לפי העניין, לחייל סדיר עורפי". זה הרעיון. 

<משה גפני:>
אני חושב שזאת הצעה טובה, ובלבד שיכפילו את התשלום שמקבל חייל בשירות סדיר. כמה זה היום, 430 שקל?

<עפר שלח:>
זה יהיה בחוק הבא. 

<משה גפני:>
למה בחוק הבא? צריך פשוט להכפיל: במקום 430 שקל שיהיה 860 שקל.
<אחז בן ארי:>
את התשמ"ש של השירות האזרחי הם מקבלים מהביטוח הלאומי כהבטחת הכנסה. 

<משה גפני:>
בסדר, לא משנה, אבל מה שהולך לקרות בחוק הזה, שהולכים בפועל לקצץ בחצי את הסכום שמקבלים. 

<שר שלום ג'רבי:>
אחז בן ארי, אתה טועה. הם מקבלים מאתנו. 

<עפר שלח:>
אבל אי אפשר, אחרת מי יבוא לצבא?

<שר שלום ג'רבי:>
נשוי שמקבל היום שכר של 2,500 שקל אצלנו ואילו בצבא הוא מקבל 5,400 שקל. למה באים אליי? אגיד לך מדוע, כי חינכו אותם במשך 65 שנים שהצבא מוקצה מחמת מיאוס. מה, הוא לא צריך את אותם 2,900 שקל? הוא צריך, ועדיין הוא בא אליי. 

<עפר שלח:>
היא הנותנת. לא יכולתי לטעון את זה טוב יותר בעצמי. 

<שר שלום ג'רבי:>
זה שהם לא הולכים לצבא, זה לא בגלל הכסף, זה בגלל תפיסת העולם, שיש לאדם כזה בעיה ברחוב שלו להגיע עם מדים וכולי. אתה רוצה אחרת ואני בעד. 

<עפר שלח:>
אני לא יכול לשנות תפיסת עולם, רק חבר הכנסת גפני יכול... 

<קריאה:>
גם אם הוא היה חילוני... 

<עפר שלח:>
גם אם הוא היה חילוני לא יכול היה לשנות תפיסת עולם. לא, אם הוא היה חילוני לא היתה לו תפיסת עולם אז הוא לא היה צריך לשנות אותה....

דווקא מתוך הדברים שאתה אומר, על אחת כמה וכמה, אני מדבר בכלים שאני יכול לדבר בהם במסגרת החוק. 

<משה גפני:>
עפר שלח, המשמעות היא שאתה מקצץ כמעט בחצי את השכר לעומת המצב הקיים, זה הכול. 

<היו"ר איילת שקד:>
זה קיצוץ ב-30%, מ-630 שקל ל-430 שקל. 

<קריאה:>
זה רק לגבי רווק. לגבי אחרים זה פחות. 

<עפר שלח:>
זה 33%. 

<שר שלום ג'רבי:>
אגב, מה שאומר עכשיו עפר שלח, אנחנו יזמנו את זה שלא יעלה על 75% ממה שמקבל חייל עורפי בתשמ"ש, כי אני עדיין סבור שמי שהולך לצבא צריך לקבל יותר. לגבי הנשוי אמרתי את זה חד-משמעית עוד בוועדת פרי. 

<ענבל דה פז:>
אבל ב"תלוש" שהם רואים צריך לבוא – יש פה עניין של אמירה עקרונית, לאן אנחנו מכוונים. 

<איה דביר:>
נאמר גם בדברי ההסבר: "ההעדפה נובעת מן הבכורה של השירות הצבאי והכרה בערכו העודף". 

<היו"ר איילת שקד:>
איך בוועדת פרי לא עשיתם את זה?

<איה דביר:>
בוועדת פרי הבעיה נפתרה במיצוי לא נכון של השכר. 
<היו"ר איילת שקד:>
לא היתה שאלה?

<איה דביר:>
זה נפתר גם בתשמ"ש וגם בשכר היסוד. הבעיה נשארת רק לגבי רווקים. ברגע שיש תשמ"ש תמיד הצבא טוב יותר. 

<היו"ר איילת שקד:>
יש כאן את הצעת החוק הממשלתית. אני יכולה להצביע על הצעת החוק הממשלתית. 

<איה דביר:>
הניסוח שם מצריך תיקון. 

<ענבל דה פז:>
אנחנו נפרש את זה, כיוון שלא כתוב שם "לוחם" או "תומך לחימה" אפשר יהיה להגיע לזה. מבחינת הדיוק, יש טעם להצעה. 

<משה גפני:>
אם עכשיו היה צריך לקבוע את סכום הכסף זה היה דיון אחר. 

<עפר שלח:>
אני לא מקבל את זה בכלל, החלוקה לא נראית לי. 

<שר שלום ג'רבי:>
רק שנדע שהיום אין רווקים. היום זה כמעט בכלל לא בא לידי ביטוי.
<(היו"ר עפר שלח, 17:05)>
<היו"ר עפר שלח:>
בסדר, אז זה בכלל בטל בשישים. 

<שר שלום ג'רבי:>
אגב, אם החוק היה ממשיך, שמגיל 22 נשוי פלוס ילד, בכלל לא הייתי מתווכח, כי אין את זה. רק בגלל שנקבע גיל 21. 

<היו"ר עפר שלח:>
זה לא משנה, מירי פרנקל-שור, אני לא מתכוון לחלק את זה. אנחנו לא מחלקים את זה עכשיו. 

אני מעלה להצבעה את הנוסח שאומר: "חייל בשירות סדיר עורפי" בסעיף קטן 5(ב). 

<מירי פרנקל-שור:>
ענבל דה פז, אנחנו לא מכירים את המושג "שירות צבאי". אם כבר, "שירות סדיר", זה המונח. 

<ענבל דה פז:>
"שירות מקובל", לא "סדיר". 

<משה גפני:>
יוצא מכאן מסר, מהחוק הזה, שהמצב יהיה גרוע יותר מאשר היה קודם. 

<מירי פרנקל-שור:>
אני לא יודעת עדיין על מה מצביעים. אנחנו פשוט מדברים על מונחים של חוק שירות ביטחון. 

<אריאל אטיאס:>
אני גם לא יודע על מה מצביעים. 

<איה דביר:>
כשדיברנו על השכר הצבאי כיוונו לכלול גם את תשלומי המשפחה, כך היתה הכוונה בממשלה, לפי הבנתי. הניסוח עכשיו בעייתי. זה צריך להיות "ובלבד ששיעור דמי הכלכלה שייקבעו כאמור לא יעלו על דמי הקיום ותשלומי המשפחה המשולמים, לפי העניין, לחייל סדיר עורפי". 

<היו"ר עפר שלח:>
בסדר גמור. 

<משה גפני:>
מה זה "עורפי"? זה לא היה בנוסח הממשלתי. 

<איה דביר:>
זה מה שהם אמרו עכשיו על העורפי. 

<ענבל דה פז:>
לפי ההצעה הזאת מכיוון שכבר היום הם מקבלים פחות תשמ"ש אפשר גם להעלות להם את זה. 

<משה גפני:>
אבל כוונה רעה אין הקדוש ברוך הוא מצרפה למעשה. מה זה "היתה כוונה"?

<איה דביר:>
לא אמרתי על העורפי. אמרתי על תשלומי המשפחה. 

<היו"ר עפר שלח:>
המונח שהשתמשו בו בממשלה הוא מונח חסר משמעות כי כשאתה אומר "חייל בשירות סדיר" זה כמו השאלה כמה עולה חליפה ליתום. יש שלוש קטגוריות ועכשיו הרמטכ"ל הוסיף עוד קטגוריה רביעית. 

<משה גפני:>
המסר שייצא מכאן בפועל הוא שמקצצים ב-33% לעומת חייל. זה המסר. 

<עפר שלח:>
זה אם אתה תוציא אותו כך. אגב, תשלומי המשפחה, שהם עיקר התשלום, לא תלויים. 

<משה גפני:>
אתה אמרת קודם שאתה רוצה צעירים יותר. 

<היו"ר עפר שלח:>
אני רוצה בעיקר בשירות הצבאי ולכן ההבחנה. 

<משה גפני:>
המסר שיוצא מכאן הוא מסר של קיצוץ. 

<אלעזר שטרן:>
יש לי שאלה למערכת הביטחון. איך אתם לא קופצים פה? באמת, אני לא מבין אתכם. 

<שר שלום ג'רבי:>
קפצו, רק הושבתי אותם בחזרה. 

<אלעזר שטרן:>
אגיד מה הבעיה. מדובר פה עכשיו על אנשים שעושים שירות לאומי אזרחי, לא משנה מה, שדמי התשמ"ש שלהם – רוצים לתת להם חצי מחיילים, או פחות. 

<היו"ר עפר שלח:>
לא תשמ"ש. 

<שר שלום ג'רבי:>
מדובר רק על שכר רווקים. בואו נעשה סדר, לכולם. 

<אלעזר שטרן:>
זה מה שאתה אמרת. 

<שר שלום ג'רבי:>
אם אמרתי את זה אז לא הסברתי נכון. 

<אריאל אטיאס:>
אם אפשר, לפני שאתה עושה סדר, תדבר אתנו בכסף. על כמה מדובר?

<שר שלום ג'רבי:>
המושג תשמ"ש מתייחס רק לאדם נשוי. אדם נשוי פלוס ילד מקבל שכר, מקבל תשמ"ש. בשירות האזרחי מדובר על 2,500 שקלים. 

<אריאל אטיאס:>
לא משנה בן כמה הוא וכמה ילדים יש לו?

<שר שלום ג'רבי:>
לא משנה. בן 22, נשוי פלוס ילד ויותר. 
<אריאל אטיאס:>
כלומר, אם יש לו 10 ילדים הוא יקבל אותו סכום כסף? 

<שר שלום ג'רבי:>
גם אם יש לו 10 ילדים, אם הוא זריז במצוות. 

<אריאל אטיאס:>
אני חוזר ל-26 הזה עוד מעט. 

<שר שלום ג'רבי:>
עדיין הוא מקבל 2,500 שקלים. בצבא, רק לשם השוואה, באותו סטטוס הוא מקבל 5,400 שקלים. 

חייל עורפי, מה שנקרא ג'ובניק, מקבל בצבא משכורת של 430 שקלים.

<אריאל אטיאס:>
מה זה כולל? הכול, כלכלה וגרביים וכולי?

<שר שלום ג'רבי:>
כלכלה, נסיעות, גרביים, גופיות, ואם הוא דתי מקבל גם ציצית. חייל רווק מקבל 430 שקלים. 

בשירות האזרחי רווק – שאין לנו עכשיו כמעט בכלל – אבל על-פי החוק החדש אם יהיה רווק הוא יקבל 670 שקלים. למה הוא מקבל עכשיו יותר כסף?

<אריאל אטיאס:>
בגלל שהוא לא מקבל בגדים וכולי. 

<שר שלום ג'רבי:>
וכלכלה. בצבא מקבלים ארוחת בוקר, ארוחת צהרים וארוחת ערב ואילו בשירות האזרחי הוא לא מקבל כלום, הוא מביא אתו, או שהוא עובד בשעות הפנאי שלו. 

<משה גפני:>
למה לא מקבלים? לא חשוב. 

<אלעזר שטרן:>
זה נגד החוק. 

<שר שלום ג'רבי:>
זה כל העניין. אני רוצה לעשות סדר. יש עוד נתון חשוב מאוד, לגבי העניין שהעלה חבר הכנסת שלח. במסלול האזרחי-ביטחוני, ששם יהיה תשמ"ש של 4,000 שקלים, אמרנו כתנאי שמתנדב יקבל 75% מתשמ"ש של חייל נשוי בצבא. אנחנו הצענו את זה כי חשבנו, ואני מאמין בזה, כמו עפר שלח, שבאמת לא יתכן שמי שעושה שירות אזרחי יקבל שכר כמו של חייל. אם הוא רוצה, שילך לצבא ויקבל שכר גבוה יותר. 

אבל אני לא מסכים לגבי רווק, כי יש לו בעיה של דמי קיום. אגב, גם נסיעות הוא לא מקבל, עבור נסיעות הוא משלם. טוב מאוד שחייל מקבל נסיעות, שיקבל גם טיסות לאירופה אם הוא רוצה. חייל מקבל נסיעות בחינם בכל הארץ ואילו אדם בשירות האזרחי שרוצה לבקר את סבתא שלו בכרמיאל צריך לשלם. 

<היו"ר עפר שלח:>
הניסוח שאיה דביר הציעה מכסה את מה שאתה אומר. למה? מפני שגם על-פי נתוני השכר שאתה מדבר עליהם, הרי הניסוח שאיה דביר הציעה מחבר יחד עם דמי הקיום ואת התשמ"ש והסך הכול שלו אצלך כרגע הוא 3,160 שקלים לנשוי פלוס ילד. 
<שר שלום ג'רבי:>
הבעיה שלנו היא עם הרווקים. 

<אלעזר שטרן:>
אני רוצה לשאול משהו. אני מתנגד לזה. אני חושב שהוא צריך לקבל 100%.

<קריאה:>
מי זה "הוא"?

<אלעזר שטרן:>
בחור ישיבה בעל משפחה, בתשמ"ש. אמרת שזה 4,000 שקל. לדעתי הוא צריך לקבל את הסכום המלא, ואגיד מדוע. 

<קריאה:>
שילך לצבא. 

<אלעזר שטרן:>
אם חייל בשל"ת מקבל מלא- - - 

<היו"ר עפר שלח:>
הגענו ל"הסדר", ידעתי...

<אלעזר שטרן:>
חייל בשל"ת שלא עושה אפילו את אותן שעות של השירות הלאומי, אם הוא נשוי ויש לו ילדים כמה הוא מקבל?

<היו"ר עפר שלח:>
חבר הכנסת פרוש, תדבר עכשיו על הנשים הדרוזיות ונוכל ללכת הביתה... נו. 

<אחז בן ארי:>
הוא מקבל רגיל. 

<אלעזר שטרן:>
כמו חייל רגיל. עכשיו באמת, למה שבחור חרדי שעושה 30 שעות- - - 

<ענבל דה פז:>
כי זה שירות. 

<אלעזר שטרן:>
אז גם זה שירות. עכשיו באמת, שלא נהיה צבועים לפחות. להיפך, הוא חייל שלא עושה כלום. חייל בשל"ת יושב בבית או בישיבה. למה הוא מקבל מלא?

<אחז בן ארי:>
אם הם יבואו למסלול שירות כמו של חייל בישיבת הסדר הם יקבלו אותו דבר, גם בשל"ת. 

<אלעזר שטרן:>
מה זה קשור? בישיבה הוא יקבל כך?
<ענבל דה פז:>
זה המשמעות של המסלול. 

<משה גפני:>
אם החרדי יבוא למסלול של ההסדר- - - 

<ענבל דה פז:>
הוא יקבל בשל"ת כמו שמקבל חייל. 

<משה גפני:>
רגע, את זה הבנתי גם בלי שתגידו לי. אני עכשיו מפרש אותו. 

<אלעזר שטרן:>
אתם מגנים על זה באמת או סתם ככה באופן פוליטי? אתה באמת חושב כך? זה צביעות. 

<משה גפני:>
חבר הכנסת שטרן שואל, ואני רוצה להבין, אם חרדי שנמצא בשירות האזרחי החליט ללכת לישיבת הסדר ויושב בבית- - - 

<ענבל דה פז:>
אין דבר כזה במסלול ההסדר. הם יושבים בישיבת ההסדר. 

<משה גפני:>
אני מתכוון בישיבה. אם הוא יבוא לשם והבחור החרדי הזה גם יחזור לישיבה וילמד בישיבה, הוא יקבל את מלוא התשמ"ש? זה הרי נקרא של"ת. רק בגלל הכותרת?

<ענבל דה פז:>
לא, בגלל מסלול השירות ב"הסדר", בגלל שיש שם גם שירות צבאי. 

<משה גפני:>
את מגנה על העניין הזה? לא אני שואל, חבר הכנסת שטרן שואל. את מגנה על כך שבאותו זמן הוא מקבל תשמ"ש מלא?

<אחז בן ארי:>
אני לא מגן על זה. אני רק מצביע על ההבדל. 

<משה גפני:>
הבנתי. מה ההבדל?
<(היו"ר איילת שקד, 17:15)>
<ענבל דה פז:>
כך קובע החוק. יש מסלול שירות. מסלול השירות לפי חוק שירות ביטחון קבוע בסעיף- - -

<אלעזר שטרן:>
אגיד לך את האמת, זה הבעיה שמדברים כאן משפטנים. 

<ענבל דה פז:>
אמסור לגדי אגמון.

<אלעזר שטרן:>
גם אתם, גם גדי אגמון, מי שלא תשלחו, תגידו את האמת. ההסבר הזה לא מחזיק מים, הוא רק חיבור של אותיות. 

<ענבל דה פז:>
זה הדיון על ישיבות ההסדר. 

<אלעזר שטרן:>
אני העליתי את נושא ישיבות ההסדר?

<ענבל דה פז:>
מה זה של"ת? של"ת זה ב"הסדר". 

<אלעזר שטרן:>
אם יש של"ת אז איך אתם לא נותנים לחרדים שתורמים כמה שעות עבודה ואיך אתם כן נותנים להם שם? מה זה קשור?

<היו"ר איילת שקד:>
אני מעלה להצבעה. עידו בן יצחק, תקרא את הנוסח. חברים, אני רוצה לסיים היום. מחר יש נטיעות. בואו ניתן "פוש" היום ונסיים. 

<עידו בן יצחק:>
הנוסח, בהתאם למה שקראה איה דביר, אני מבין שהוא מקובל. 

<היו"ר איילת שקד:>
הוא קורא את הנוסח בהתאם למה שקראה איה דביר ממשרד המשפטים. 

<עידו בן יצחק:>
"ובלבד ששיעור דמי הכלכלה לא יעלה על דמי קיום ותשלומי משפחה המשולמים, לפי העניין, לחייל בשירות סדיר עורפי". 

<מאיר פרוש:>
זה מופיע בסיפה של סעיף קטן 5(ב)?
<עידו בן יצחק:>
כן. 

<משה גפני:>
למה "עורפי"?

<היו"ר איילת שקד:>
כי הם לא לוחמים. 

<משה גפני:>
מאה אחוז, שיהיה קיצוץ עוד יותר גדול. אני בעד. 

<ענבל דה פז:>
זה "שלא יעלה", או שאנחנו חוזרים ל-"75%"?

<שר שלום ג'רבי:>
זה ישאיר את הרווקים בישיבה. גם אני רוצה שילכו לקרבי. 

<ענבל דה פז:>
זה מנוגד לכל מה שסיכמנו. 

<עפר שלח:>
לא בשביל ה-200 שקל האלה. 

<משה גפני:>
רק רגע, יש דברים שסיכמתם שאנחנו לא יודעים עליהם?

<מאיר פרוש:>
בתת-ועדה כן. 

<היו"ר איילת שקד:>
אנחנו מצביעים עכשיו על ההסתייגות. 

<מירי פרנקל-שור:>
עפר שלח, יש לך הסתייגות. 

<עפר שלח:>
אני מאמץ את הניסוח של איה דביר. 

<מירי פרנקל-שור:>
עפר שלח מסיר את ההסתייגות. 

<משה גפני:>
אם אתם לא רוצים רווקים, אני בעד. זה מצב קיים שמשנים אותו.

<היו"ר איילת שקד:>
אני יודעת, זה לקצץ מעכשיו. מה עם מי שכבר משרת עכשיו?

<איה דביר:>
לגבי מי שמשרת יש הוראות מעבר. 

<אריאל אטיאס:>
אפשר להוסיף גם שהשירות האזרחי ייתן לו מזון וביגוד? אתה הרי משווה אותו. 

<שר שלום ג'רבי:>
אנחנו לא נותנים אוכל וביגוד. 

<הילה ארליך:>
במשטרה הוא יקבל – גם מדים, גם אוכל. גם ב"משטרה הירוקה". 

<היו"ר איילת שקד:>
נסיעות הוא מקבל?

<משה גפני:>
אני מציע שתתנו לו כלכלה וביגוד, או שום כלכלה וביגוד ואז יקבל את תוספת הכסף. את מתעלמת ממני?

<היו"ר איילת שקד:>
חבר הכנסת גפני, אני רוצה מחר לנטוע עצים בשומרון. 

<אריאל אטיאס:>
בהתנחלויות הלא חרדיות. 

<מאיר פרוש:>
בהגדרה של "אזור". 

<אריאל אטיאס:>
תגיד לביכלר שיוציא הודעה. 

<משה גפני:>
למה שהוא לא ייתן כלכלה וביגוד לאותם רווקים, או במקום כלכלה וביגוד ייתן תוספת של כסף? אז לא יהיה קיצוץ כזה גדול. אם אני מדבר את מתעלמת ממני?
<אריאל אטיאס:>
אתה לא רלוונטי פה, זה מה שהם אומרים לך, כי אתה לא חילוני. אם היית חילוני היו מתייחסים אליך... 

<היו"ר איילת שקד:>
אני לא מצביעה בעד ההצעה הזאת. כל אחד יצביע כפי שהוא רוצה. 

<עידו בן יצחק:>
אני קורא שוב את המשפט שמתווסף: "ובלבד ששיעור דמי הכלכלה לא יעלה על דמי קיום ותשלומי משפחה המשולמים, לפי העניין, לחייל בשירות סדיר עורפי".

<היו"ר איילת שקד:>
ההצעה של איה דביר, לגבי השוואה לחייל עורפי, אני מדגישה שמשמעותה קיצוץ דמי הקיום של הרווקים ב-33%.

<משה גפני:>
ועדת שקד החליטה שרווקים לא יבואו. 

<היו"ר איילת שקד:>
חבר הכנסת גפני, אתה קורא את הכותרת של "יתד נאמן"?

<משה גפני:>
"יתד נאמן" יכתוב דבר כזה? הוא יכתוב רק מה שאמרתי, שאני מתנגד לחוק. ההחלטה של ועדת שקד היא שלא רוצים רווקים בשירות האזרחי. 

<עידו בן יצחק:>
"ובלבד ששיעור דמי הכלכלה לא יעלה על דמי קיום ותשלומי משפחה המשולמים, לפי העניין, לחייל בשירות סדיר עורפי".

<היו"ר איילת שקד:>
מי בעד הנוסח הזה? מי נגד?
הצבעה

בעד– 3
נגד – 3 

נמנעים – אין

הנוסח שקרא עו"ד בן יצחק לסעיף קטן 5(ב), על-פי הצעת חה"כ עפר שלח ועו"ד דביר נדחה. 
<היו"ר איילת שקד:>
3 בעד ו-3 נגד. ההצעה לא נתקבלה. התקבלה הצעת החוק הממשלתית. 

אנחנו מצביעים על כל סעיף 5. 

<אריאל אטיאס:>
הרווקים בשירות האזרחי יקבלו כמו היום. 

<היו"ר איילת שקד:>
מי בעד סעיף 5, כולל התוספת של חבר הכנסת אטיאס?

עכשיו הם לא יודעים מה הם יקבלו. הנוסח הוא "המשולמים לחייל בשירות סדיר". 

<מאיר פרוש:>
אני מבקש לשאול. בסעיף קטן (ג1) כתוב "בטרם הצבתו של משרת בשירות לאומי אזרחי". מה קורה למשרת בשירות לאומי אזרחי-ביטחוני?

<אריאל אטיאס:>
אותו דבר, אנחנו מתכוונים לאותו דבר. בסוף האזרחי הוא תחת אותה קורת גג. 

<מירי פרנקל-שור:>
על מנת שלא תהיה אי-הבנה, הנוסח שהתקבל בוועדה הוא נוסח הצעת החוק הממשלתית.

<עידו בן יצחק:>
כפי שמונח פה, עם המילים "דמי קיום לחייל בשירות סדיר". 

<איה דביר:>
אני מבקשת להציע הצעה טכנית, שבסעיף 5- - - 

<היו"ר איילת שקד:>
אני רוצה להצביע על סעיף 5. 

<מאיר פרוש:>
אני מבקש רק לשאול שאלה ומבקש שהיועצת המשפטית של הוועדה תענה לי תשובה. כתוב: "בטרם הצבתו של משרת בשירות לאומי אזרחי". מה קורה למשרת בשירות לאומי אזרחי-ביטחוני?

<יואב ארבל:>
אותו דבר. הביטחוני כלול בזה. 
<מאיר פרוש:>
היא רוצה להצביע עכשיו על סעיף 5 כולו, כולל סעיף קטן (ג1). 

<איה דביר:>
זה אותו דבר. זה נכלל בפנים. 
<מאיר פרוש:>
צריך בהגדרות בהתחלה להגדיר "שירות לאומי אזרחי" ככולל גם שירות אזרחי וגם שירות אזרחי-ביטחוני. 

<היו"ר איילת שקד:>
מי בעד כל סעיף 5, כולל התוספת? מי נגד?

הצבעה

בעד – פה אחד
סעיף 5, בנוסח שהונח בפני הוועדה נתקבל. 
<היו"ר איילת שקד:>
סעיף 5 אושר פה אחד. 

אנחנו עוברים לסעיף 5א, שלא היה קיים בהצעת החוק הממשלתית. הוא הוכנס בעקבות החלטת הוועדה להעניק למשרת בשירות אזרחי-ביטחוני סמכויות. בבקשה. 

<עידו בן יצחק:>
	"סמכויות ודין משמעתי
	5א.
	(א)
למשרת בשירות אזרחי-ביטחוני במשטרת ישראל יהיו נתונות סמכויות של שוטר בכפוף להוראות סעיף 49ח1 לפקודת המשטרה, ועל משרת בשירות אזרחי-ביטחוני כאמור יחול הדין המשמעתי החל על שוטר בהתאם לאותו סעיף ולהוראות פרק ב' בחוק המשטרה, התשס"ו-2006.

	
	
	(ב)
למשרת בשירות אזרחי-ביטחוני בשירות בתי הסוהר יהיו נתונות סמכויות של סוהר בכפוף להוראות סעיף 92א לפקודת בתי הסוהר, ועל משרת בשירות אזרחי-ביטחוני כאמור יחול הדין המשמעתי החל על סוהר בהתאם לאותו סעיף ולהוראות סימנים ט' עד ט'6 בפרק ג' לפקודה האמורה.

	
	
	(ג)
למשרת בשירות אזרחי-ביטחוני ברשות הארצית לכבאות והצלה יהיו נתונות סמכויות של מתנדב בהתאם להוראות חוק הרשות הארצית לכבאות והצלה, התשע"ב-2012, ועל משרת בשירות אזרחי-ביטחוני כאמור יחול הדין המשמעתי החל על מתנדב בהתאם להוראות סעיף 18 לחוק האמור."


<חיים אמיגה:>
רק הערה קצרה מטעם המשרד לביטחון פנים. התיקונים המרכזיים נמצאים בחוקים עצמם, כלומר בפקודת המשטרה יש את התיקון המרכזי. זה מין סעיף הצהרתי. דיברתי עם עידו בן יצחק והוסכם גם על-ידו, שאין טעם לפרט פה הפניות ספציפיות. 

<עידו בן יצחק:>
זה לא הוסכם. 

<מירי פרנקל-שור:>
סעיף 5א בא לקשור את חוק השירות האזרחי לכל ההסמכות שיש לנו בחוקים השונים. איך תהיה ההסמכה, אם אנחנו נפנה בדיוק ובאילו מילים, זה לא משנה, אבל חשוב לנו להדגיש את חשיבות הסעיף הזה, אחרת לא ברור אילו סמכויות יש למשרת בשירות האזרחי. חיים אמיגה, אם יש לך הערות לנוסח, אחר-כך נדבר על זה. 

<היו"ר איילת שקד:>
מי בעד סעיף 5א? חברים, אתם ישבתם שעות עם היועצת המשפטית ודנתם על הסעיף הזה. לא אמורות להישמע כאן הערות. 
<דלית דרור:>
סליחה, אנחנו הערנו וחזרנו והערנו וכתבנו כמה מיילים בשבועות האחרונים והצענו נוסח, להוסיף את סעיף קטן (ד) לסעיף 5א רבא, שיאמר: "השר להגנת הסביבה רשאי להסמיך משרת בשירות אזרחי-ביטחוני ב"משטרה הירוקה" ובאגף ים וחופים של המשרד להגנת הסביבה בסמכויות של מפקח לפי חוק הגנת הסביבה (סמכויות פיקוח ואכיפה), התשע"א-2011, ועל משרת בשירות אזרחי-ביטחוני כאמור יחול הדין המשמעתי החל על עובד באותם גופים, למעט האמור בסעיפים ...." – לא אקרא עכשיו את כל מספרי הסעיפים – "לחוק שירות המדינה (משמעת)". 
אני מבקשת לנמק את הדברים. מאחר ו"המשטרה הירוקה" ואגף ים וחופים הוגדרו כשירות אזרחי-ביטחוני, והם עושים פעולות בדיוק כמו שוטרים, כדי שאפשר יהיה להשתמש בשירותם באופן ממשי יש צורך בהסמכתם. אני מבינה שקיימת התניה למתן סמכויות בהכפפה לדין משמעתי, ויש בכך היגיון. אנחנו מציעים להחיל את חוק שירות המדינה (משמעת), בכפוף לתיקונים מסוימים, כי יש כמה סנקציות שאינן רלוונטיות, כמו פיטורין, כמו השעיה, ובשינויים האלה להחיל את הדין המשמעתי. אבקש מסמנכ"ל אכיפה במשרד להגנת הסביבה להסביר מדוע זה נדרש לעבודה שלהם. 

אני רק רוצה להעיר שהעניין המשמעתי בעיניי חשוב גם בלי קשר לסמכויות. לא מתקבל על הדעת שיבואו למסגרת ולא תהיה שום סנקציה, פרט מלהעיף אותם. לא בכל דבר צריך את הפטיש הכי כבד. אם יש איזו הפרה משמעתית, אם מישהו מחתים כרטיס ואחר-כך הולך לעשות שוק או אם יש הטרדה מינית שיכולה להיות, בשירות המדינה כמעט כל ההטרדות המיניות נדונות בדין המשמעתי ולא בדין הפלילי, אז יש צורך שתהיה איזושהי מסגרת ואפשר יהיה גם לנזוף או להטיל איזו סנקציה קלה ולא רק או חוסר כל משמעת או העפה מוחלטת מן השירות. 

<היו"ר איילת שקד:>
משרד המשפטים, אתם יכולים בבקשה לנמק מדוע סעיף קטן (ד) שהציע המשרד להגנת הסביבה לא הוכנס להצעת החוק?

<גבריאלה (גבי) פיסמן:>
כל נושא ההפרטה של סמכויות שלטוניות רגיש מאוד. התפיסה היא שבעיקרון ככל שאנחנו מדברים על סמכויות שהן פחות טכניות ויותר מהותיות, אין אפשרות להפריט אותן. הפסיקה דורשת גם החלה של דין משמעתי וגם זיקה שלטונית כתנאים מקדמיים להפרטה של כל סמכות שלטונית. 

בתפיסה שלנו יש כאן כמה קשיים מהותיים שכרגע לא ניתן להתגבר עליהם. קושי ראשוני הוא עניין ההחלה של דין משמעתי, שמעבר לזה- - - 
<דלית דרור:>
מה הקושי?

<גבריאלה (גבי) פיסמן:>
עמדת נציבות שירות המדינה בעניין הזה תפורט, אבל מהבדיקה שערכנו עם הנציבות, כרגע הנציבות לא מוכנה להחיל את הדין המשמעתי. יש כאן קשיים אינהרנטיים בדין המשמעתי של עובדי מדינה, שלא מתאימים לאוכלוסייה הזאת. 

<יצחק (בנדה) בן דוד:>
אני עובד מדינה, יש לי סמכויות רבות ומגוונות, חלקן מאוד משמעותיות, ואני נתון לדין המשמעתי של נציבות שירות המדינה. מה הטלת הדופי בדין המשמעתי של שירות המדינה? אנחנו רוצים מתנדבים בשירות האזרחי-ביטחוני, כאלה שיש להם סמכויות, כאלה שיכולים לעשות את הדברים בסמכות. כאשר הם מגיעים לאתר הם צריכים שתהיה להם הסמכות להיכנס לאתר. הם לא יכולים להיות עם מישהו. הם נכנסים ומבצעים פעולות בתוך אתר, או במקומות שצריך לעשות בהם אכיפה, בסמכות. ברגע שאנחנו לא נותנים להם את הסמכויות אנחנו מרוקנים מתוכן את השירות שלהם. לכן חשוב מאוד שיינתנו להם הסמכויות. אני אומר לכם שהדין המשמעתי בשירות המדינה, כפי שהוא חל עליי והוא מספיק מרתיע אותי הוא יכול לחול גם עליהם ולהרתיע אותם. 

<גבריאלה (גבי) פיסמן:>
עדיין לא סיימתי את הדברים. כדי שנבין על אילו סמכויות מדובר, ל"משטרה הירוקה" יש סמכות פיקוח וסמכויות אכיפה. סמכויות הפיקוח כוללות סמכות כניסה למקום, דרישת מידע באשר הוא, לרבות מידע שיכול להיות רגיש מאוד, סמכות דגימה, סמכות בדיקה. סמכויות האכיפה כוללות סמכויות חקירה וסמכויות חיפוש, שכוללות בוודאי גם פגיעה בפרטיות ועשויות לכלול גם קשיים אחרים שהם בעייתיים מאוד. 

<דוד כהן:>
זה מחזק את מה שהסמנכ"ל אמר. 

<גבריאלה (גבי) פיסמן:>
צריך להבין שהסמכויות האלה שנתונות ל"משטרה הירוקה", לגופי החקירה של המשרד להגנת הסביבה, נמצאות בחקיקה בשורה ארוכה מאוד של גופים חוץ-משטרתיים. השלכות הרוחב של מהלך כזה יכולות להיות כאלה שבעצם כל אחד מאותם גופים יבוא אחר-כך בדרישה לקבל את אותן סמכויות שלטוניות כלפי אותה אוכלוסייה בדיוק. אנחנו חושבים שכרגע הדבר הזה לא נבחן לעומק, לא נעשתה פה עבודה. אין כאן התאמה של הדין המשמעתי כפי שהוא מותאם בדין המשמעתי של המשטרה והשב"ס. המהלך הזה כרגע לא יכול להתממש. 

<דלית דרור:>
אבל רק אנחנו הוגדרנו כשירות ביטחוני. בכל כניסה לחצרים של מפעל כדי לקחת דגימה של שפכים תעשייתיים צריך סמכות כניסה. 

<מירי פרנקל-שור:>
הוא יכול ללכת עם המפקח ולקחת את הדגימה. 

<דלית דרור:>
הוא לא יכול. איך הוא ייכנס?

<היו"ר איילת שקד:>
אני רוצה להצביע תיכף. מכיוון שנציבות שירות המדינה, משרד המשפטים והיועצת המשפטית של הוועדה חושבים אותו דבר- - - 

<מירי פרנקל-שור:>
אני דווקא חלוקה. 

<בישארה אלי פראן:>
אני מנציבות שירות המדינה. הבענו את התנגדותנו, גם בכתב, והם קיבלו אותה. 

<מירי פרנקל-שור:>
אני רוצה להתייחס לדברים שאמרה דלית דרור. לעניין הסמכויות, אנחנו מצטרפים לעמדת משרד המשפטים. יש שאלה עקרונית שעולה מן הבקשה של ההסמכה, שבעצם אם אנחנו אומרים אותה בלשון לא עדינה, זה הפרטת סמכויות הפיקוח. הפרטת סמכויות הפיקוח זה שאלה מהותית. לאורך כל השנים הכנסת החליטה לפעמים להפריט סמכויות ביצוע של המדינה אבל היא מעולם לא הפריטה את סמכויות הפיקוח של המדינה, תמיד הפיקוח נשאר בידי המדינה. אני חושבת שזאת שאלה מאוד-מאוד עקרונית, שלא אגב חוק השירות האזרחי- - - 
<יצחק (בנדה) בן דוד:>
למה במשטרה זה לא הפרטה? אין פה הפרטה של סמכויות פיקוח. 

<מירי פרנקל-שור:>
יש הבדל בין סמכויות במשטרה ובין סמכויות בשירות המדינה. לכן אני חושבת שאין מקום להפוך עקרונות, שבמשך השנים נשמרו בקפידה רבה מאוד, אגב חוק השירות האזרחי. 

לעומת זה, בנושא הדין המשמעתי דעתי כדעת דלית דרור. אני חושבת שבשירות אזרחי במדינה יש חובה, יש נוכחות, יש דברים שצריך לבצע. לכן אני חושבת שבהתאמות מסוימות, כפי שמחילים את הדין המשמעתי על משרתים במשטרה, בשב"ס, בכבאות וכולי כך צריך להחיל את הדין המשמעתי גם על משרתים בשירות אזרחי-חברתי, או איך שנקרא לו. 

<יצחק (בנדה) בן דוד:>
אני חושב שאין פה הפרטה של סמכויות הפיקוח. מדובר על מתנדבים שנכנסים ופועלים במסגרת משרד ממשלתי. הם מונְחים על-ידי המשרד הממשלתי. הם יהיו כפופים לדין המשמעתי של שירות המדינה. זה לא הפרטה של סמכויות פיקוח. 

<מירי פרנקל-שור:>
זאת פעם ראשונה שאתה מעניק סמכויות פיקוח למי שאינו עובד מדינה. 

<יצחק (בנדה) בן דוד:>
לתת להם סמכויות זה לתת תוכן לעיסוק. 
<מירי פרנקל-שור:>
גם בהצעת החוק הממשלתית כללה אתכם הממשלה בשירות אזרחי-ביטחוני ללא סמכויות פיקוח. 

<דלית דרור:>
אבל היא שינתה את דעתה לגבי הגופים האחרים. 

<מירי פרנקל-שור:>
מכיוון שמדובר בגוף אחר. 

<היו"ר איילת שקד:>
אני רוצה להצביע. הם עשו איזו עבודה, היועצת המשפטית של הוועדה עם משרד המשפטים. 

<אלעזר שטרן:>
המשמר האזרחי, אין להם שום סמכויות?

<בישארה אלי פראן:>
זה משטרה, זה לא קשור לשירות המדינה. 

<אלעזר שטרן:>
אני שואל, הם עובדי מדינה?

<מירי פרנקל-שור:>
הם לא עובדי מדינה. 

<קריאה:>
הם משרתים בגופים שלנו. 

<מירי פרנקל-שור:>
גם שוטרים חיילים במדים אינם מוגדרים כעובדי מדינה. יש הבדל בין עובדי מדינה ובין חיילים ושוטרים. 

<היו"ר איילת שקד:>
גם כך "המשטרה הירוקה" היא החרגה פה. 

<אלעזר שטרן:>
כל החוק הזה הוא סוג של פריצה, כל השירות האזרחי פה. בשביל זה אנחנו מחוקקים כאן חוק. נכון, היה פה דיון האם הם שירות אזרחי-ביטחוני או לא. הדיון הזה הוכרע. עכשיו השאלה אם אנחנו לא מרוקנים את הדיון הזה מתוכן. 

<איה דביר:>
לא, אנחנו לא. 

<גבריאלה (גבי) פיסמן:>
יש אפשרות להסתייע בהם.

<בישארה אלי פראן:>
הם מתנדבים. הם לא חייבים סמכויות. 
<יצחק (בנדה) בן דוד:>
זה ריקון מתוכן. 

<מירי פרנקל-שור:>
לא, זה לא ריקון מתוכן. יש שני דברים שאמרה לכם הממשלה בהצעת החוק. אחד, שלא יהיו לכם סמכויות פיקוח, ושתיים, היא אומרת באופן עקרוני שהמשרתים בשירות האזרחי אמורים לסייע ולא להחליף עובדים. 

<יצחק (בנדה) בן דוד:>
אבל הממשלה שינתה את דעתה. 

<מירי פרנקל-שור:>
יש מספיק תפקידים ב"משטרה הירוקה" שאפשר לסייע לפקחים ולא להיות פקחים בעצמם. 

<דלית דרור:>
ב"משטרה הירוקה" יש מפקחים ומזכירה. 

<גבריאלה (גבי) פיסמן:>
אין שום מניעה להסתייע במשרתים בשירות האזרחי-ביטחוני. 
<מירי פרנקל-שור:>
אז למה אתם צריכים בכלל משרתים בשירות האזרחי-ביטחוני?

<דלית דרור:>
אנחנו רוצים שיעזרו בפיקוח. 

<היו"ר איילת שקד:>
אני רוצה לתת את רשות הדיבור לנציג נציבות שירות המדינה. 

<בישארה אלי פראן:>
אני יכול להשיב לחבר הכנסת שטרן. בשונה מן המשטרה וכל הגופים האחרים שלא מוגדרים כעובדים, ב"משטרה הירוקה" יש אבחנה לא בין שוטר ובין מתנדב אלא בין עובד מדינה ובין מתנדב. עצם הקניית הסמכות למתנדב פה כבר מטשטשת את כל ההגדרה בחוק, שהוא לא יהיה עובד. זה כבר כאילו נכנס בדרך עקיפה שהוא עובד, כבר לא תגיד שהוא לא עובד. יש לו את הסמכויות, הוא עושה אותה עבודה כמו עובד במשרד. זה לא כוונת המחוקק. זה סותר גם את הסעיפים בהמשך, שקובעים שהמתנדבים לא יהוו תחליף לעובדים אלא יסייעו לעובדים. 
<דלית דרור:>
כוונת המחוקק נקבעת כאן. 

<בישארה אלי פראן:>
פה יש גם עניין של הסמכות. אתה לא חייב הסמכות פה.
<אלעזר שטרן:>
כוונת המחוקק, בצורה שאינה משתמעת לשתי פנים, היא באמת לא חליפי אזרחים עובדים. אין לי כאן שום מחלוקת ובעניין הזה אני לא מקבל את עמדת המשרד להגנת הסביבה אם הוא סבור אחרת. יחד עם זה, אני גם לא רוצה לרוקן את התפקיד הזה מתוכן. יכול להיות שעלינו להיות יצירתיים פה, מה לעשות, כמו בכל הדברים. אני לא יודע מה הסמכויות של המשמר האזרחי, מתוקף מה הם מקבלים סמכות. יכול להיות שצריך להגיד שעליהם לעבור סוג של הסמכה, שמישהו ייתן להם הסמכה, ויכול להיות שצריך ליצור משהו. כאשר אבותינו קבעו מי הוא עובד מדינה לא חשבו שיהיו לנו 2,200 אנשים בשירות לאומי אזרחי. יש פה סוג של מציאות שאנחנו יוצרים ויכול להיות שחלק מן היצירה הזאת הוא לתת סוג של סטטוס לדבר הזה. אי אפשר להגיד: הצבנו 2,200 אנשים ולא שינינו כלום. 
<בישארה אלי פראן:>
בואו נבחין בין שתי סוגיות, בין נושא ההסמכות ובין הנושא המשמעתי. את רוצה להגיב קודם?

<שר שלום ג'רבי:>
16,000 בכלל השירות. 

<איה דביר:>
הסמכות לא יכולות להיות בלי דין משמעתי. מה שקרה הוא שהכנסת ביקשה להעניק סמכויות לשוטרים וסוהרים במסלול הביטחוני, שם יש חוקים מיוחדים מאוד, עם אפשרות לבצע דין משמעתי בידי קצין, לא בידי בית-דין. העונשים מותאמים ומיידיים, הם מתאימים גם לאדם שמגיע רק לשנתיים לשרת. חוק שירות המדינה (משמעת) בנוי על מערכת של בית-דין למשמעת. לשכלל הליך משמעתי בתוך שירות המדינה זה דבר קשה ומורכב שלא ניתן להפעיל אותו על אנשים שבאים לשנתיים. גם לגבי עובדים זמניים – נציג נציבות שירות המדינה יבהיר אם אני טועה – הנציבות לא יודעת להתמודד עם הדין המשמעתי. 

<אריאל אטיאס:>
עוד לא הבנתי למה במשטרה כן. 

<איה דביר:>
במשטרה הענישה מיידית וסוגי הסנקציות מותאמים לאנשים שמגיעים לשנתיים. יש כלים מספיק אפקטיביים, עונשים מספיק אפקטיביים שלא קיימים בחוק שירות המדינה (משמעת). 

<מירי פרנקל-שור:>
דלית דרור הציגה דוגמה. 

<איה דביר:>
אומרת בצדק היועצת המשפטית של הוועדה, שיכול שהיה צריך לעשות עבודת רוחב מורכבת יותר ולהתאים דין משמעתי לכל המשרתים בשירות האזרחי, אבל העבודה הזאת לא נעשתה בשלב הנוכחי. 

<מירי פרנקל-שור:>
יש דברים שברור שאפשר להטיל כבר עכשיו. 

<איה דביר:>
אני לא חושבת שיהיה נכון שאגב מתן סמכויות, שזה לא מלכתחילה היה המטרה של הצעת החוק הזאת, אגב מתן סמכויות לקומץ מתנדבים תיפתח שאלה ענקית, האם בכלל להחיל את כל הדין המשמעתי, איך לתקן אותו, אילו סנקציות להתאים, איך מקימים מערכת שלא מצריכה ללכת להליך משפטי מלא אלא מאפשרת למנהל הישיר להטיל עליו עונש, שזה מה שקורה בעצם במשטרה ובשירות בתי-הסוהר. כל המערכת הזאת לא מותאמת. זה שאלה ענקית. לא נכון לפתוח אותה בדרך הזאת ובשלב הזה. מה גם שזה לא מיוחד רק למשרד להגנת הסביבה. כפי שאמרה גבי פיסמן, השאלה של מפקחים וסמכויות נמצאת בכל אחד ממשרדי הממשלה. אם זה נכון למשרד להגנת הסביבה ואם משרדים אחרים היו יודעים שלמשרד להגנת הסביבה יינתנו סמכויות פיקוח מדוע לא למשרד הכלכלה? מדוע לא לרשות המסים? יש אין-ספור גופים ציבוריים שיבקשו אותו דבר. במשרד הכלכלה יש מפקחים שאחראים על אכיפת דיני עבודה. 

<היו"ר איילת שקד:>
היועצת המשפטית של הוועדה עבדה זמן רב מאוד עם משרדי הממשלה. אם משרד המשפטים, הייעוץ המשפטי של הכנסת ונציבות שירות המדינה חושבים אותו דבר, אני חושבת שיש בזה היגיון. 

<דוד כהן:>
אבל לא חשבו לתת שירות אזרחי-ביטחוני למשרד להגנת הסביבה. מאחר והוועדה אישרה את זה אז אתם צריכים לתת סמכויות, אחרת זה יישאר ריק מתוכן. 

<היו"ר איילת שקד:>
אתה צודק בחלק הראשון, ברישה ולא בסיפה. 

<אלעזר שטרן:>
יש לי התנגדות מהותית למה שאמרת. אני בכלל לא מקבל את זה שאם משפטנים פה ומשפטנים שם אמרו משהו אז כאילו זה תורה למשה מסיני. 

<מירי פרנקל-שור:>
לא חששנו לרגע שאתה מסכים לאמירה הזאת, אבל זאת שאלה עקרונית שהוועדה צריכה לדון בה. 
<היו"ר איילת שקד:>
השאלה עקרונית. אני נכנסתי לפרטים. אני רוצה להצביע על הסעיף הזה. תצביע נגד. אני רוצה להגיע להצבעה. חסר לך מידע?

<אלעזר שטרן:>
ממה שלמדתי כאן, רק בדיון עכשיו, אני בטוח שיש דרך יצירתית יותר אולי. יכול להיות שכחלק מן המערכת המשפטית הם יהיו כפופים לאיזו יחידה במשטרה, אני לא יודע איפה, כאשר הם יעשו בעיות בשירות במשמר האזרחי או בתוך המשטרה, לא אכפת לי איפה. לרוקן במידה מסוימת, בהנחה ש- - - 
<היו"ר איילת שקד:>
זה לא לרוקן. אנחנו נצביע ואם אתה רוצה, תעשה תחקיר ותגיש רוויזיה. 

<משה גפני:>
אגב, למשמר האזרחי יש סמכויות?

<היו"ר איילת שקד:>
הם כפופים למערכת המשטרתית. 

<מירי פרנקל-שור:>
יש להם סעיף שמסמיך אותם בסמכויות שקשורות בזכויות. 

<מאיר פרוש:>
אפשר להגיש רוויזיה גם מחר או מחרתיים?

<היו"ר איילת שקד:>
הסיכום הוא להצביע כרגע על סעיף 5א כפי שהוא כתוב בנוסח שמונח לפנינו. 
<אלעזר שטרן:>
בלי שום התייחסות למשרד להגנת הסביבה?

<היו"ר איילת שקד:>
נכון. מי בעד? ירים את ידו. מי נגד?

<מירי פרנקל-שור:>
לנו חשוב מאוד שיהיה סעיף 5א, סעיפים קטנים (א), (ב) ו-(ג). אלה הסעיפים שבהם אנו קושרים משטרה, שב"ס וכבאות לסמכויות. 

<היו"ר איילת שקד:>
נכניס את ההערה שלכם לחוד. בסדר. 

<מירי פרנקל-שור:>
אני מבקשת להצביע על סעיף 5א בנפרד. 

<היו"ר איילת שקד:>
ואז נכניס את ההצעה שלך, בסדר. מי בעד סעיף 5א, סעיפים קטנים (א), (ב) ו-(ג)? מי נגד?

הצבעה

בעד – 4
נגד – אין 

נמנעים – אין

סעיף 5א, סעיפים קטנים (א)-(ג) נתקבל. 

<היו"ר איילת שקד:>
סעיף 5א אושר פה אחד. 

מי בעד ההצעה של המשרד להגנת הסביבה? תקראי את ההצעה, בבקשה. 

<דלית דרור:>
"השר להגנת הסביבה רשאי להסמיך משרת בשירות אזרחי-ביטחוני ב"משטרה הירוקה" ובאגף ים וחופים של המשרד להגנת הסביבה בסמכויות של מפקח לפי חוק הגנת הסביבה (סמכויות פיקוח ואכיפה), התשע"א-2011, ועל משרת בשירות אזרחי-ביטחוני כאמור יחול הדין המשמעתי החל על עובד באותם גופים, למעט האמור בסעיפים ..." – יש פה רשימה של סעיפים שאותם אנחנו ממעטים – "לחוק שירות המדינה (משמעת), התשכ"ג-1963". שלחנו לכם כמה פעמים במייל את הנוסח הזה. 

<מירי פרנקל-שור:>
אפשר לחלק לעניין הסמכויות ולעניין הדין המשמעתי. לא חייבים לקשור בין הדברים. גבי פיסמן, יש לכם בעיה לקבל את החלק השני בהצעתה של דלית דרור, שנוגע לדין המשמעתי?
<גבריאלה (גבי) פיסמן:>
החלק השני הוא עניינה של נציבות שירות המדינה. 

<בישארה אלי פראן:>
זה לא אכיף. 

<גבריאלה (גבי) פיסמן:>
ככל שאנחנו מבינים את הדין המשמעתי, במתכונת הנוכחית שלו הוא אכן לא מתאים להחלה על ציבור המשרתים. 

<דלית דרור:>
תגידו אילו התאמות נוספות נדרשות. 
<גבריאלה (גבי) פיסמן:>
אי אפשר לעשות את זה כאן. בואו נעשה עבודה מסודרת. 

<בישארה אלי פראן:>
אתם מודעים לזה שאי אפשר לעשות את זה. 

<גבריאלה (גבי) פיסמן:>
אני רוצה לציין שוב שזה לא רק עמדת משרד המשפטים. זו עמדת הפסיקה באופן עקבי לאורך שנים, שההפרטה של סמכויות שלטוניות אינה בת-ביצוע. הסמכויות השלטוניות אמורות להיות בידי עובדי מדינה בלבד, ויש תנאים מאוד-מאוד-מאוד ספציפיים לאותם מקרים טכניים שבהם ניתן להפריט. כאן מדובר על סמכויות שלטוניות מובהקות ומהותיות. 

<היו"ר איילת שקד:>
אני מבינה, לא קרה מעולם שהופרטו סמכויות פיקוח. 

<דוד כהן:>
ברגע שהם עובדים במשרד הם נקראים עובדי מדינה. 

<אריאל אטיאס:>
לא, הם לא עובדי מדינה. 

<דוד כהן:>
כך זה נקרא. אם יקרה להם משהו בדרך לעבודה המדינה תצטרך לפצות אותם, אם הם יחלו- - - 

<קריאה:>
מה זה קשור?

<היו"ר איילת שקד:>
חברים, אנחנו תיכף עוברים לסעיף 9. מי בעד התוספת שהציע המשרד להגנת הסביבה? מי נגד?

<צחי הנגבי:>
אני לא יודע מה לעשות, הייתי גם שר משפטים וגם השר להגנת הסביבה... 

<היו"ר איילת שקד:>
אבל היית גם השר לביטחון פנים. מי בעד התוספת של המשרד להגנת הסביבה? מי נגד?

הצבעה

בעד – 2
נגד – 2 

נמנעים – אין
ההצעה של המשרד להגנת הסביבה להוספת סעיף קטן 5א(ד) נדחתה. 
<היו"ר איילת שקד:>
ההצעה של המשרד להגנת הסביבה לא נתקבלה. 

<אריאל אטיאס:>
אני מבקש רוויזיה. 

<אלעזר שטרן:>
אני מבקש רוויזיה. 

<היו"ר איילת שקד:>
חברים, זה לא משחק. אמרתי לך שתעשה עבודה ותחקיר ואז תגיש רוויזיה. 

<אלעזר שטרן:>
לא, זה עובד הפוך. אגיד לך למה אני מגיש רוויזיה. יכול להיות שהם צודקים.

<היו"ר איילת שקד:>
בסדר, תבדוק את זה. 

<אלעזר שטרן:>
לא, זה עובד הפוך. תני לי לראות את זה. אם לא, אבין. 

<אריאל אטיאס:>
תגיש רוויזיה ונדבר, ואז עמיר פרץ יבוא לדבר אתך. 

<היו"ר איילת שקד:>
אנחנו עוברים לסעיף 9. מה שנותר לנו בסעיף 9 הוא רק עניין הגוף הפוליטי. 

<מירי פרנקל-שור:>
נושא הגוף הפוליטי, אבל יש עוד שני תיקונים. 

<היו"ר איילת שקד:>
לא החלטנו עדיין בסעיף 9 בעניין הגוף הפוליטי. עליכם לדעת, פורסם שעושים שירות לאומי בארגון "בצלם". זה נשמע לי קצת מוזר, קצת פוליטי. 

<שר שלום ג'רבי:>
לא מצאנו שנתנו אישור שם, אבל אנחנו בודקים את זה. 

<משה גפני:>
מירי פרנקל-שור, מה את אומרת?

<עפר שלח:>
פעם הבאה זה יהיה "בצלם" בחוץ לארץ, בהודו, בחמש יבשות, לא כולל צפון אמריקה ומערב אירופה... 

<היו"ר איילת שקד:>
בחור עושה שירות לאומי ב"בצלם". צריך לבדוק את זה. ביקשנו שיבדקו את זה. 

<מאיר פרוש:>
זה מדינה דמוקרטית. אפשר למנוע מהם?
<אריאל אטיאס:>
למתנדבים מחב"ד אתה משלם בדולרים?

<שר שלום ג'רבי:>
חמור מאוד שבחור שירות לאומי עובד שם, עוזר בהסברה ובכל מיני דברים. 

<משה גפני:>
למה את ממשיכה? אני רוצה לדעת מה זה שאדם עושה שירות לאומי בארגון "בצלם". 

<היו"ר איילת שקד:>
אני גם רוצה לדעת. 

<שר שלום ג'רבי:>
אענה. לפני 3 שנים עם כניסתי לתפקיד הקמנו ועדה, שכל מי שנכנס לשירות אזרחי לאומי בכל מקום ומקום צריך אישור מאתנו. הכניסו ל"בצלם" מישהו שעושה שירות לאומי כנראה בלי אישור שלנו. נודע לנו אתמול או שלשום ואנחנו מטפלים בזה עכשיו, לראות איך זה קרה. 

<צחי הנגבי:>
הוא חרדי?

<שר שלום ג'רבי:>
לא חרדי. 

<אלעזר שטרן:>
אתם רואים, יש תקדים, אצל "בצלם" יהודה ושומרון זה חוץ לארץ.

<היו"ר איילת שקד:>
התוספות שהוספנו לסעיף 9, שימו לב, צבועות בצהוב. בעמוד 9, פסקה 9(ד)(1). סעיף קטן (ד) מדבר על גוף שאינו רשות ציבורית שיכול לקבל אישור להיות גוף מפעיל. הוספנו בפסקה (1): "פעילותו היא באחד מן התחומים המפורטים כאמור בסעיף 2א", שזה לעניין השירות האזרחי-חברתי. 

<משה גפני:>
אני מבקש לדעת מה זה משנה ממה שהיה עד היום. האם הסעיף הזה משנה? האם יש גופים שנמצאים היום ולא יהיו בגלל הסעיף הזה?

<שר שלום ג'רבי:>
לא. 

<מירי פרנקל-שור:>
לא, אנחנו חושבים שלא. השאלה התעוררה- - - 

<היו"ר איילת שקד:>
התשובה היא לא. 

<משה גפני:>
אתה אומר שארגון "בצלם" נמצא. 

<שר שלום ג'רבי:>
בטעות. אנחנו בודקים איך. 

<משה גפני:>
יש עוד גופים?

<שר שלום ג'רבי:>
לצורך העניין, אם "בצלם" היו פונים, אם הגוף המפעיל היה מבקש אישור הוא לא היה מקבל אישור, כי אחד הכללים הוא שאותו גוף לא פועל נגד המדינה, ולא משנה אם זה בימין או בשמאל. אני רוצה להיזהר בלשוני.

<משה גפני:>
אני לא מביע עמדה. אני שואל. היות ומדובר בחקיקה והסעיף הזה עכשיו מופיע בהצעת החוק, אם הסעיף הזה מתקבל האם יש גופים שהיום אתם מכירים בהם וכתוצאה מהסעיף הזה יוצאו?

<היו"ר איילת שקד:>
התשובה היא לא. 

<איה דביר:>
אבל בכל מקרה, אני מבקשת להציע לוועדה להגיד "עיקר פעילותו היא באחד או יותר מן התחומים".
<מירי פרנקל-שור:>
אנחנו מקבלים את ההערה שלכם. 

<היו"ר איילת שקד:>
התיקון השני מופיע בעמוד 10, בפסקה 9(ד)(5): "מבקש האישור הצהיר כי אינו עוסק ולא יעסוק בפעילות שיש בה משום תעמולת בחירות או פעילות בעלת אופי מדיני", או/ו: "פעילות בעלת אופי פוליטי-מפלגתי".

<שר שלום ג'רבי:>
אנחנו מעדיפים את השני. הראשון קשה לנו מאוד. 

<אריאל אטיאס:>
מה זה "מדיני"?

<עפר שלח:>
"מדיני" זה ממש לא ברור. 

<אריאל אטיאס:>
בעד יהודה ושומרון, נגד יהודה ושומרון, בעד פרי, נגד פרי. מה?

<היו"ר איילת שקד:>
אני רוצה לקרוא את הנוסח שעליו נצביע: "מבקש האישור הצהיר כי אינו עוסק ולא יעסוק בפעילות שיש בה משום תעמולת בחירות או פעילות בעלת אופי פוליטי-מפלגתי". 

<משה גפני:>
יש לי שאלה. אם יש איש מ"הבית היהודי", שפעיל ב"בית היהודי", והוא הולך לשירות אזרחי? 

<היו"ר איילת שקד:>
אין בעיה. 

<משה גפני:>
את רוצה, אביא דוגמה מ"יהדות התורה". סתם, ראיתי אותך אז אמרתי "הבית היהודי". האם כשהוא בא לשירות הלאומי או לשירות האזרחי ואומר: אני בא לעשות שירות לאומי, הצבא שלח אותי--- 

<שר שלום ג'רבי:>
זה לא מתייחס לאדם, אתה מתבלבל, אלא לגוף המפעיל. 

<משה גפני:>
הוא מגיע לאיזה גוף שמבחינת הזהות שלו מזוהה עם מפלגה מסוימת.
<היו"ר איילת שקד:>
אין בעיה עם זה כאשר זה נוגע לאדם. כל עוד זה אדם, אין בעיה. 

<משה גפני:>
אני שואל על הארגון. הארגון הזה, אם את רוצה לקטלג אותו את יכולה לזהות אותו עם מפלגה מסוימת, אבל הוא לא עוסק בפעילות פוליטית. 

<היו"ר איילת שקד:>
אז זה בסדר. 

<יואב ארבל:>
מדובר על הפעילות של הגוף, שהפעילות של הגוף היא בעלת אופי פוליטי-מפלגתי. 
<איה דביר:>
בכל מקרה המינהלת תצטרך לקבוע אמות מידה כלשהן איך היא מפעילה את ההוראה הזאת, שהיא תהיה שוויונית ואחידה לכל החברות הפוליטיות. 
<משה גפני:>
מה זה משנה, בכל מקרה כאשר תהיה עתירה לבג"ץ היא תהיה רק על החרדים...

<היו"ר איילת שקד:>
עמר בר-לב, אתה מוכן למשוך את ההסתייגות ונצביע על מה שהקראתי עכשיו? אני קוראת שוב, בפעם השלישית: "מבקש האישור הצהיר כי אינו עוסק ולא יעסוק בפעילות שיש בה משום תעמולת בחירות או פעילות בעלת אופי פוליטי-מפלגתי". 
<מירי פרנקל-שור:>
אתה ביקשת "פעילות בעלת אופי מדיני". השאלה אם אתה מסיר את ההסתייגות שלך. 

<עמר בר-לב:>
יש כאן גם "מדיני" וגם "פוליטי-מפלגתי". 
<שר שלום ג'רבי:>
"מדיני" זה מסובך. 

<מירי פרנקל-שור:>
אנחנו רשמנו את האפשרויות. הוועדה מבקשת להצביע רק על "פעילות בעלת אופי פוליטי-מפלגתי", למחוק את "פעילות בעלת אופי מדיני". אני מפנה את תשומת לבך שההסתייגות שלך היא "משמעות מפלגתית ובפעילות בעלת אופי ומשמעות מדינית". 

<עמר בר-לב:>
אמרתי ש"מדיני" מתנגש למשל עם הפעילות של חב"ד. 

<מירי פרנקל-שור:>
אז אתה מסיר את ההסתייגות. 

<היו"ר איילת שקד:>
אני רוצה להצביע על סעיף 9 כנוסח הצעת החוק שמונחת לפניכם, וכפי שקראתי את פסקאות (ד)(1) ו-(ד)(5). מי בעד? מי נגד?

הצבעה

בעד – פה אחד
סעיף 9, עם התיקונים שהוכנסו בו נתקבל. 
<היו"ר איילת שקד:>
סעיף 9 נתקבל פה אחד. 

אנחנו עוברים לרוויזיה של עפר שלח לסעיף קטן 12(א), בבקשה. 

<עפר שלח:>
קודם כול, אנחנו צריכים להצביע אם עושים דיון רוויזיה. 
אסביר, הרעיון הוא שאפשר יהיה לקבוע שיעור השתתפות שונה בעלות של המתנדב בהתאם לאופי הגוף המפעיל. עלה שיש הבדלים בין גופים שונים, כולל הבדלים בין גופים ממשלתיים לגופים שאינם ממשלתיים, בין עמותות פרטיות שאנחנו מכירים ולא מכירים וכן הלאה. אני מציע לתת גמישות למינהלת בתקצוב של הגופים האלה. הנוסח שאני מבקש להציע מוצע גם על-ידי המינהלת, גם על-ידי משרד המשפטים וגם על-ידי משרד האוצר. זה הרעיון. 

<היו"ר איילת שקד:>
שר שלום ג'רבי, אתם לא חוששים שבעצם – יש לי שאלה על הדבר הזה. 

<שר שלום ג'רבי:>
זה לא היה על דעתנו. 

<היו"ר איילת שקד:>
אני מניחה שזה הסתייגות של משרד האוצר. השאלה שלי אם זה לא דרך, רן רידניק, ותהיה כן בתשובתך, האם משרד האוצר בדרך הזאת לא יחסום גופים. הוא יגיד: הגוף הזה והזה לא מתאים למשרד האוצר שהוא יהיה חלק מהגופים המפעילים, אז תעלו את שיעור ההשתתפות שהוא נדרש לתת. 

<רן רידניק:>
אהיה ברור מאוד. קודם כול, אין לי שום אפשרות משפטית לחסום גוף ספציפי. המטרה כאן לקבוע אמות מידה על-פי קריטריונים, האם זה יתבצע בשירות אזרחי-ביטחוני או לא ביטחוני, האם זה יתבצע בחוץ לארץ או בארץ, האם זה יתבצע בגוף פרטי או במשרד ממשלתי. אין לי אפשרות להגיד לגוף כזה או אחר, לא אדבר על זק"א או על גוף ספציפי. על-פי הקריטריונים האלה יש אבחנה. בכל מקרה, מבחן הסבירות עדיין צריך להתקיים, לא נהיה ב-100% ולא נהיה ב-0, אבל בעולם הזה כן נכון ליצור מנעד נכון בין שלוש הרמות הללו. בכל מקרה, היתה אמירה משפטית שלצורך דבר כזה צריך אמירה מפורשת בחקיקה ולכן אנחנו מבקשים שזה יופיע בחקיקה, משהו שהיה אמור להתבצע ממילא. 
<שר שלום ג'רבי:>
הסכמתי לזה, זה סוכם אתכם אז אני לא חוזר בי. 

<אריאל אטיאס:>
אני יכול להבין מה המצב היום לפני ההסתייגויות? מה המצב עכשיו לפני השינויים?

<שר שלום ג'רבי:>
כולם אותו דבר. 

<אריאל אטיאס:>
אתם תומכים בכך שיהיו מדרגות? הרי עכשיו המדרגות הן בין שירות אזרחי-ביטחוני ובין שירות אזרחי רגיל. 

<שר שלום ג'רבי:>
היום בכלל אין שירות אזרחי-ביטחוני. היום יש שירות אזרחי רגיל. 

<אריאל אטיאס:>
אני מדבר על המצב על-פי הצעת החוק. יהיה שירות אזרחי-ביטחוני, שמקבל יותר, ויהיה שירות אזרחי. איפה רוצים לעשות מדרגות? בתוך האזרחי ליצור עוד מדרגה?

<שר שלום ג'רבי:>
באזרחי לא. אתה מדבר על האזרחי-ביטחוני. 

<אריאל אטיאס:>
באזרחי-ביטחוני יש כבר מדרגה. 

<רן רידניק:>
אנסה להסביר. כיום גוף מפעיל משלם כ-25% מעלות התקן. 

<אריאל אטיאס:>
כלומר, אתה לא מדבר עכשיו על מה יקבל המשרת. הסעיף הזה עוסק בכמה הגוף המפעיל ישלם. 

<רן רידניק:>
הגוף המפעיל משלם על ההשתתפות עצמה. בעולם הזה יש צורך ליצור איזו אבחנה בשלוש הרמות שתיארתי קודם. כיום זה 25% לכולם. 

<אריאל אטיאס:>
25% מהעלות שמשלמים לו?

<רן רידניק:>
היום זה קיים רק ברמה אחת, אין היום שירות אזרחי-ביטחוני, אין שירות בחוץ לארץ. אנחנו רוצים ליצור אבחנה בין שירות אזרחי-ביטחוני ושירות אזרחי רגיל, בין משרד ממשלתי ובין גוף שהוא לא ממשלתי, ובין הארץ לבין חוץ לארץ. 

<אריאל אטיאס:>
פה יש את האבחנה מה זה, או רק כתוב שיש אבחנה?

<רן רידניק:>
שיש אפשרות לעשות אבחנה. 

<אריאל אטיאס:>
מי יקבע את האבחנה, השר הממונה?

<שר שלום ג'רבי:>
אתן לך דוגמה, למשל בחוץ לארץ לא בטוח שאנחנו נשלם. יכול להיות שהקהילה שלוקחת את המתנדבים בחוץ לארץ היא תשלם בגינם. 

<אריאל אטיאס:>
תצטרך לעשות המרת מטבע לפני שאתה משלם. 

<רן רידניק:>
היום זה כבר נקבע בהסכם. בכל מקרה, אנחנו חשבנו שלא צריך חקיקה בכלל מכיוון שזה נסגר בהסכם בין הגופים השונים. 

<אריאל אטיאס:>
כשאתה אומר שהם ישלמו, זה עד 25% או יש כאלה שתרצה שישלמו יותר מ-25%?

<רן רידניק:>
כיום זה 25%.
<אריאל אטיאס:>
אתה מתכוון שזה יהיה יותר מ-25%?

<רן רידניק:>
אנחנו מבקשים שיהיה מנעד ויהיה שינוי על-פי שלושת הצירים האלה. 

<אריאל אטיאס:>
מה המקסימום? תענה על השאלה שלי. 

<רן רידניק:>
אני לא יודע. אמרנו כרגע שצריך להיות מנעד באופן סביר, לא יהיה אפס או 100%, אבל כן נכון לערוך תיעדוף. 

<אריאל אטיאס:>
אם תכתבו "ולא יעלה על 25%" – תעשו בפנים מה שאתם רוצים. 

<רן רידניק:>
זה לא האמירה שלנו. 

<אריאל אטיאס:>
אתה יודע מה המשמעות. מחר בבוקר תגיד, לצורך העניין לזק"א: אתם תשלמו 50% מן העלות. אז נטרלת אותם בדרך החוצה. אתה מבין?
<רן רידניק:>
כרגע תיארתי שאין- - - 

<אריאל אטיאס:>
גם אני מתאר. מאחר ואני מכיר את השיטה, איך היא עובדת דקה אחרי שאתם מקבלים את הסמכות ביד, אז כפי שאתם רוצים לתחם את זה גם אני רוצה לתחם את זה מלמעלה ומלמטה. הרי למה אמרו שמשלמים 25%?

<רן רידניק:>
יש כאן עניין של סבירות. צריך כאן את משרד המשפטים שיאשר שזה קביל מבחינה משפטית והם בשם השוויון בטח לא יתנו לי, ככל שהייתי רוצה, לעשות הפרדות. בכל מקרה, כבר נאמר כאן במפורש שאין יכולת להבחין בין גוף פרטי כזה לגוף פרטי אחר. 
<אריאל אטיאס:>
הבנתי את זה. אני מבין מהר, האמן לי. גם מה שלא אמרת הבנתי. אני שואל לאן אתה חותר במקסימום. אתה יכול להגיד לי כנציג משרד האוצר למה אתה חותר במקסימום? בואו נחתוך את זה עכשיו. הרי כל היום כותבים פה מספרים – 100 מתנדבים, 50 מתנדבים. תגיד עד לאן אתה רוצה להגיע בהשתתפות של הגוף המפעיל. 

<עפר שלח:>
אני מניח שתהיה לזה רצפה. בואו נקבע לזה רצפה. 

<אריאל אטיאס:>
תקבע תקרה. ברצפה תעשה מה שאתה רוצה, אבל תקבע תקרה. 

<היו"ר איילת שקד:>
למה צריך את זה בכלל?

<אריאל אטיאס:>
אני לא צריך את זה. אם הם יעשו את זה, שלא יהיה מצב שמשרד האוצר יחליט למשל שאיזה גוף שהוא לא אוהב אותו ישלם 50% מן העלות או 70% מן העלות. אין כאן תקרה. 

<איה דביר:>
אין אפשרות כזאת. הסיכון הזה לא קיים. 

<אריאל אטיאס:>
לפי קטגוריה, לא לפי גוף. 

<איה דביר:>
החלוקה תהיה לפי קטגוריות ולא תוכל להיות התייחסות לגוף מסוים. אמות המידה יהיו שוויוניות, יבחינו בין גופים פנים-ממשלתיים לחוץ-ממשלתיים. המכשיר הזה יאפשר רק לנווט. 

<היו"ר איילת שקד:>
רן רידניק, אני לא מבינה. אני נגד. 

<רן רידניק:>
היום כל הגופים משתתפים ב-25%. המטרה בהצעה הזאת לאפשר לעשות דיפרנציאציה. 

<היו"ר איילת שקד:>
אבל למה משרד האוצר יערוך את הדיפרנציאציה הזאת?

<רן רידניק:>
באישור של היועץ המשפטי לממשלה ובהסכמה של המינהלת. 
<מירי פרנקל-שור:>
זה יכול להביא למצב שגופים מפעילים יחליטו בסופו של דבר – אם אני מבינה נכון – שהם לא רוצים לקלוט אנשים לשירות האזרחי ואז אנחנו מגיעים לליבה, לא יהיו מספיק מקומות שירות, לא תהיה עמידה ביעדים, ואם לא תהיה עמידה ביעדים יש לזה השלכות. 
<רן רידניק:>
זה מתחבר לכאן. אני חושב שדווקא הוכחנו רצון טוב בכל עולם ההסדר שמוצג כאן, הן מבחינת הסיכום שביקשנו והגענו אליו, הן מבחינת התקנים שאמרנו שנממן, הן מבחינת כל מדיניות הממשלה, שאומרת שכל מטרתנו היא להגיע ליעדים. זה אמירה שנאמרה לכאן ולכאן ואני חושב שעומדים בה.

<אריאל אטיאס:>
אפשר לכתוב "שלא יעלה על 25%" בכל מקרה ואז אם רוצים שיורידו כצ'ופר למישהו מתחת ל-25%. הוא רוצה לאפשר לקבל השתתפות של יותר מ-25%. 
<רן רידניק:>
רצינו ליצור את הדיפרנציאציה, שממילא התכוונו לעשות. רק היתה אמירה משפטית, שצריך לעשות את זה בחקיקה כדי שיהיה יסוד משפטי איתן. 

<מירי פרנקל-שור:>
מה הקריטריונים שעל-פיהם יחליטו? מה שיקול הדעת?
<אריאל אטיאס:>
אין קריטריונים. הם רוצים להחליט. 

<מירי פרנקל-שור:>
זה לא פשוט מכיוון שזה יורד לשורש העמידה ביעדים. צריך להיזהר מאוד בהגבלה כזאת. 

<איה דביר:>
ראשית, נכון. ברור שזה קשור לעמידה ביעדים. 

<מירי פרנקל-שור:>
זאת אמירה שצריך להבין מה המשמעות שלה, מה הקריטריונים, מה שיקול הדעת, וזה צריך להיקבע כאן. זה חייב להיות הסדר הרבה יותר שלם. 

<איה דביר:>
בתוך הסעיף המוצע התייחסנו גם לשאלה מה יהיו אמות המידה שיקבעו – זה אופי השירות, האוכלוסייה שלה הוא ניתן, האם זה קהילתי או ציבורי, סוג המסלול, מקום ביצוע השירות. כל אלה הם אמות מידה שלפיהן אפשר יהיה לנתב את הקטגוריות. 

<מירי פרנקל-שור:>
זה לא הסדר שלם. 

<איה דביר:>
השאלה העקרונית היא האם האמירה, שרוצים לייצר קטגוריות של רמת מימון שונה בין גוף שהוא פרטי או גוף שנותן שירות לציבור מסוים או לציבור רחב, האם האמירה הזאת לא לגיטימית. 

<מירי פרנקל-שור:>
אני לא יודעת. 

<איה דביר:>
לדעתנו אין שום מניעה לקבוע אמות מידה, ובלבד שהן שוויוניות והן לא מסכלות את תכלית החוק הזה. 

<מירי פרנקל-שור:>
השאלה היא אם אין לכך השפעה על עמידה ביעדים. באמת צריך לבחון. צריך להיזהר כאן. 

<איה דביר:>
אגב, אם אתם רוצים לנתב דווקא למסלול של המשרד לביטחון פנים, לדוגמה, בוודאי זה ישפיע ויעזור לזה. זה יאפשר להשתמש במכשיר כלכלי. 

<עפר שלח:>
צריכה להיות להם אפשרות לעשות דיפרנציאציה כי השירות כל-כך רחב. יש שירות שאנחנו יותר מעוניינים בו מאשר בשירות אחר. אני בעד הרעיון של חבר הכנסת אטיאס, שתהיה לזה רצפה או תקרה, לא חשוב אם מסתכלים על זה מהצד הזה או מהצד האחר, שבסופו של דבר לא תאפשר "לסגור את הברז" לארגונים מסוימים. שירות במשרד לביטחון פנים הוא בסוף שירות שאנחנו יותר מעוניינים בו מאשר שירות בעמותה באיזה מקום. אנחנו צריכים לאפשר את הדבר הזה, והדרך של המדינה לאפשר את זה היא באמצעות תקצוב. אם אנחנו קובעים לזה תקרה אז אנחנו במצב טוב. 
<מירי פרנקל-שור:>
צריכה להיות אמירה עקרונית בחוק ולא להשאיר את הכול ערטילאי. 

<איה דביר:>
הסכמנו לזה. 

<מירי פרנקל-שור:>
צריך להיזהר מההסכם. העקרונות חייבים להיקבע בחקיקה, ובהתאם לעקרונות שייקבעו בחקיקה אפשר יהיה להתקשר בהסכם. 

<איה דביר:>
הם מופיעים פה, יש פה נוסח של עקרונות. 

<היו"ר איילת שקד:>
מי ניסח את הרוויזיה הזאת, משרד האוצר?

<איה דביר:>
אנחנו קיבלנו להערות את הנוסח. 

<משה גפני:>
גברתי היושבת-ראש, מה שקורה ברוויזיה של חבר הכנסת עפר שלח הוא דבר פשוט מאוד. אמנם זה רוויזיה, אבל זה הסתייגות, כי אם הרוויזיה תתקבל הוא ירצה להעביר את זה. אני מכיר את זה מחקיקה קודמת. מדברים פה על חוק רחב מאוד, מפורט לחלוטין, עם הרבה מאוד דיונים, מי נמצא בתוך השירות האזרחי, מי נמצא בשירות האזרחי-ביטחוני. המחוקק קובע. כאשר תהיה הצבעה בסוף המחוקק יקבע מה יהיה. 

איך מטרפדים את החוק הזה? בא משרד האוצר, שניסח את זה. הוא אומר: אחרי שהמחוקק אמר את דברו אני יודע את מי להוציא. איך אני אוציא? הרי החוק קבע. אם הרוויזיה הזאת וההסתייגות הזאת תתקבל יהיה סעיף בחוק לגבי הגוף המפעיל. יכולים להיות גופים, ויהיו גופים כאלה, שלא מתוקצבים, או גופים שאין להם את הכסף. הוא יגיד: אני דורש שיהיה מימון של הגוף המפעיל. נכון שהוא בפנים על-פי החוק, נכון שאנשים רוצים ללכת לשם ונכון שזה מעמיד את הכול ביעדי הגיוס, אבל שישלמו 80%-90%. המשמעות של העניין, שזה יצא החוצה. שלא תהיה טעות. 
<עפר שלח:>
השאלה איך אתם קוראים לזה. זה תמריץ חיובי.

<משה גפני:>
זה בדיוק העניין, זה לא תמריץ. 

<עפר שלח:>
את נותנת לו אפשרות לתת תמריץ חיובי למי שיותר מעניין אותך. 

<היו"ר איילת שקד:>
או שנצביע עכשיו, או שנדחה את ההצבעה לפעם אחרת. אני לא מתכוונת לתמוך בזה. מה שהכנסת לכאן הוא דבר ענק. 

<משה גפני:>
מאוד יפה מה שהכנסת. 

<אריאל אטיאס:>
תצביעי עכשיו. מה שהכנסתם הוא שליטה שלכם בכל העסק. 

<משה גפני:>
למזלנו יש מי שמכירים את הדברים האלה. אתם פשוט מוציאים כמה גופים על-פי ההחלטה הזאת. זה בסדר. במקום להתנגד ולהגיד: אלה הגופים שנמצאים, אתם אומרים: ישלמו את הכסף. 

<היו"ר איילת שקד:>
אחרי שהם לקחו גם את כל הדירקטורים. 

<אלעזר שטרן:>
איילת שקד, אגיד לך איפה הבעיה שלי. אל"ף, אני חושב שצריך באמת להיות הפרש. בי"ת, עוד לפני מה שחבר הכנסת גפני אומר, גם בצבא יש הבדלים. שיקבעו שלוש רמות. רוצים לקבוע ארבע רמות. אי אפשר להשאיר את זה כך פתוח לגמרי. אם בצבא היינו אומרים גם כן: כל אחד לפי התפקיד שלו, בסדר, אבל אם במערכת שלא מגבילה- - - 

<היו"ר איילת שקד:>
אפשר לקבוע רמה לשירות אזרחי, לגוף של שירות אזרחי-ביטחוני, לגוף של רשות ציבורית ולגוף פרטי, שלוש רמות. אבל עכשיו זה פרוץ. 

<יואב ארבל:>
זה לא דמי כלכלה. 

<אריאל אטיאס:>
עכשיו משרד האוצר יקבע מי יהיה איפה. 

<היו"ר איילת שקד:>
אתם רוצים שנצביע על הרוויזיה הזאת?

<רן רידניק:>
גם בארץ ובחוץ לארץ. זה ארבע רמות. 

<היו"ר איילת שקד:>
אבל לא זה מה שכתוב ברוויזיה שהגשת. 

<אריאל אטיאס:>
זה רוויזיה שבה אתה לא מגביל את עצמך, אין לך תקרה. המשמעות היא שאתה יכול להחליט לווסת מי הולך לאן וכמה, דרך הכסף. החוק לא אמר שמשרד האוצר יקבע, זה הכול. 
<היו"ר איילת שקד:>
רן רידניק, תנסח את זה מחדש ונדבר על זה בהמשך, כי עכשיו זה לא יעבור. 

<אריאל אטיאס:>
אני מציע שתערכי הצבעה ונגמור עם הדבר הזה. 

<משה גפני:>
כל הדבר הזה ממש לא נכון. המינהלת צריכה להחליט על כך באישור השר ובאישור הוועדה. לעוד אילו רזולוציות הולכים להיכנס? זה מצחיק. זה לא חקיקה. אתם הופכים את זה לפארסה. 
<רן רידניק:>
אשלח נוסח על-פי מה שנאמר כאן. 

<משה גפני:>
לא, מה פתאום, לא דנים יותר על הצעת החוק הזאת, מצביעים היום ומסיימים. זה פארסה, זה לא חוק. 

<היו"ר איילת שקד:>
לא אצביע על הרוויזיה הזאת כעת. 

<משה גפני:>
למה את לא מצביעה על הרוויזיה?

<אריאל אטיאס:>
כי אם היא תצביע עכשיו זה ייפול. 

<היו"ר איילת שקד:>
עכשיו זה נופל. 

<משה גפני:>
שייפול. 

<היו"ר איילת שקד:>
אני נותנת לו אפשרות. 

<משה גפני:>
אבל זה לא הוגן. את אומרת לנו: תבואו, תצביעו, אני רוצה לסיים. אמרת שאת רוצה לסיים היום. 

<היו"ר איילת שקד:>
אני נותנת לו הזדמנות להגיש רוויזיה נורמלית יותר. 

<משה גפני:>
עם כל הכבוד, זה לא בסדר. אמרת שאת הולכת מחר לנטיעות. אמרת או לא אמרת?

<היו"ר איילת שקד:>
אם נסיים היום אולי נצביע על זה בסוף. 

<אריאל אטיאס:>
עד שהם יגמרו להכין משהו חדש. 

<היו"ר איילת שקד:>
בסעיף 15 היתה שאלה האם הרשות תהיה יחידת סמך או לא. מה עם יחידת הסמך?

<בישארה אלי פראן:>
נציב שירות המדינה כבר אישר. 

<היו"ר איילת שקד:>
יופי. 

על סעיף 15 לא הצבענו בישיבה הקודמת כי רצינו לדעת אם נציבות שירות המדינה מתקדמת בעניין יחידת הסמך. כרגע הנציבות והמינהלת עדכנו שהם אושרו כיחידת סמך. הסיבה שלא הצבענו בישיבה הקודמת, כי רצינו אולי להוסיף שזה יהיה יחידת סמך, אבל אין צורך, הורדנו את זה. מי בעד סעיף 15 כלשונו בהצעת החוק? מי נגד?
הצבעה

בעד – רוב
נגד – 1
סעיף 15 נתקבל. 
<היו"ר איילת שקד:>
סעיף 15 אושר. 

אני מדלגת כעת לסעיף 20, שעוסק בכבודה ושילובה ומעמדה של האישה. 
<משה גפני:>
פשוט לא להאמין. 

<היו"ר איילת שקד:>
אמרנו שנוריד את המילה "כבודה". אני רציתי להוריד את הסעיף. פניתי לשרה לבנת והן מתעקשות שזה יישאר. 
<אריאל אטיאס:>
מה המעמד שלה פה בוועדה?
<היו"ר איילת שקד:>
הסעיף הזה יהיה גם כך בחוק שירות ביטחון. חשבתי שבחוק שירות אזרחי אין בו צורך אך מכיוון שחבר הכנסת אטיאס הכניס סעיף שמדבר על שמירת אורח חייו של המשרת החרדי אפשר להכניס גם את הסעיף הזה. 

<מאיר פרוש:>
אם כתוב "לא ייפגע כבודה ומעמדה של האישה" אני מבקש סעיף נוסף.
<היו"ר איילת שקד:>
זאת ההסתייגות שלך?

<מאיר פרוש:>
לא, אחד על אחד: אם אסור לפגוע באישה גם אסור לפגוע בגבר. 

<משה גפני:>
גברתי היושבת-ראש, עם כל הכבוד, אתם הופכים עכשיו לקרקס את כל העניין הזה. אני רוצה לדבר אתכם בהווה. על-פי החוק הזה, ואותו דבר בחוק שירות ביטחון, אם ירצו למנות אישה למפקדת בסיס תל נוף, ולא יהיה את הסעיף הזה בחוק, ימנו או לא ימנו?

<היו"ר איילת שקד:>
ימנו. 

<משה גפני:>
ימנו. כאשר לא יהיה הסעיף בחוק, האם יושיבו אישה ב"שחר כחול" ליד גבר חרדי, שניהם יעבדו באותה מתכונת ובאותו מקום?

<היו"ר איילת שקד:>
לא. 

<משה גפני:>
בשביל מה החוק הזה? כדי שיתקיפו אותנו ויגידו: אתם רואים, רוצים לחלל אתכם? אתם פשוט לא נורמליים. תעשו מה שאתם רוצים. אתם פשוט מעמידים אותנו במצב שכולנו נצטרך לצאת. בשביל מה? לימור לבנת רוצה. גם אני רוצה הרבה דברים. את נותנת לי?

<היו"ר איילת שקד:>
אבל יש את הסעיף ששומר על אורח חייו של החרדי. 

<משה גפני:>
אני לא רוצה סעיף על שמירת אורח חיים, לא רוצה כלום. 

<היו"ר איילת שקד:>
אבל יש. 

<מאיר פרוש:>
לא צריך אותו. 

<משה גפני:>
לשם מה צריך את זה פה? אתם לא נורמליים. אתם רוצים מלחמת תרבות – בואו נעשה מלחמת תרבות. 

<אלעזר שטרן:>
חבר הכנסת גפני אומר שאם אין את הסעיף הזה אז אין מלחמת תרבות. 

<משה גפני:>
לא כך אמרתי. 

<עפר שלח:>
אל תיקח את זכותו למלחמת תרבות. 

<משה גפני:>
איילת שקד, זה פשוט לא לעניין. 

<היו"ר איילת שקד:>
אם אתה לא תעשה מזה סיפור אז אף אחד לא יעשה מזה סיפור. 

<משה גפני:>
אני אעשה, ועוד איך אעשה. אגיד את מה שאתם מתכוונים. למה זה נועד?

<מאיר פרוש:>
אם את אומרת שלימור לבנת עושה עסק מזה, את הלכת ללימור לבנת כי חשבת שהיא לא תתעקש. 

<אריאל אטיאס:>
תגיד לי, לך יש פריימריז? אין לך פריימריז. ללימוד לבנת יש פריימריז. על הגב שלנו. מה המעמד שלה פה בוועדה בכלל?

<משה גפני:>
זה פשוט לא יאומן. מה זה "מעמדה של האישה בשירות האזרחי"? מה הכוונה? תגידו. זה חקיקה ראשית. איזה כבודה של האישה? מה אתם עושים צחוק?
<עפר שלח:>
הורדנו את המילה "כבודה". 

<משה גפני:>
כל הסעיף הזה. לא אכפת לי מה כתוב. 

<אריאל אטיאס:>
למה הורדנו את המילה "כבודה", כדי שלא תיעלב?

<מאיר פרוש:>
כי "כבודה" זה דבר בלתי ניתן להגדרה. 

<אריאל אטיאס:>
שמא היא תיעלב?

<משה גפני:>
הסעיף הזה ניתן להגדרה אבל "כבודה" לא ניתן להגדרה?

<אריאל אטיאס:>
ו"מעמד" אפשר להגדיר? מה זה "מעמד"?

<משה גפני:>
אתם הופכים את זה לצחוק. 
<אלעזר שטרן:>
אני חושב שחבר הכנסת גפני מגזים. 

<משה גפני:>
אבל מה שהכי יפה, שיוצא שאנחנו נגד הנשים. 

<אלעזר שטרן:>
אם באמת הלכנו עם ההצעה של חבר הכנסת אטיאס- - - 

<היו"ר איילת שקד:>
אני מצביעה על סעיף 20: "לא ייפגע מעמדה או שילובה של אישה...". הורדנו את המילה "כבודה". 

<אריאל אטיאס:>
זאת אומרת שלא צריך לכבד אותה, זה המשמעות. 

<משה גפני:>
לשם מה להצביע על זה? יאללה, תורידו את זה. אתם עושים צחוק. 

<היו"ר איילת שקד:>
יש הסתייגות של חבר הכנסת פרוש. 

<מאיר פרוש:>
באותו נוסח שיש לגבי אישה, הרי חייבים לשמור על כבודה של השרה לבנת, אני מבקש שיתווסף גם סעיף שיאמר: "לא ייפגע מעמדו או שילובו של גבר אשר אין תורתו אמנותו בשל שירותם של משרתות בשירות אזרחי לפי חוק זה". שלא תהיה שום סיבה להגיד שהוא הדיר נשים, פגע בנשים, במעמד שלהן, בשילוב שלהן, שלא יהיה מצב כזה. אם אני צריך עוד פעם לדקלם את כל העניין, איך זה עובד, אני יכול להסביר שאצלנו זה ממש לא פגיעה באישה אם לא מדברים איתה. 

<היו"ר איילת שקד:>
אתה לא צריך לדבר על זה. אף אחד לא יידע על זה. 

<משה גפני:>
אדבר על זה. את היושבת-ראש, האמיני לי, אני אומר לך באמת בידידות הכי גדולה שיכולה להיות, אסור לך להביא את זה להצבעה. אם את רוצה שהחוק שלך יהיה חוק – זה מטרפד אותו. הסעיף הזה אין לו שום ערך, הוא לא מעשי לגבי כלום, הוא לא משרת דבר וחצי דבר. 

<היו"ר איילת שקד:>
אבל ברגע שהכנסנו שמירה על אורח חייו- - - 

<משה גפני:>
לא צריך את זה. 

<היו"ר איילת שקד:>
אבל הכנסנו. אז הכנסנו גם וגם. 

<מאיר פרוש:>
הרי שאלנו שאלה משפטית. תבוא אישה, תבוא חיילת ותאמר: כאשר נכנסתי לחדר האוכל החייל הזה ביקש ממני שאצא ולא רציתי לצאת והוא פגע בי. מה יהיה אז? הוא פגע במעמדה של האישה או לא?

<היו"ר איילת שקד:>
חבר הכנסת פרוש, אני חושבת שבשטח גם מפקדים וגם מנהלים בשירות האזרחי יפעילו שיקול דעת ורגישות ויידעו לפעול כיאות. 
<משה גפני:>
אז בשביל מה צריך את הסעיף הזה? יש כאן כתב של "יתד נאמן"? אני רוצה לדבר אתו. 
<היו"ר איילת שקד:>
אנחנו מצביעים על ההסתייגות של חבר הכנסת פרוש. 

<משה גפני:>
אני מציע לא להצביע על זה, באמת. 

<היו"ר איילת שקד:>
אין ברירה. תגיש רוויזיה. 

<משה גפני:>
מה "אין ברירה"? אני נגד הצעת החוק. את יודעת מה, תכניסי את הסעיף הזה, בסדר. 

<היו"ר איילת שקד:>
אנחנו מצביעים על ההסתייגות של חבר הכנסת פרוש.

<מאיר פרוש:>
אבל גברת מירי פרנקל-שור לא אמרה לי מה יקרה אם חייל שמשרת בבסיס אמר לחיילת שהוא מבקש שכאשר הוא יושב בשולחן בחדר האוכל היא לא תסתובב בדל"ת האמות שלו כי אנחנו לא רוצים, אם הוא פגע במעמדה או לא פגע במעמדה. בטח הוא פגע במעמדה. 
<מירי פרנקל-שור:>
יש כאן נציגים של צה"ל. 

<היו"ר איילת שקד:>
חברים, אני קוראת את ההסתייגות של חבר הכנסת פרוש. 

<משה גפני:>
אפשר לדחות את זה?

<היו"ר איילת שקד:>
לא. "לא ייפגע מעמדו או שילובו של גבר אשר אין תורתו אמנותו בשל שירותן של משרתות בשירות אזרחי לפי חוק זה". מי בעד ההסתייגות? מי נגד?

הצבעה

בעד – 1
נגד – רוב 

ההצעה של חבר הכנסת פרוש לסעיף 20 נדחתה.
<היו"ר איילת שקד:>
ההסתייגות לא נתקבלה. 

<מאיר פרוש:>
אני מבקש רוויזיה. 

<היו"ר איילת שקד:>
נצביע על סעיף 20, בלי המילה "כבודה": "לא ייפגע מעמדה או שילובה של אישה, בשל שירותם של משרתים בשירות אזרחי לפי חוק זה". 

<מירי פרנקל-שור:>
אם יש רוויזיה על הסעיף אי אפשר להצביע עליו. 

<משה גפני:>
גברתי היועצת המשפטית, אחרי שלא התקבלה החלטה לגבי ההצעה של חבר הכנסת פרוש אי אפשר להצביע על הסעיף, בשל שתי סיבות. אל"ף, בגלל התקנון. בי"ת, כי זה נגד החוק. 

<היו"ר איילת שקד:>
חבר הכנסת גפני, לא מצביעים על הסעיף כי הגשתם רוויזיה. 

<משה גפני:>
אני יכול לדבר אתך אחרי זה?

<היו"ר איילת שקד:>
כן. 

<אלעזר שטרן:>
אנחנו לא יכולים להסתפק במילה "שילובה"?

<היו"ר איילת שקד:>
מבחינתי כן. 

<אריאל אטיאס:>
צריך להתייעץ עם לימור לבנת קודם. 

<אלעזר שטרן:>
זה נראה לי הכי הגיוני ואני הכי שלם עם זה. אני לא יודע מה זה "מעמדה".

<היו"ר איילת שקד:>
אולי נאמר "לא ייפגע שילובה של אישה...". באמת לא צריכה להיות לכם בעיה עם זה. 

<משה גפני:>
אתם עושים טעות. הסעיף הזה, למה הוא קיים? סתם. 

<עפר שלח:>
בואו נתקדם הלאה. 

<מאיר פרוש:>
אצטרך לומר לכל מי שיחשוב על רעיון של גיוס: ראה, אתה עלול להיתקל בבעיה, שאם אתה תרצה להתנהל לפי אורח החיים שחינכו אותך אין לך מה ללכת לשם כי בסופו של דבר תשב בכלא בשל כך שפגעת בחיילת. ישאלו אותי. מבלי להתסיס, מבלי לפגוע. 

<היו"ר איילת שקד:>
חבר הכנסת פרוש, אם נכתוב "לא ייפגע שילובה של האישה" זה ממש לא מה שאתה אומר. 

<משה גפני:>
זה אותו דבר. 

<אלעזר שטרן:>
אתם טועים, זה לא אותו דבר. 

<משה גפני:>
לשם מה צריך את זה?

<מאיר פרוש:>
אם אנחנו חשובים בעיניכם אז שאלתי קודם שאלות משפטיות ואת דילגת על זה, אז עכשיו פתאום מדובר על "שילובה"? אני צריך לשמוע ייעוץ משפטי ולהתעניין, נחקור ונבדוק. 

<היו"ר איילת שקד:>
בסדר, הגשת רוויזיה. 

<משה גפני:>
רגע, היה כתוב בפרוטוקול שאני תומך בסעיף הזה? אני תומך בסעיף הזה של שילובן וכבודן של נשים כדי שאוכל להגיד לכל החרדים לא להתגייס, אני תומך שיהיה את הסעיף הזה. 

<אלעזר שטרן:>
מה זה משנה אם חבר הכנסת גפני תומך או לא. אין לו זכות הצבעה פה. 

<היו"ר איילת שקד:>
אנחנו חוזרים לסעיף 18א. אנחנו רוצים להסביר את סעיף 18א. 

<הילה ארליך:>
אנחנו ביקשנו בסמכויות פיקוח בהתאם לחוק הזה לגרום למצב שלא ייחשף מידע ביטחוני רגיש במתקנים של מערכת הביטחון שבהם יבוצע שירות אזרחי-ביטחוני. הכנסנו נוסח של סעיף סטנדרטי שמופיע בהרבה מאוד דברי חקיקה, שקובע שסמכות פקח תוגבל באופן שהוא לא יהיה זכאי לקבל כל מסמך שיש בו מידע מסווג ולא יוכל להיכנס לכל מתקן אלא באישורים מראש. זה סעיף סטנדרטי שקיים בדברי חקיקה רבים. 

<היו"ר איילת שקד:>
בסדר. אנחנו קוראים את הסעיף ומצביעים עליו. 

<עידו בן יצחק:>
אני קורא את הסעיפים שנצבעו בצהוב, אלה התוספות שהשתנו ביחס לנוסח הקודם. 

	"תחולת סמכויות הפיקוח על מערכת הביטחון 
	18א.
	

	
	
	(ב)
לא יפעיל מפקח את סמכויותיו כלפי מערכת הביטחון אלא אם כן נקבעה לו התאמה ביטחונית מתאימה לכך" – זה היה גם בנוסח הקודם, ולזה נוסף – "ובהתאם לכללי אבטחת המידע של גוף ביטחוני; גוף ביטחוני יביא לידיעת מנהל הרשות את כללי אבטחת המידע האמורים." 


<אריאל אטיאס:>
מה זה "מפקח"?

<עידו בן יצחק:>
אלה מפקחים של הרשות. 

	
	
	"(ד)  מסירת ידיעה או מסמך, כולם או חלקם, למפקח הרשות תהיה בהתאם להתאמתו הביטחונית ובהתאם לכללי אבטחת המידע של הגוף הביטחוני, ואולם –

	
	
	
	(1)
קצין מוסמך רשאי להורות כי ידיעה או מסמך מסוימים בעלי רגישות ביטחונית מיוחדת לא יועברו למפקח, אף אם התאמתו הביטחונית מתאימה, אלא לעובד הרשות כפי שייקבע בנוהל.

	
	
	
	(2)
קצין מוסמך רשאי להורות כי מפקח הרשות לא יוציא ממיתקן ביטחוני מסמך מסוים שקבע לגביו כי הוא בעל רגישות ביטחונית מיוחדת; מסמך כאמור יישמר במקום שייועד לשם כך במיתקן, ויהיה נגיש למפקח או לעובד הרשות שנקבע כאמור בפסקה (1), לפי העניין, בהתאם לכללי אבטחת המידע של הגוף הביטחוני.

	
	
	(ד1)
קצין מוסמך רשאי להורות כי מידע מסווג שאינו קשור במישרין לעילת הפיקוח, לא ייכלל בידיעה או במסמך הנמסרים למפקח הרשות או לעובד המשרד כאמור בסעיף קטן (א)(1), ובלבד שיידע את המפקח בכך שהשמיט מידע."


<שר שלום ג'רבי:>
אין לנו בעיה עם זה.

<היו"ר איילת שקד:>
מי בעד סעיף 18א? מי נגד?

הצבעה

בעד – רוב
נגד – 1
סעיף 18א נתקבל. 
<היו"ר איילת שקד:>
הסעיף אושר. 

עכשיו נשארו לנו שני דברים אחרונים: התוספות וסעיפים 25 ו-25א. 

<מאיר פרוש:>
בעמוד 16 צריך גם לקרוא את ההגדרה "גוף ביטחוני". 

<עידו בן יצחק:>
זה תוספת טכנית. 

<היו"ר איילת שקד:>
הצבענו על זה. 

נשאר לנו רק סעיפים 25 ו-25א על נגזרותיהם והתוספות. נצביע כעת על התוספות כי כבר עברנו על זה, הכול בסדר. התוספת מופיעה בעמוד 28. אם אתם זוכרים, הורדנו בוועדה את ימי החופשה.

<עידו בן יצחק:>
אבל הוועדה לא קבעה מספר מדויק. צריך להכריע בזה. ויש הסתייגות. 

<היו"ר איילת שקד:>
דנו על תנאי השירות כבר כמה פעמים. אני קוראת את ההסתייגויות. בסעיף קטן 4(א) כתוב: "משרת בשירות אזרחי יהיה זכאי להפסקה בת חצי שעה במהלך יום שירות". חבר הכנסת פרוש מציע, שבסופו יבוא: "בנוסף לזמני התפילה שיינתנו לאלה המשרתים שמתנהלים לפי אורח חיים דתי". מה קורה עם עובד דתי?

<שר שלום ג'רבי:>
יש לו זמן להתפלל. 

<איה דביר:>
בחוק שעות עבודה ומנוחה יש התייחסות לעובדים דתיים. אני יכולה לבדוק את זה. 

<היו"ר איילת שקד:>
זה קיים בחוק שעות עבודה ומנוחה. 

<עפר שלח:>
השאלה מה קורה בפרקטיקה. 

<שר שלום ג'רבי:>
בפרקטיקה יש מנחה או ערבית והוא מתפלל. אני לא מכיר משהו אחר. 

<מאיר פרוש:>
אבל אני מכיר מקרים שלא רוצים לאפשר להם להתפלל. 

<אריאל אטיאס:>
כשאתה אומר שהוא מתפלל, זה בתוך הזמן שלו, אתה לא מקזז לו את זה מזמן ההפסקה. 

<קריאה:>
בשח"ר זה קיים. 

<שר שלום ג'רבי:>
כמו כל עובד מדינה, אגב. 

<אלעזר שטרן:>
זה נכנס אולי לתוך הנוסח של- - - 

<היו"ר איילת שקד:>
זה כמו עובד מדינה, אין הבדל. מי בעד ההסתייגות של חבר הכנסת פרוש? מי נגד?

הצבעה

בעד – פה אחד
ההצעה של חבר הכנסת פרוש לסעיף קטן 4(א) בתוספת נתקבלה.
<היו"ר איילת שקד:>
הצעתו של חבר הכנסת פרוש התקבלה פה אחד. 

ההסתייגות של חבר הכנסת עמר בר-לב לסעיף קטן 4(ג) בתוספת. הסעיף קובע: "בגוף מפעיל הפועל במשמרות, משרת בשירות אזרחי לא ישרת בלילה יותר משבוע אחד בתוך שלושה שבועות". עמר בר-לב מבקש שהנוסח יהיה: "משרת בשירות אזרחי לא ישרת בלילה יותר משבועיים בתוך ארבעה שבועות". 

<עמר בר-לב:>
החוק הזה יגביל הרבה אפשרויות העסקה. יכול להיות בהחלט שחלק מן האנשים יהיו מוכנים ומעוניינים לעבוד בלילות וגם חלק מן הגופים יהיו מעוניינים, או לפחות במשמרות. לכן שבוע אחד מתוך שלושה זה בעייתי. 

<איה דביר:>
אני יכולה להסביר את השורש של הסעיף. 

<עמר בר-לב:>
לכן הצעתי שזה יהיה "לא ישרת בלילה יותר משבועיים בתוך ארבעה שבועות". זה יאפשר לו לפחות חצי מן הזמן לעבוד בלילות. 

<שר שלום ג'רבי:>
אמרתי שאני בעד. אמרו לי שאני לא בסדר, אסור לי להגיד שאני בעד. 

<משה גפני:>
אם משרד המשפטים אומר שאתה לא בסדר אז אתה יכול להיות שמח. 

<איה דביר:>
אני אומרת שאתה בעד הנוסח המקורי. 

<שר שלום ג'רבי:>
אני בעד לתת אפשרות בשירות האזרחי לעבוד שבועיים בלילות, אבל אני חוזר בי, כי אסור לי. 

<משה גפני:>
עם כל הכבוד, אתה גם גוף ממשלתי ואתה כפוף למשרד המשפטים. 

<היו"ר איילת שקד:>
עמר בר-לב, ההסתייגות שלך אומרת שהוא יכול חצי מן הזמן לשרת בלילה?

<איה דביר:>
אני רוצה להסביר למה לדעתנו זה שגוי. 

<היו"ר איילת שקד:>
למה? זה דווקא נשמע הגיוני. 

<איה דביר:>
הסעיף הזה מועתק מחוק שעות עבודה ומנוחה. ההנחה היא שכל השירות האזרחי עובד צמוד לשוק העבודה. אנחנו לא רוצים שהם יחליפו כוח אדם. כאשר אנחנו נותנים למשרת בשירות אזרחי לעשות מה שלעובד אסור לעשות התוצאה היא שהוא מחליף כוח אדם. זה מסכל את ההוראה העקרונית, שלא תהיה החלפה של כוח אדם. אתה רק מגדיל את התמריץ של כל הגופים המפעילים לקלוט את האנשים האלה, שמאפשרים להם הסדרי העסקה הרבה יותר קלים. זה בסוף פוגע בשירות. 

<אריאל אטיאס:>
אני מסכים אתך במדויק. כל הכבוד, אמרת עמדה נכוחה. למה? למרות שזה חרדים, היא אומרת: אנחנו רוצים שהם יהיו במעמד שווה כמו כולם. הרב גפני, גם אם היית חילוני היית מסכים עם זה. זה אמיתי לגמרי. היא מדברת אתך עכשיו כמו עופר עיני. היא אומרת לך: אני לא רוצה שיהיה מעמד מפלה לרעה את החרדים, שהם יהיו שוק עבדים. זה מה שהיא אומרת. 

<עמר בר-לב:>
אתה משווה את זה לשירות הצבאי. אבל בשירות הצבאי אתה יכול להיות 24 שעות ברציפות. 
<איה דביר:>
בצמוד לשוק העבודה. 

<עמר בר-לב:>
השירות האזרחי לא בא להחליף שירות לאומי בהתנדבות. הוא בא להיות תחליף לשירות צבאי. שמענו כאן מהגופים, גופים רבים, שיש להם משמרות לילה. אנחנו יודעים ממשרד הביטחון שהוא רוצה לצמצם את הימ"לים. שמענו מגופים אחרים שהם מתנגדים שמשרד הביטחון יצמצם את הימ"לים כי בימ"לים הם עובדים בלילות וכאן הם לא עובדים בלילות. לכן אני לא מציע להקים את המגבלה הזאת. 

<משה גפני:>
אריאל אטיאס, אבל זה נעשה בהסכמה. 

<אריאל אטיאס:>
איפה הבעיה? מה זה "בהסכמה"? אם בסוף אלה יהיו התנאים ואף אחד לא יוכל לבוא, יגידו לך: אנחנו לא מפעילים פחות מזה, אז הוא יבוא בכוח, אין לו ברירה. 
<משה גפני:>
אבל עמר בר-לב לא מציע את זה. 

<שר שלום ג'רבי:>
אנחנו לא נאשר הסכם כזה. 

<עמר בר-לב:>
זה יפתח עוד אפשרויות, יפתח להם עוד אפשרויות לתעסוקה. 
<אריאל אטיאס:>
אני רוצה שתסביר לי איך זה יעבוד. 

<שר שלום ג'רבי:>
המתנדב שמשרת בשירות האזרחי, למשל במשטרה, בלילה יעבוד משמרת מ-22:00 עד 6 בבוקר. אני רק מסביר, לא אמרתי שאני תומך. הוא יכול לעבוד במשמרת ואחרי כן יכול לישון, ובצהרים לקום וללכת להתפרנס בנוסף. זה לא חודש שלם. 

<עמר בר-לב:>
זה פשוט ייתן עוד אפשרויות, כולל של פרנסה. 

<שר שלום ג'רבי:>
אי אפשר להתנות את זה. 

<אריאל אטיאס:>
ואם תתנו את זה רק בשירות אזרחי-ביטחוני?

<איה דביר:>
אין לי בעיה שזה לא יחול על שוטרים, כי על שוטרים לא חל חוק שעות עבודה ומנוחה. 

<אריאל אטיאס:>
זה לא יחול על השירות האזרחי-ביטחוני, כך נגמור את זה. 

<איה דביר:>
אבל הרעיון הוא שזה יתאים למקום העבודה. 

<אריאל אטיאס:>
בסדר, הבנו. 

<איה דביר:>
אולי אפשר להגיד: "בגוף מפעיל שחל על עובדיו חוק שעות עבודה ומנוחה...", ואז זה לא יחול על הגופים שחוק שעות עבודה ומנוחה לא חל עליהם.

<אריאל אטיאס:>
שזה לא יחול על שירות אזרחי-ביטחוני. 

<יהודה משי-זהב:>
אבל מלאך המוות עובד בכל שעות היממה. 

<היו"ר איילת שקד:>
מי בעד ההסתייגות של חברי הכנסת עמר בר-לב ואריאל אטיאס? מי נגד?

הצבעה

בעד – פה אחד
ההצעה של חברי הכנסת בר-לב ואטיאס לתיקון סעיף 4(ג) בתוספת נתקבלה. 
<היו"ר איילת שקד:>
ההסתייגות נתקבלה. 

בסעיף 1 לתוספת הצענו לצמצם את ימי החופשה. אני הצעתי ל-16 ימים. התנהל דיון בוועדה כבר לפני חודש, אני כבר לא זוכרת מה היה בדיוק. אלעזר שטרן, אתה רוצה 15 ימים? למה אתה "מתקטנן"?
<אלעזר שטרן:>
לא אכפת לי. 

<היו"ר איילת שקד:>
אז בסעיף קטן 1(א) יהיו 16 ימי חופשה. זאת היתה החלטת הוועדה. אני חושבת שרק עמר בר-לב ואני היינו באותו דיון. החלטנו על 16 ימי חופשה. 

<מאיר פרוש:>
למה בכלל התעסקתם בזה?

<עמר בר-לב:>
כי המינימום במשק הוא 12 ימים, אז קודם כול זה יותר. 

<אריאל אטיאס:>
למה ירדתם ל-16 ימים? מה הבעיה ב-22 ימים?

<היו"ר איילת שקד:>
כי זה הרבה יותר מאשר לעובד במשק, שזכאי ל-14 ימי חופשה. 

<אריאל אטיאס:>
זה כולל את חול המועד? חול המועד זה לא חופשה, זה חגים. נכון? מה עם ערב יום כיפור, ערב ראש השנה, ערב סוכות, חנוכה. לא עובדים?

<היו"ר איילת שקד:>
בחנוכה בטח עובדים. 

<שר שלום ג'רבי:>
יש 9 ימים שמנויים פה במפורש ולא כוללים אותם, זה חגים ממש, כמו למשל יום העצמאות. 

<אריאל אטיאס:>
אבל חול המועד גם לא נחשב, חול המועד זה חג. 

<שר שלום ג'רבי:>
חול המועד זה חצי יום. 

<אריאל אטיאס:>
בשירות המדינה – עזוב אותי מהמשטרה, מהשירות הביטחוני – לא עובדים בחול המועד, כל משרדי הממשלה סגורים בחול המועד. 

<יואב ארבל:>
חול המועד נחשב חופשה. 

<אריאל אטיאס:>
אבל זה לא נחשב יום חופשה. 

<שר שלום ג'רבי:>
חול המועד זה חצי יום לעובדי מדינה. 

<עמר בר-לב:>
הגיע הזמן לייעל את השירות הציבורי. 

<בישארה אלי פראן:>
החופשה בחול המועד – זה הסכמים עם ההסתדרות. 

<אריאל אטיאס:>
לעובד מדינה מגיעים 22 ימי חופשה. למה אתם מורידים את זה ל-16 פה? הוא כמו עובד מדינה. 

<היו"ר איילת שקד:>
כי לעובד במשק יש 14 ימי חופשה. 

<מירי פרנקל-שור:>
ענבל דה פז, כמה ימי חופשה יש לחייל?

<ענבל דה פז:>
5 ימים – שבוע – על כל 4 חודשים. 

<אריאל אטיאס:>
אם זה חלופה לשירות ביטחוני אז לפחות שלא נגיד שזה יהיה כמוכם בדיוק, אבל בוודאי לא להפוך אותו פתאום לשירות העבודה. שניים אוחזים בטלית...
<היו"ר איילת שקד:>
זה 15 ימים בשנה. אז פה נקבע 16 ימים. 

<אריאל אטיאס:>
לא כולל חול המועד. 

<היו"ר איילת שקד:>
מה חול המועד? לחיילים יש חול המועד? מי בעד קביעת 16 ימי חופשה?
<אריאל אטיאס:>
רגע, מה עם חול המועד? לא נחשב? זה חשוב מאוד, אני לא אומר את זה סתם. תעזבו רגע את הציניות. בחול המועד בחברה החרדית לא עובדים ולא עושים שום דבר. אם השירות מותאם לחרדים צריך להתייחס לזה. אתם רוצים שלא נכתוב את זה פה והם יסדרו את זה אחר-כך, אז הם יסדרו את זה אחר-כך, אבל יש להם סמכות לעשות את זה. 

<עפר שלח:>
הוא ייקח את ימי החופשה שלו, מתוך 16 הימים, בין השאר, בחול המועד. 

<אריאל אטיאס:>
זה אומר שאין לו ימי חופשה. 

<משה גפני:>
היום במשרדי הממשלה לא עובדים בחול המועד. 

<שר שלום ג'רבי:>
אגב, אם המשרד הממשלתי לא עובד אז הוא לא יכול לעבוד. 

<משה גפני:>
אבל החופשה מרוכזת. 

<מוטי אלמליח:>
יש חופשה מרוכזת על חשבון ימי החופשה של העובד. 

<בישארה אלי פראן:>
זה הורדה הסכמית. מורידים להם יומיים וחצי בחול המועד. 

<אריאל אטיאס:>
רק תגיד לי – לא חייבים לכתוב כל דבר – האם אתה יודע לגמור את זה אצלך?
<שר שלום ג'רבי:>
לא. היועץ המשפטי אומר לי שלא. 

<אריאל אטיאס:>
צריך לכתוב את זה. זה לא כולל את חול המועד. אני לא מחפש פה לעשות "סיבובים", באמת, זה הכול אמיתי. העניין של חול המועד, למשל ערב יום כיפור, ערב ראש השנה, יש אנשים רבים במשק שעובדים אך בחברה החרדית לא עובדים. הדבר הזה הוא נכסי צאן ברזל. בעיניי זה הרבה יותר חשוב מאשר השורה על הכבוד של האישה, שזה קשקוש. מה שאני מדבר עכשיו הוא מהות, זה מסדר את השירות לפי הקהילה. זה דבר סביר. רוב המדינה בחופשה בחול המועד, רוב משרדי הממשלה בחופשה בחול המועד. 

<משה גפני:>
לא רובם אלא כולם. 

<אריאל אטיאס:>
לא הגיוני שיגידו לו, כפי שאמר עפר שלח: אתה רוצה בחול המועד להיות עם המשפחה שלך, זה נחשב כחלק מימי החופשה שלך. לאותו בחור אין ימי חופשה, זה המשמעות, על כל המשתמע מכך. 

<משה גפני:>
הבנתי לפני 15 שנים שתהיה חופשה מרוכזת בחול המועד. 

<אריאל אטיאס:>
לכן צריכה להיות החרגה, שזה לא כולל את החגים, ברוחב שלהם. זה הכול. 

<שר שלום ג'רבי:>
אני מסכים מאוד בעניין הזה עם חבר הכנסת אטיאס. 

<היו"ר איילת שקד:>
אתה אומר, להשאיר את זה כפי שמופיע בהצעת החוק הממשלתית, 22 ימים, ושהם יורידו את ימי חול המועד. 
<שר שלום ג'רבי:>
אבל במציאות, אם משרדי הממשלה לא עובדים הוא לא יכול לשרת גם אם הוא רוצה. 

<מירי פרנקל-שור:>
בסדר, אבל לא יורד לו יום שלם, יורידו לו בחלקים. יש איזה תוואי שמחליטה הוועדה, שהשירות הצבאי הוא למעלה ואחר-כך הדברים נגזרים. ההשוואה לדעתי צריכה להיות לחיילים ולא לכל עובדי המדינה. אם המקום סגור בחול המועד אז הוא לא "משלם" ימי חופשה מלאים, הוא "משלם" משהו, כמו עובדי המדינה. גם כשהכנסת נמצאת בחופשה מרוכזת לא מורידים לנו ימי חופשה מלאים. 

<משה גפני:>
את צודקת, הדוגמה איננה עובדי מדינה, נכון, אני מסכים. המציאות היא שאם את קובעת 16 ימים המשמעות היא שאין לאותו אדם חופשה. אם הוא אדם חרדי אז אין לו ימי חופשה. 

<מירי פרנקל-שור:>
יש לו ימי חופשה. למה אין לו ימי חופשה?

<אריאל אטיאס:>
בחול המועד אסור לעבוד על-פי ההלכה. 

<עפר שלח:>
שר שלום ג'רבי, חול המועד נחשב חצי יום לצורך העניין?

<שר שלום ג'רבי:>
הוא אומר לי שלא. חשבתי שכן. 

<בישארה אלי פראן:>
יש הסכמים. זה יוצא בין יומיים ליומיים וחצי.
<עפר שלח:>
ניקח 16 ימים, נוסיף עוד 3 ימים, נעשה את זה 19 ימים.

<משה גפני:>
למה יומיים וחצי?

<איה דביר:>
- - - 

<אריאל אטיאס:>
אני מזכיר לכם שב"שולחן ערוך" כתוב שאסור לעבוד בחול המועד. זה "שולחן ערוך". זה אורח חייו של החרדי. המשמעות היא שאין לו ימי חופשה. 

<מירי פרנקל-שור:>
למה? אבל אתה לא מוריד לו 6 ימים של כל חול המועד, אתה מוריד לו בין 3-4 ימים, מכיוון שאתה לא מוריד בשבתות. אתה לא מוריד יום עבודה שלם. 
<אריאל אטיאס:>
אני אומר שלא צריך להוריד לו בכלל בגלל שפעם חול המועד נמשך יומיים ופעם חול המועד נמשך 6 ימים, תלוי מתי החג נפל. אם החג נפל בשבת אז יש 6 ימים מלאים. 

<עפר שלח:>
אז מתוך 6 ימים מצדי שירוויח יומיים. למה לסבך את החוק?

<היו"ר איילת שקד:>
כל אדם דתי שעובד לוקח חופשה בחול המועד. אצלי בעבודה למי שהתחיל היו 14 או 15 ימי חופשה והדתיים לקחו את ימי החופשה בחול המועד. אפשר עכשיו שנחליט שבגלל הסיפור של חול המועד אנחנו נצמדים להצעת החוק הממשלתית, ואז יש לך טון ימי חופשה, כולל חול המועד. 

<אריאל אטיאס:>
או זה, או שתכתבו שלא כוללים את החגים. 

<היו"ר איילת שקד:>
לא נתחיל בלגן עם חול המועד. 

<אריאל אטיאס:>
אז תורידו את החגים וזהו, תכתבו שזה לא כולל החגים. 

<היו"ר איילת שקד:>
לא. כבר עדיף להשאיר 22 ימים. אני מצביעה על כל הסעיף, בלי ההסתייגות שלי ושל חבר הכנסת שטרן. 

<אלעזר שטרן:>
אני אומר עוד פעם, גם בצבא יש חיילים שרוצים את החופשות האלה, גם מסיבות דתיות. בואו נדבר עכשיו. נכון שחול המועד נמשך בין 2-5 ימי עבודה, לא יותר.

<היו"ר איילת שקד:>
אבל יש פעמיים חול המועד, גם בסוכות וגם בפסח. 

<אלעזר שטרן:>
אם סופרים באמת חצי יום, מזה יורדים 5 ימים. נשארים פה עוד 10 ימי חופשה. הבעיה שלי, אתה לא יכול לתת להם העדפות על פני חיילים שמשרתים מהבוקר ועד הלילה וגם לא יוצאים בסוף היום הביתה. זאת ההסתכלות שלי גם אחר-כך על ה-20 ימים. עיני לא צרה באף חרדי שיהיה בבית בחול המועד. דרך אגב, אני מסכים עם חבר הכנסת אטיאס שבקרב החרדים יש אווירת חג, יותר מאשר אצלי בשכונה, בימי חול המועד גם לובשים לבן. 

<אריאל אטיאס:>
זה לגמרי כמו חג, החנויות סגורות. 

<אלעזר שטרן:>
אבל פרט לזה יש לו עוד 10 ימי חופשה בשנה. על מה אנחנו מדברים כאן?

<היו"ר איילת שקד:>
אני מושכת את ההסתייגות שלי. אלעזר שטרן, אתה משאיר אותה?

<אלעזר שטרן:>
כן. 

<היו"ר איילת שקד:>
מי בעד ההצעה להוריד את ימי החופשה ל-15 ול-20?
<עמר בר-לב:>
מה סוכם לגבי חול המועד?

<היו"ר איילת שקד:>
אין התייחסות מיוחדת לחול המועד. 

<אריאל אטיאס:>
זה מגולם בתוך 22 ימי החופשה. 

<היו"ר איילת שקד:>
מי בעד ההסתייגות של חבר הכנסת שטרן? מי נגד?

הצבעה

בעד – מיעוט

נגד – רוב

ההצעה של חבר הכנסת שטרן לסעיף 1 בתוספת נדחתה. 
<היו"ר איילת שקד:>
ההצעה לא נתקבלה. אני רוצה להצביע עכשיו על כל התוספות – תנאי השירות של משרת בשירות אזרחי. 

<אלעזר שטרן:>
רגע, סליחה, יש גם את סעיף קטן (ב).

<היו"ר איילת שקד:>
אותו דבר. אמרתי את זה ביחד. 

<אלעזר שטרן:>
סליחה, לא הבנתי שהכול ביחד. בסעיף קטן (ב) אני רוצה לשכנע את החברים ש-20 ימים זה מספיק. שם זה לא 15 ימים. 

<היו"ר איילת שקד:>
זה מי שמשרת 6 ימים בשבוע. 

<אלעזר שטרן:>
יש לו 20 ימי חופשה. גם אם חול המועד יוצא במקסימום, לדעתי אין שנה שגם פסח וגם סוכות כל אחד נמשך 5 ימים מלאים, לכן זה הרבה פחות. נשארים לו יותר מ-10 ימים מלאים. למה אנחנו צריכים לתת לו יותר מאשר נותנים לחיילי צה"ל? באמת, עכשיו זה לא 16 ימים אלא זה 20 ימים. לכן אני חושב שלפחות בעניין הזה צריך להשאיר את זה כך. 
<יואב ארבל:>
נוצר מצב ששני משרתים יהיה להם מספר שעות חופשה שונה. 

<אלעזר שטרן:>
חבר'ה, תפתרו את הבעיות שלכם, תעזבו אותי. ומי שעושה שנתיים, ומי שעושה 3 שנים? גם כך יש לשני משרתים מספרי שעות שונים בהקשר הזה. 

<נחום בנדיקט:>
זה לא רק חיילים. זה אנשים עם ילדים. 

<היו"ר איילת שקד:>
אז בואו נשאיר את זה גם 22 ימים במקום 26 ימים. 

<אלעזר שטרן:>
אם את שואלת אותי, תרדו בשני הסעיפים ל-20 ימים. לחיילים יש 20 ימים בחוק. אני חושב שהוועדה הזאת עושה צחוק מעצמה, אני אומר לך את האמת. אני לא יודע איך את יכולה. באמת אני אומר, עם כל הכבוד. תורידי את הימים של חול המועד, עדיין לדעתי נשאר לו, פרט לכול, להיות בבית שבועיים.

<אריאל אטיאס:>
זה לא נכון. חול המועד נמשך בממוצע 10 ימים. 

<אלעזר שטרן:>
שניהם יחד. 

<אריאל אטיאס:>
אם אתה מוריד לו ל-15 או 16 ימי חופשה נותרו לו 5 ימים. זה ממוצע. 

<אלעזר שטרן:>
אמרתי 20 ימים. 

<אריאל אטיאס:>
פעם ב-3 שנים החג נופל בשבת, ואז יש שבוע שלם של חול המועד. 

<אלעזר שטרן:>
אחד מהם. 

<אריאל אטיאס:>
זה ברוטציות, פעם כך ופעם כך, זה לפי השנה המעוברת. 

<אלעזר שטרן:>
לא בדו-ראש ולא בדו-פסח. 

<אריאל אטיאס:>
פעם ב-3 שנים זה "נופל" בשבת, ואם זה לא "נפל" בשבת זה "נפל" ביום ראשון, יש לו בין 5-6 ימים בשבוע חול המועד. אני מזכיר לכם שבחול המועד לפי ההלכה, לא לפי הפינוקים של החרדים, אסור לכתוב, אסור לעבוד, אסור לעשות מלאכה. 

<היו"ר איילת שקד:>
אלעזר שטרן, אז נוריד את ה-26 ימים ל-22 ימים. 

<אלעזר שטרן:>
זה כולל הרגילות. לא, אני אומר עוד פעם, את לא מבינה למה אני מתעקש. זה לא מכולת. יש חיילי צה"ל. אם תגידו לי שלחיילי צה"ל מעלים ל-22, אין לי בעיה. 

<היו"ר איילת שקד:>
לחיילי צה"ל יש "רגילות". 

<אלעזר שטרן:>
מה, אנחנו עייפים כאן? למה אתם ככה? זה כולל ה"רגילות". 

<ענבל דה פז:>
חיילים משרתים בחול המועד. 

<היו"ר איילת שקד:>
בחול המועד ברור, אני מדברת על חגים. 

<ענבל דה פז:>
אותו דבר. 

<שר שלום ג'רבי:>
בכל 3 חודשים יש "רגילה". 

<אלעזר שטרן:>
בכל 4 חודשים. מה שאמרתי כולל את ה"רגילות". 

<היו"ר איילת שקד:>
בואו נצביע על סעיף קטן 1(ב). אני מציעה בסעיף קטן (ב) גם לרדת ל-22 ימים. מה אתה מציע?

<אלעזר שטרן:>
20 ימים, כמו חיילים שעושים שירות מלא. 

<ענבל דה פז:>
15 ימים. אבל אז ייצא שאלה שמשרתים 6 ימים מקבלים פחות. 

<שר שלום ג'רבי:>
יש גם חיילים שמשרתים שבוע-שבוע. 

<ענבל דה פז:>
15 ימים. 

<יואב ארבל:>
אסביר רק את הרציונל, את ההבדל בין (א) ו-(ב). הרציונל הוא להביא לכך שלכל המשרתים יהיה אותו מספר שעות של חופשה. יש כאלה שימי העבודה שלהם ארוכים יותר אז יהיו להם פחות ימים, ויש כאלה שימי העבודה שלהם קצרים יותר ואז יהיו להם יותר ימים. אם אנחנו קובעים אותו מספר בסעיפים קטנים (א) ו-(ב) אז בין המשרתים לא יהיה שוויון, יש כאלה שיהיה להם יותר חופשה וכאלה שיהיה להם פחות חופשה. 

<אריאל אטיאס:>
אני רוצה גם להזכיר לכם שהחיילים, בוודאי אלה הנשואים, מקבלים יותר מכפול מהכסף שמקבלים האזרחים. 

<ענבל דה פז:>
הם גם עובדים יותר שעות.

<אריאל אטיאס:>
בסדר, אני לא מתווכח על זה. אני רק אומר שבסוף כאשר אתה נותן לשירות האזרחי, וזה כאילו כמו עבודה, זה זמן שלא עובדים בו. 

<ענבל דה פז:>
זה בדיוק העניין, שזה לא כמו עבודה, זה אמור להחליף חובת שירות. 

<מירי פרנקל-שור:>
זה לא נכון, אם הוא משרת 6 ימים בשבוע, כמה הוא משרת ביום?

<אריאל אטיאס:>
סליחה, מי משרת 6 ימים בשבוע?

<מירי פרנקל-שור:>
לפי מה שמופיע בסעיף קטן (ב). מי שמשרת 6 ימים בשבוע משרת בערך 5 שעות ביום, זאת אומרת שהוא מתחיל ב-8 בערך ומסיים ב-13:00. 

<יואב ארבל:>
יום חופשה שלו זה 5 שעות.

<היו"ר איילת שקד:>
אי אפשר שבסעיף קטן (ב) יהיו פחות ימי חופשה מאשר בסעיף קטן (א). אלעזר שטרן, בואו נקבע בשניהם 22 ימים. זה מצחיק. 

<אלעזר שטרן:>
אז מה את מציעה?

<היו"ר איילת שקד:>
בשניהם נקבע 22 ימי חופשה. 

<אלעזר שטרן:>
אני לא מוכן. למה לתת להם יותר מאשר לחיילי צה"ל? אני מציע 20 ימים לכל היותר בסעיף קטן (ב). 

<היו"ר איילת שקד:>
אתה מבין שאז זה יוצא מצחיק, יוצא שהם מקבלים פחות מאשר בסעיף קטן (א). 

<משה גפני:>
אני מציע להצביע על ההסתייגות. 

<אלעזר שטרן:>
רצית להצביע יחד על שניהם. גם בסעיף קטן (א) אני חושב שזה לא נכון. אני מבקש להגיד עוד דבר, שישמעו כולם. מה עושים כאן החברים החרדים שלנו? מנסים לשחק על שני הדברים יחד.

<משה גפני:>
אני לא פתחתי את הפה. 

<אלעזר שטרן:>
אגיד לך למה משחקים על שני הדברים יחד. בחול המועד מה שהם עושים עם בגדים לבנים ועם אתרוגים, לולבים ושמחות בית השואבה ומה שאת רוצה, באותו זמן חבר'ה אחרים הולכים לטיול במדבר יהודה או לחוף באילת. ההקשרים האלה נותנים להם את אותה תחושה של חופשה. לכן זה חופשה. אי אפשר להגיד מן הצד האחד שאנחנו נכנסים עכשיו לעולם אחד שיש בו חופשות כאלה, ומן הצד השני לא. 
<משה גפני:>
אני יכול להזמין אותך להרצאה אצלנו? ראית פעם איך מחפשים אתרוג?

<אלעזר שטרן:>
כן. 

<היו"ר איילת שקד:>
בסעיף קטן (ב) ההצעה שלי היא 22 ימי חופשה וההצעה של אלעזר שטרן היא 20 ימי חופשה. מי בעד ההצעה שלי, שזה יהיה 22 ימי חופשה, כמו בסעיף קטן (א)? מי בעד ההצעה של חבר הכנסת שטרן, שזה יהיה 20 ימי חופשה?
הצבעה

בעד הצעת חה"כ שקד, שבסעיף 1(ב) לתוספת ייקבעו 22 ימי חופשה – 3
בעד הצעת חה"כ שטרן, שבסעיף 1(ב) לתוספת ייקבעו 20 ימי חופשה – 3
ההצעות לא נתקבלו.
<היו"ר איילת שקד:>
3 בעד ההצעה שלי ו-3 בעד ההצעה של חבר הכנסת שטרן. מה עושים?
<מירי פרנקל-שור:>
חלה הצעת החוק הממשלתית. 

<היו"ר איילת שקד:>
אז בשניהם 26 ימים. 

<עפר שלח:>
זה בטח לא. 

<היו"ר איילת שקד:>
עפר שלח, תצביע אתנו, אין ברירה. 

<משה גפני:>
אין דבר כזה. 

<אלעזר שטרן:>
אני מגיש רוויזיה גם על סעיף קטן 1(א) וגם על סעיף קטן 1(ב) לתוספת. 

<היו"ר איילת שקד:>
אלעזר שטרן הגיש רוויזיה. בעוד חצי שעה נצביע על הרוויזיה. 

<דוד כהן:>
גם על הרוויזיה הקודמת של המשרד להגנת הסביבה. 

<היו"ר איילת שקד:>
זה לא. זה יהיה בפעם הבאה. 

<משה גפני:>
האמת היא שאלעזר שטרן נפל עכשיו בהצבעה פשוט כי הוא עצבן אותנו ממש. הוא אמר שלחפש אתרוג זה חופשה. שינסה פעם לחפש אתרוג כמו שאנחנו מחפשים. זה חופשה?

<אלעזר שטרן:>
לא אמרתי לחפש. 

<היו"ר איילת שקד:>
הרוויזיה תהיה בעוד כחצי שעה. 

הגענו לסעיף האחרון, סעיף 25. 

<עידו בן יצחק:>
זה מספר סעיפים שונים, סדרה של תיקונים עקיפים, בעמוד 20. 
	"תיקון חוק הביטוח הלאומי 
	25.

	בחוק הביטוח הלאומי [נוסח משולב], התשנ"ה-1995 –

	
	
	(1)
בסעיף 1 – 

	
	
	
	(א)    אחרי ההגדרה "מתנדב בשירות לאומי" יבוא:

	
	
	
	
	""משרת בשירות אזרחי" – זה כמובן יותאם לשם החוק – "מי שמשרת בשירות לאומי אזרחי;";

	
	
	
	(ב)
אחרי ההגדרה "שיעור הפיצוי" יבוא:

	
	
	
	
	""שירות אזרחי " – זה יותאם לנוסח הנוכחי – "כהגדרתו בחוק שירות לאומי אזרחי (הוראת שעה), התשע"ג-2013;";

	
	
	(2)
בסעיף 158, בהגדרה "מבוטח", בפסקה (3), אחרי "מי ששירת" יבוא "בשירות אזרחי לתלמידי ישיבות או", במקום "מתקופה שבה חייבת יוצאת צבא אישה בשירות סדיר על פי סעיף 16(1) לחוק שירות ביטחון" יבוא "מ-24 חודשים" ובמקום "מתקופה שבה חייבת יוצאת צבא בשירות סדיר כאמור" יבוא "מ-24 החודשים האמורים";"


<היו"ר איילת שקד:>
אסביר. זה בגלל שיכול להיות שנאריך את משך שירות הנשים. 
<עידו בן יצחק:>
	
	
	"(3)
בסעיף 160(ה), אחרי "בשירות לאומי" יבוא "או משרת בשירות אזרחי לתלמידי ישיבות";

	
	
	(3א)
בסעיף 163, בסופו יבוא:

	
	
	
	"(ה)
לא יראו חייל, מתנדב בשירות לאומי או משרת בשירות אזרחי לתלמידי ישיבות" – הנוסח כמובן יותאם – "כמובטל, במהלך תקופת השירות.";"


זאת תוספת שביקשה הממשלה. 

	
	
	"(4)
בסעיף 238, בהגדרה "ילד", בפסקה (3)(ב), אחרי פסקת משנה (2) יבוא: 

	
	
	
	"(3) 
 משרת בשירות אזרחי;"; 

	
	
	(5)
בסעיף 287, בסופו יבוא: 

	
	
	
	"(11)
משרת בשירות אזרחי.";

	
	
	(6)
בסעיף 348(ה), אחרי "מתנדב בשירות לאומי" יבוא "משרת בשירות אזרחי"."


<אריאל אטיאס:>
יש דברים שלא הבנתי. כשכותבים שלא יראו אותו כמובטל, לעניין מה זה?

<יואב ארבל:>
שלא יקבל דמי אבטלה תוך כדי השירות. 

<אריאל אטיאס:>
כלומר רק לעניין זה.

<היו"ר איילת שקד:>
מי בעד סעיף 25? מי נגד?
הצבעה

בעד – 3
נגד – 1 

סעיף 25 נתקבל. 
<היו"ר איילת שקד:>
סעיף 25 נתקבל. 

אנחנו עוברים לסעיף 25א. 

<עידו בן יצחק:>
	"תיקון פקודת המשטרה
	25א.
	בפקודת המשטרה [נוסח חדש], התשל"א-1971, אחרי סעיף 49ח יבוא:

	
	
	"פרק רביעי 1 א': משרתים בשירות אזרחי-ביטחוני

	
	
	משרת בשירות אזרחי​–ביטחוני
	49ח1.
	(א)
חובותיו, זכויותיו, סמכויותיו, חסינויותיו וכפיפותו לשיפוט ולדין משמעתי של משרת בשירות אזרחי-ביטחוני יהיו כשל שוטר, בשינויים שקבע השר בצו ובשינויים המפורטים בפקודה זו ובחוק המשטרה.

	
	
	
	
	(א1)
על אף האמור בסעיף קטן (א), על משרת בשירות אזרחי-ביטחוני במשטרת ישראל לא יחול חוק המשטרה (נכים ונספים), התשמ"א-1981.

	
	
	
	
	(ב)
צו כאמור בסעיף קטן (א), לעניין חובותיו וזכויותיו של משרת בשירות אזרחי, ייקבע גם בהסכמת השר הממונה על חוק שירות לאומי-אזרחי או לבקשתו; בהיעדר הסכמה בין השרים ייקבע הצו האמור בידי ראש הממשלה, בתוך 30 ימים מהיום שפנה אליו השר או השר הממונה על חוק שירות לאומי-אזרחי, לפי העניין.

	
	
	
	
	
	(ג)
בסעיף זה –

	
	
	
	
	
	
	"חוק שירות לאומי-אזרחי" – חוק שירות לאומי-אזרחי (הוראת שעה), התשע"ד-2014;

	
	
	
	
	
	
	"משרת בשירות אזרחי-ביטחוני" – מי שמשרת במשטרת ישראל בשירות אזרחי-ביטחוני.""


<שר שלום ג'רבי:>
יש לנו כאן בעיה. לפי סעיף 49ח1(א1) המשמעות היא שלא יחול חוק השיקום לאותם מתנדבים בשירות האזרחי. זאת אומרת, בניידת אחת ייסעו מתנדב בשירות האזרחי ושוטר. אם חלילה קורה להם משהו, על השוטר יחול חוק השיקום ואילו על המשרת בשירות האזרחי הוא לא יחול. לא יעלה על הדעת דבר כזה. לכן אנחנו מתנגדים. 

<רותם פלג:>
לא דיברנו בינינו על זה. הדברים נאמרים מעצמם. 

<עפר שלח:>
שר שלום ג'רבי, התשובה היא שיעלה גם יעלה על הדעת. כל אמות המידה שעל-פיהן מקבלים זכאות גם במסגרת חוק הנכים וגם במסגרת חוק המשפחות השכולות נבחנות עכשיו על-פי המלצות ועדת גורן ומשתנות. מכיוון שמדובר, בין השאר, בהצעת חוק פרטית שלי, יהיו בה הבחנות יותר מסובכות מההבחנה הזאת. החוקים האלה, שיש בהם הרבה מאוד עיוותים היסטוריים, שמעוותים את המונחים "נכה צה"ל" ו"חלל צה"ל", אם אנחנו לא עושים את הדבר הזה אנחנו מוסיפים להם עוד עיוות אחד שהוא גרוע שבעתיים. 
המשרד לביטחון פנים, כפי שאתה שומע, מוחא לך כפיים בהתלהבות. מכיוון שבמסגרת סעיף 26, שאנחנו לא מתקנים אותו היום, מתווים מתווה לחוק העתידי של שירות אזרחי-ביטחוני, אנחנו מקווים שהוא יהיה אחרי שייחקק החוק החדש שיסדיר את הקריטריונים להכרה בזכאות ואפשר יהיה לדבר אז. נכון להיום, במצב המעוות הקיים, פשוט לא נכון שהאנשים האלה יהיו כלולים בתוך החוק. 

<שר שלום ג'רבי:>
במשפחה שכולה, אני מסכים לכל הדברים האלה. אני אומר לך רק דבר אחד. יש גם את נושא המשמר האזרחי. 
<עפר שלח:>
עכשיו תנסה להצדיק עיוות אחד בעיוות אחר? המשמר האזרחי הוא עיוות. 
<שר שלום ג'רבי:>
אני רק אומר לך מה יהיה המצב. האמן לי, אני מסכים אתך. צריך לעשות שינויים, צריך לעשות הפרדה, ברור, משפחה שכולה ונפגעים, צריך לעשות סדר, "עשר" אתה, כל הכבוד. אני רק אומר, אותו בחור במשמר האזרחי בערב, החבר שלו שלא עושה שירות אזרחי ולא עושה שירות צבאי משרת בערב, עוצר אותנו בכביש מספר 1 כשאנחנו יוצאים מהלשכה ומבקש לראות תעודות. אם חס וחלילה הוא נפגע חל עליו חוק השיקום, אלא אם כן אנשי המשטרה יתקנו אותי, ואילו הבחור שעושה שירות אזרחי, שהוא "חוטף" קצת בקהילה שלו, אם קורה לו משהו חוק השיקום לא חל עליו. 
<עפר שלח:>
אני אומר לך שוב, זה עיוות היסטורי. 

<אלעזר שטרן:>
אגף השיקום לא עומד במשימות שלו עכשיו. יש שם עודף נכים. אני אומר לכם את האמת. 
<היו"ר איילת שקד:>
מי שרוצה ללכת לאגף השיקום שיתגייס לצבא. 

<אלעזר שטרן:>
אל"ף, זה נכון. וגם אז, כפי שעפר שלח אמר, אני מקווה שאנחנו מטפלים בזה. ודבר שני, יש ביטוח לאומי במדינה. אם למשטרה זה קשה כל-כך, אגיד לך את האמת, שיורידו גם אותם לביטוח לאומי. גם כך, אם אתה שואל אותי אם השוטרים צריכים לקבל את הכיסוי שהם מקבלים היום באגף השיקום ובאגף המשפחות, אני חושב שלא אוטומטית כפי שמקבלים היום. אם אדם במשטרה או בשירות בתי-הסוהר או לא משנה היכן יש לו את הבעיה הזאת שישנה לכיוון של- - - 
<יואב ארבל:>
ברגע שיתקנו, שיתקנו גם לגבינו. 

<אלעזר שטרן:>
עזבו. בתוך עמנו אנחנו יושבים. כל ה"מפלצת" הזאת כאן היא בגלל שרי ביטחון שנכנעו ללחצים פוליטיים ואנחנו לא מגדילים את זה. כל המחלות שנכנסו לשם, בזה שהיום בארגון נכי צה"ל רוב הנכים הם לא סוג של נכה שתלך ברחוב ותזהה, זה בגלל ששרי ביטחון עם המשפטנים תמיד ידעו איך "לקמבן" את זה כדי שכולם יהיו מרוצים. 
<אריאל אטיאס:>
ולכן מה אתה מציע?

<אלעזר שטרן:>
ביטוח לאומי.
<אריאל אטיאס:>
כלומר, אתה מסכים עם ההסתייגות של המשטרה? 

<היו"ר איילת שקד:>
לא. 

<שר שלום ג'רבי:>
המשטרה חושבת כמוני. 

<עפר שלח:>
הוא מסכים עם סעיף קטן (א1) כפי שכתוב כאן. 

<היו"ר איילת שקד:>
אני רוצה להצביע. 
<אריאל אטיאס:>
לפני ההצבעה, יש לי מה להגיד פה. אני רוצה להתייחס לזה. אני שואל את המשטרה, האם יש לו פחות חובות כשהוא מתגייס אצלכם במסגרת השירות האזרחי-ביטחוני?
<רותם פלג:>
לא. 

<אריאל אטיאס:>
אז למה בזכויות אתם גורעים אותו?

<רותם פלג:>
אנחנו לא רוצים לגרוע אותו. 

<אריאל אטיאס:>
זה מה שאתם עושים. מי כתב את הסעיף הזה? מטעם מי זה?
<היו"ר איילת שקד:>
אני כתבתי אותו, מטעם הוועדה. 
<אריאל אטיאס:>
מה זה "מטעם הוועדה"? גם אני חלק מן הוועדה. 

<היו"ר איילת שקד:>
הנושא הזה עלה לדיון בוועדה. אתה לא היית בדיון. כך הוחלט בוועדה. הוחלט שכל נושא השיקום אמור להיות מוסדר בחוק נפרד, שמקדם אותו עפר שלח. משרד הביטחון מתנגד, ובצדק, מכיוון שאגף השיקום "עולה על גדותיו", להכניס עוד אוכלוסיות שונות תחת השיקום. 
<אריאל אטיאס:>
אבל זה לא משרד הביטחון.
<היו"ר איילת שקד:>
לא משנה. משרד הביטחון מתנגד. כל חברי הוועדה שהיו באותה ישיבה אמרו, ואני לא זוכרת כבר מי היה, שאם הוא רוצה ליהנות מאותן הטבות של השיקום שיתגייס לצבא ואז הוא יכול דרך ימ"לים להגיע למשטרה או להיות חייל. אם אתה לא חייל ויש לך את הפריבילגיה הזאת לא להתגייס לשירות צבאי וללכת לשירות אזרחי אז תהיה כפוף לביטוח הלאומי. 

לשאלה שלך, אסביר לך משהו. סיפרתי את זה לעפר שלח באופן אישי. בעלי מדריך טיסה, טס כל יום במטוס קל ביחד עם חייל. הוא אזרח עובד צה"ל. שם קורה אותו דבר: אם המטוס יתרסק והם רק ייפצעו הוא כפוף לחוקים של הביטוח הלאומי ואילו החייל כפוף לאגף השיקום. 

<אריאל אטיאס:>
כי לא מחייבים אותו. 

<היו"ר איילת שקד:>
כי הוא אזרח עובד צה"ל. גם אותו לא מחייבים. זה אותו דבר. 

<אריאל אטיאס:>
לא, אבל בשירות האזרחי הוא ממלא את החובה שלו, הוא לא מתנדב. לאורך כל החוק הזה נאמר כאן בצורה חדה ומפורשת, פעם אחת, שזה חלופה לשירות ביטחוני, פעם שנייה, שמחייבים אותו וזה לא זכות וזה לא דומה לשירות לאומי. אז כאשר זה מגיע לחובות – כל הזמן שלשלות של ברזל, אבל כשזה מגיע לזכויות – אומרים שלא. 

<היו"ר איילת שקד:>
בהצעת החוק הממשלתית לא היו להם סמכויות ואנחנו בוועדה החלטנו לתת להם סמכויות כדי שהתפקיד יהיה משמעותי יותר ואטרקטיבי. 

<אריאל אטיאס:>
אני ממשיך עכשיו עם הטענה שלי. אני אומר דבר פשוט מאוד. אם לעפר שלח הנכבד יש הצעת חוק, כשהצעת החוק תחול שיסדר את כל העניינים. אבל עכשיו כשבאים לציבור החרדי ואומרים לו: אתה תבוא ותתגייס ולהלן החובות שלך, זה וזה וזה וזה, והגיוס הוא חובה, הוא לא איזה הצעה לסדר, ולהזכיר לכם שמי שהגיע לשירות האזרחי זה אחרי שהצבא הפנה אותו לשירות אזרחי, זה לא כי הוא החליט שהוא הולך לשירות אזרחי. 

<הילה ארליך:>
- - - 
<עפר שלח:>
אי אפשר- - - 

<אריאל אטיאס:>
אבל לא סיימתי. כשאסיים תגיד במה אני אוחז או לא אוחז. אני שם את הדברים על השולחן. זו האמת ואין בלתה, שמחייבים אותו ללכת והוא לא הולך כי הוא רוצה. הוא קודם הולך לצבא לפוקד ואחרי שהפוקד משחרר אותו לשירות אזרחי אז הוא הולך, אבל אם הפוקד יחליט שהוא הולך לצבא לפי החוק הוא צריך ללכת לצבא, וזה לא דומה לבעלך שהוא אזרח עובד צה"ל, זה משהו אחר לגמרי. זה דבר אחד. 
דבר נוסף, אם המשטרה היתה אומרת: בגלל שאנחנו לא נותנים לו את הזכויות האלה של נכה אז אנחנו גם מורידים ממנו איזו חבילה של חובות, ניחא. אבל היא אומרת: החובות אותן חובות. לשרת הוא חייב. מה, דמו של החייל או של השוטר סמוק יותר מדמו של המשרת בשירות האזרחי-ביטחוני? בסוף הוא נפגע בפעילות מבצעית. 

אם עפר שלח יתקן את החוק, אין בעיה. כשהחוק יתוקן הוא יתוקן לגבי כולם, אבל לא עושים את זה קודם. 
<אלעזר שטרן:>
מה ההבדל? אפשר לעשות "העתק והדבק" לדברים שאמר חבר הכנסת אטיאס ולהשליך את זה על החופשות?
<אריאל אטיאס:>
נדבר על זה ברוויזיה. פרה-פרה. 
<אלעזר שטרן:>
זה בדיוק האופי של הדברים פה. 

<עפר שלח:>
זה לאחוז את המקל בשני קצותיו. 
<היו"ר איילת שקד:>
חוץ מזה, אריאל אטיאס, בעזרת השם לא יקרה כלום לאף אחד. 
<מירי פרנקל-שור:>
חופשות זה לא במשטרה. 

<אריאל אטיאס:>
קודם כול, ומה שאמרת על משרד הביטחון גם לא רלוונטי כי כאן הכול זה משטרה. 
<עפר שלח:>
נכון שהשירות האזרחי הוא חליף השירות הצבאי אבל הוא איננו השירות הצבאי. ואדרבה, אמרה איילת שקד "ליהנות מהשיקום" – אני לא יודע כמה נכי צה"ל יש פה בחדר, אני מודיע לכם, זה לא הנאה גדולה. אבל ליהנות מן הזכויות האלה – כן, זה כן ייחודי לשירות הצבאי. אגב, לא לכל הנסיבות של השירות הצבאי. גם בתוך השירות הצבאי יש אבחנה בין נסיבות שונות. אלעזר שטרן מכיר את זה טוב יותר מכולנו. בדבר הזה חלו עיוותים על עיוותים לאורך השנים. אי אפשר להצדיק עיוות אחד בעיוות אחר. אי אפשר להגיד שהכניסו טונות של אוכלוסיות, שלא היו ממין החוק הזה כאשר בן גוריון חוקק אותו ולא היו בהיגיון של החוק הזה, ועכשיו להכניס עוד אחת. 
<אלעזר שטרן:>
אותי אי אפשר להאשים בזה. 

<עפר שלח:>
בשלב הזה אני מציע להשאיר את הסעיף כפי שהוא. אחרי שיחוקק החוק ממילא יחוקק חוק נוסף לאזרחי-ביטחוני ואפשר יהיה לדון בזה. 
<אריאל אטיאס:>
אני חושב שיש פה אפליה בין דם לדם, אין לי מילה אחרת לתאר את זה. זה הכול, זה המציאות. כאשר תסדיר את החוק לגבי כולם, תסדיר לגבי כולם. אתה לא עושה עיוות על עיוות. 

<אלעזר שטרן:>
עד עכשיו היתה אפליה לא בין דם לדם אלא בין דין לדין. 

<אריאל אטיאס:>
יש פה אפליה בין דם לדם. יש שוטר שהלך באותו סיור, נפגעו שניהם באותו אירוע, באותה עבודה, עם אותן חובות, לאחד יש זכויות שיקום ולשני לא. 
<עפר שלח:>
יש אפליה בין דם לדם, אתה יודע מה, מעצם העובדה שנותנים לאנשים ללכת לשירות אזרחי כחליף שירות צבאי. האפשרות הזאת לא קיימת בכלל למישהו אחר. אתה רוצה להגיע למקום הזה?
<אריאל אטיאס:>
אני מגיע למקום הזה, אבל זה לא רלוונטי לדיון הזה, מסיבה אחת. אגיד לך מדוע, כי יש כאן דיון על שני שוטרים שנמצאים בסיור ושנפגעו, זה הדיון. לא מה היה קורה אם הוא היה בצבא. יש כאן שני שוטרים שהיו בסיור ונפגעו. מה הדין שלהם?

<קריאה:>
הוא לא שוטר. 

<היו"ר איילת שקד:>
רשות הדיבור ליועצת המשפטית ולחבר הכנסת גפני ואחר-כך תהיה הצבעה. 
<אריאל אטיאס:>
ואחרי כן תהיה רוויזיה. אני רואה את התוצאה. תהיה רוויזיה. 

<משה גפני:>
תחילת הדברים שלי היא שמעניין אותי לדעת את עמדת היועצת המשפטית של הוועדה. זה דבר ראשון. 

דבר שני, אני לא יכול ללכת- - - 
<אלעזר שטרן:>
תדעי לך, איילת שקד, זה מיליארדי שקלים מה שיש פה. בכסף – זה מיליארדים. 
<אריאל אטיאס:>
אתה חושב שכולם ייפצעו, כל החרדים ייפצעו? למה זה מיליארדים בגלל החרדים? זה חוק לחרדים. מה החוק הזה?
<אלעזר שטרן:>
עם המחלות שיש היום- - - 

<היו"ר איילת שקד:>
מי מדבר עכשיו? אלעזר שטרן, קוראים לך חבר הכנסת גפני? לא. בבקשה. 

<משה גפני:>
ראשית, אני רוצה לדעת את עמדתה של היועצת המשפטית של הוועדה.
<היו"ר איילת שקד:>
היא מייד תגיד את עמדתה. 

<משה גפני:>
דבר שני, מכיוון שכל הזמן הלכתי נגד המשרד לביטחון פנים עכשיו אני רוצה ללכת איתם. אבל כל זה מותנה בשאלה אם הייתי חילוני. אגיד לכם מדוע. אני מסכים עם עפר שלח ועם אלעזר שטרן. מה פתאום שהחרדים ישתלבו ועוד יהיה להם שיקום של נכי צה"ל? אני נגד. שלא ישתלבו. אבל אם הייתי חילוני – הרי מה יוצא פה? אני לא מדבר על שירות אזרחי ומשמר אזרחי, אני לא מדבר על הכול. עושים מעשה שלא ייעשה. עפר שלח הולך לדון בכל נושא השיקום וכל מה שנלווה לעניין. זה בסדר. צריך לעשות בעניין הזה סדר. זה בסדר גמור. את הסדר לא מתחילים כאן בוועדה. לא באים עכשיו ואומרים כך. 

יש קבוצות רבות, אבל יש שלוש קבוצות שאנחנו עכשיו יודעים: קבוצה של נכי צה"ל רגילים; קבוצה שהם לא נכי צה"ל רגילים, שלא שירתו בצבא, הם במשמר האזרחי, באים בערב ומתנדבים ונפצעים, באיזה מקרה הם נפצעו. הם נכנסים לקטגוריה של נכי צה"ל; יש קבוצה שלישית, קבוצה חרדית. היא לא הולכת למשמר האזרחי. היא משרתת בחלופת גיוס, היא משרתת את כל המטרות שאותן קובעים בחוק, ואומרים לה: לא, אתם לא תהיו בעניין הזה בגלל שלא רוצים שתשלבו. בדיוק כך, האמיני לי, אני מדבר מנקודת ראות חילונית ולכן אני מדבר לעניין. בחלק הזה פשוט אומרים פה בוועדה: אתם תשתלבו לא כמו כולם. אלה שמשרתים במשמר האזרחי – זה בסדר. אתם – לא. 
עדיין לא עשה עפר שלח סדר בכל העניין הזה. כאשר הוא יעשה סדר, אני מרים ידיים, אז הכול נמצא על השולחן, אלה הקבוצות שנכללות, זה כן נכלל בשיקום, זה לא נכלל בשיקום, זה נכלל חלקית, בסדר גמור. כל הדיון האידיאולוגי הזה, שהופך להיות גם פרקטי אם אכן זה יבוא לידי מימוש – בסדר. אבל את הסדר מתחילים עכשיו על אלה שאתם רוצים להגיד להם שישתלבו? אני מסכים עם עפר שלח ועם אלעזר שטרן, לא לשלב את החרדים, את מי שמתנדב למשמר האזרחי לכלול בחוק השיקום אבל לא לתת לחרדי. אפילו אם הוא צנחן אני נגד, אני מבקש לא לכלול אותו בחוק הזה. אתם פשוט אומרים לחרדים: תתגייסו, תבואו לשירות האזרחי, תבואו לשירות הלאומי אבל תמיד תהיו שונים מאחרים, לא תהיו בשיקום. אני לא מדבר על הסדר בחוק שייעשה עפר שלח אלא על עכשיו. זה בסדר גמור, אני תומך בכם. אין לכם שכל, וזה בסדר. 
<עפר שלח:>
יש לי "דיל" אתך: חובת גיוס מגיל 18 כמו לכולם ואז יוכלו להיות נכי צה"ל. 
<משה גפני:>
לא, אל תעשה איתי "דילים". אני עושה "דיל" אתך – אני בעד חובת גיוס מגיל 18, כפי שהיה אצל דוד המלך. בצבא שלו, שהיו שם מלחמות עקובות מדם, חצי מן הנוער שירת ביחידות הקרביות וחצי מן הנוער למד תורה, ואחר-כך התחלפו. אם "דיל", אז תעשה "דיל" עד הסוף.
<אריאל אטיאס:>
הולכים לסיור ושניהם נפגעים. זה הדוגמה שיש לנו. מה זה קשור לאגף השיקום בכלל?

<היו"ר איילת שקד:>
זה קשור. 

<אריאל אטיאס:>
זה לא רלוונטי בכלל. 

<היו"ר איילת שקד:>
בבקשה, היועצת המשפטית של הוועדה תגיד את עמדתה. חבר הכנסת גפני, תקשיב. 

<מירי פרנקל-שור:>
היות וחבר הכנסת שטרן אמר שהתיקון הזה עולה מיליארדים אני רק רוצה לצטט מתוך מסקנות ועדת גורן שבדקה את הנושא. הוועדה דנה בשאלת זכאותם של גופים להימנות עם הזכאים לקבלת סיוע מאגפי השיקום. "אף שמספרם של המטופלים המשתייכים לגופים הזכאים הוא נמוך יחסית למטופלים מקרב צה"ל, כ-10% מסך המטופלים באגף השיקום (נכים) באים מקרב הגופים הזכאים האחרים מלבד צה"ל". 
<היו"ר איילת שקד:>
10% זה 600 מיליון שקל. 
<אלעזר שטרן:>
השאלה לכמה זמן. מדובר כאן על הטווח הארוך. 
<מירי פרנקל-שור:>
לא ניכנס למספרים. גם כשאנחנו בדקנו את הנושא- - - 

<אריאל אטיאס:>
10% זה כל משטרת ישראל? לא החרדים במשטרה אלא כל המשטרה. 
<מירי פרנקל-שור:>
לא מדובר רק על משטרת ישראל. מדובר על השב"כ, על המוסד, על כל מי שכפוף לחוק. 
<ערן יוסף:>
אבל 90% מ-10 מיליון שקל זה המשטרה. 

<מירי פרנקל-שור:>
גם כשבדקנו את הנושא בצוות חסון בוועדת החוץ והביטחון – המספרים בטלים בשישים.
<קריאה:>
אבל הם 10% מה-10%.

<מירי פרנקל-שור:>
מה בעצם קורה פה בדיון? כולם צודקים, אבל יש פה לדעתי שאלות מסדר ראשון ומסדר שני. 

השאלה הראשונה, כאשר אנחנו מדברים האם להעניק סמכויות, חסינויות, זכויות וחובות, השאלה אם יש מקום להוציא משהו מתוך הסל המוטל. לעמדתי, כאשר מדובר במשטרה, מצד אחד על הספקטרום יש לנו את השוטרים, ומצד שני יש לנו את המתנדבים במשמר האזרחי. חייבת להיות סיבה אמיתית שמצדיקה איזו הבחנה. אני חושבת שבמצב הנוכחי, כאשר הכנסת הולכת לחוקק את חוק השירות האזרחי היא צריכה להחליט שאותם משרתים בשירות האזרחי דינם יהיה כדין שתי האוכלוסיות שמשרתות במשטרה. כאשר תדון הכנסת בשאלה שמופיעה בהצעת החוק, בשאלה העקרונית, בשאלה הרחבה שמביא חבר הכנסת עפר שלח, מי האוכלוסייה שחייבת להיות באגף השיקום – זו השאלה שצריכה להיבחן. 
<אלעזר שטרן:>
רק רגע.
<אריאל אטיאס:>
היא עוד לא סיימה. אני רוצה עוד להבין. היא עוזרת לי. 
<אלעזר שטרן:>
אתה שומר על מירי פרנקל-שור?

<אריאל אטיאס:>
אני לא שומר על מירי פרנקל-שור. היא שומרת על החוק, על השוויוניות. 

<אלעזר שטרן:>
זה עוד לא על החוק. אבל על אילו מתנדבים דיברת במשטרה?
<מירי פרנקל-שור:>
יש מתנדבים במשמר האזרחי.
<אלעזר שטרן:>
שזה אחרי שירות צבאי.

<אריאל אטיאס:>
מה זה רלוונטי בכלל?

<שר שלום ג'רבי:>
לא חייב להיות. יש מתנדבים במשמר האזרחי מגיל 16. 

<קריאה:>
אדם יכול לא לעשות שירות צבאי בכלל ועדיין להיות מתנדב במשמר האזרחי. 

<משה גפני:>
עם כל הכבוד, אם אני הייתי לומד משפטים הייתי מוחא לך כפיים. 

<מירי פרנקל-שור:>
לכן, לפי עמדתי, החלטת הוועדה צריכה להיות מנומקת בנימוק אחר מאשר שלא נכון להוסיף אוכלוסיות לאגף השיקום. זה נכון, אבל לא דרך חוק השירות האזרחי נגיע לשאלת האוכלוסיות, מי צריך להיות מטופל על-ידי אגף השיקום. 

לכן אני חושבת שהסעיף צריך להיות מנוסח כפי שמנוסח סעיף קטן (א) ולא לכלול את סעיף קטן (א1). 
<אריאל אטיאס:>
ולעצם המהות את יכולה להתייחס, על האפליה בין דם לדם?
<מירי פרנקל-שור:>
זה לא עניין של אפליה בין דם לדם. אמרתי את עמדתי, שמבחינת השוויון נכון שכל מי שמשרת במשטרה ומעניקים לו את החובות, את הזכויות, את הסמכויות ואת החסינויות, אם בצד אחד יש לנו את השוטר ובצד שני יש לנו את המתנדב במשמר האזרחי, לעמדתי משרת בשירות האזרחי מצוי בין לבין. נכון שיחולו עליו גם החובות, הזכויות, הסמכויות והחסינויות. זאת עמדתי מלכתחילה. 
<אלעזר שטרן:>
איפה היה הנאום הזה קודם?

<מירי פרנקל-שור:>
זאת עמדתי מלכתחילה, אבל אם בכל מקרה חושבים חברי הכנסת שנכון להוציא מן הכלל את סעיף השיקום ולעגן את סעיף קטן (א1) כחלק מהחוק, אני חושבת שנכון לפחות להתייחס למקרה שאירע איזה אירוע בעת מילוי תפקידו וכן להוסיף לסעיף 26א, שהוועדה תדון בו בהמשך, עוד התייחסות, שבמהלך עבודתה של הממשלה היא תתייחס גם לסעיף הזה. אבל לדעתי לא נכון יהיה לומר אמירה, שאנחנו נותנים את החובות, את הזכויות, את הסמכויות ואת החסינויות אבל חוק שירות המשטרה – זה נכון גם למשטרה וגם לשב"ס – יוצא מן הכלל. 
<דוד כהן:>
למה זה לא תופס לגבי "המשטרה הירוקה"?
<עפר שלח:>
כי אין להם את חוק השיקום.

<אריאל אטיאס:>
עזוב, זה לא מעניין עכשיו, אנחנו בדיון אחר. ברוויזיה תדון בזה. 

<ערן יוסף:>
אני ממשרד הביטחון. העמדה של משרד הביטחון היא שאנחנו מתנגדים לכל הוספה של אוכלוסייה נוספת לחוקי השיקום. זה דבר אחד. 
<אריאל אטיאס:>
סליחה, זה לא שיקום שלכם. 

<ערן יוסף:>
זה כן שיקום שלנו.
<אריאל אטיאס:>
אבל זה קשור למשטרה. 

<ערן יוסף:>
אבל זה מתבצע אצלנו. אסביר. על-פי חוק המשטרה (נכים ונספים), כל הנכים של המשטרה מטופלים במשרד הביטחון. לכן זה עניין שלנו. האוכלוסייה תשרת אצלם והם יטופלו אצלנו אם ייפגעו. ברור למה הם בעד.

<אחז בן ארי:>
הם נקראים בטעות נכי צה"ל, אבל זה לא מדויק. 

<ערן יוסף:>
לגבי העמדה המשפטית של עו"ד מירי פרנקל-שור, שאני מאוד מכבד, אנחנו חושבים אחרת. אפשר להתייחס לקבוצת שוויון בכל מיני היבטים. על-פי מה שמירי פרנקל-שור אומרת, כל מי שנמצא במשטרה זה קבוצת שוויון ואחרים יכולים להיות קבוצות אחרות. עד היום אגף השיקום וחוק השיקום לא פעל בצורה הזאת. המבנה של אגף השיקום פועל על סטטוס. זאת אומרת, אם יש, כדוגמה, שני אנשים שנפגעו ששניהם אבטחו שר, אחד מהם היה עובד שב"כ ואחד עובד חברה קבלנית או אפילו עובד שב"כ שהוא לא עובד מן המניין, עובד זמני, אחד יוכר על-ידי השיקום ואחד ילך לביטוח הלאומי. למה? ככה. כי זה עובד שב"כ ועליו חל החוק. הדוגמה של יושבת-ראש הוועדה לגבי אזרח עובד צה"ל היא דוגמה מצוינת. יש לנו בכל יום אנשים שמתקנים את גדרות הביטחון, אזרחים עובדי צה"ל שעובדים לצד חיילים. 
<אריאל אטיאס:>
ומה תענה לגבי המשמר האזרחי?

<ערן יוסף:>
אענה בעוד רגע. בתוך המשטרה, נכון להיום, יש שלוש קבוצות. יש לנו משרתים שהם חיילי צה"ל שעושים שירות סדיר במשטרה. הם מקבלים זכאות מסוג אחד. גם אם הם נפגעים בחופשה או לא בעת מילוי תפקיד, הם מוכרים. יש לנו את השוטרים הרגילים, שמוכרים רק בחבלה בתפקיד. ויש לנו את המשמר האזרחי, שמוכרים בנסיבות מסוימות. עכשיו אנחנו מכניסים קבוצה רביעית. אף אחד לא אמר שהיא צריכה להיות מוצמדת לאחת הקבוצות הקיימות. הקבוצה שאליה הם משתייכים היא קבוצת המשרתים בשירות אזרחי. דרך אגב, גם שירות אזרחי-ביטחוני יש לנו בכל מיני מקומות, אז גם מבחינת הסקציה הפרטית הזאת, של שירות אזרחי-ביטחוני, הם דומים יותר למשרת שירות אזרחי במשרד לביטחון פנים או במשרד להגנת הסביבה או בכל מקום אחר מאשר לשוטר, ולכן זאת קבוצת השוויון שלהם. ויש להם פתרון, אף אחד לא משאיר אותם בלי פתרון. חוק הביטוח הלאומי מתייחס למתנדבים, נותן להם מענה ואין שום סיבה לתת את ההתייחסות המועדפת דווקא לקבוצה הזאת. 
<רותם פלג:>
עמדתנו כמובן שונה לחלוטין מן העמדה הזאת. אנחנו חושבים שבסופו של דבר הקנינו לאנשים האלה סמכויות ואנחנו מתייחסים אליהם כמשרתי הגופים שלנו לכל דבר ועניין. אנחנו לא מדברים בגופים שאינם נמצאים היום באותה קבוצה, לא הכללנו כאן את גופי המשרד לביטחון פנים האחרים שלא נכללים היום באותה קבוצה, אלא רק על אותה אוכלוסייה שבסוף משרתת כתף אל כתף עם השוטרים הרגילים ועם אותן קבוצות. כפי שנטען פה, יש שלוש קבוצות במשרד לביטחון פנים, כולן מטופלות באגף השיקום באופן כזה או אחר. לא נכון לקחת קבוצה ולהוציא אותה. השיוך יכול להיות לקבוצה שהכללים חלים עליה באופן הצר ביותר, זה בסדר גמור, עם זה אנחנו יכולים לחיות, אבל להגיד שהקבוצה הזאת תטופל באופן אחר לגמרי זה בלתי סביר מבחינתנו. 
<אריאל אטיאס:>
למה לא הבאתם את חבר הכנסת אילטוב היום?

<ערן יוסף:>
אני רוצה רק להגיד ש- - - תומך באפשרות שאנחנו מציעים. 
<קריאה:>
אני מבקשת שתישמע עמדת משרד המשפטים בעניין הזה. אני חושבת שזה חשוב.

<איה דביר:>
אנחנו גם נדרשנו לשאלה הזאת. חשבנו שמדובר בראש ובראשונה בשאלת מדיניות. קודם כול, החובות והזכויות לא זהות. מלכתחילה שוטר הוא לא כמו משרת בשירות אזרחי, במובן זה שהשעות תחומות מלכתחילה, הן לא אותן שעות שירות. אנחנו מדברים על כמה סיטואציות, גם על סיטואציות של שוטר מבצעי וגם על סיטואציות ששוטר בדרך לעבודה שבר את הרגל כשנפל בדרך, או משרת לצורך העניין. התשובה של משרד המשפטים בסוגיה הזאת, שזה שאלת מדיניות. מבחינה משפטית לדעתנו אפשר- - - 
<מירי פרנקל-שור:>
היא לא רק שאלת מדיניות, היא גם שאלה של שוויון. 
<איה דביר:>
מבחינה משפטית ניתן להגן- - - 

<מירי פרנקל-שור:>
היא אומרת שאפשר להגן, אבל זה לא רק שאלת מדיניות אלא גם שאלה משפטית. 

<איה דביר:>
אני חושבת שזה שאלת מדיניות, שמבחינה משפטית ניתן יהיה להגן גם על מדיניות כזאת וגם על מדיניות אחרת. 

<אריאל אטיאס:>
זאת אומרת, זה שאלה של מדיניות שמפלה, זה מה שאת אומרת. זה שאלה של מדיניות שמחליטים שתהיה מדיניות מפלה. זה המשמעות. 
<איה דביר:>
לא. אם הייתי חושבת שמדובר באפליה הייתי אומרת את זה. 
<קריאה:>
זה לא אפליה. זה זכויות שונות. 

<אריאל אטיאס:>
הרי העובדה שיש אפליה, זה בטוח. השאלה האם מסכימים למדיניות מפלה. 

<איה דביר:>
מה שאני מנסה לומר הוא שאתה יכול למצוא נקודות של שוויון ודמיון שמצדיקות את הטענה הזאת ונקודות של שונוּת שמצדיקות את הטענה האחרת. 

<אריאל אטיאס:>
רק לדבר אחד את לא מתייחסת. את כל הזמן מסתכלת על השוטר המבצעי, לוחם הימ"מ, מול השירות האזרחי-ביטחוני. נאמר פה במפורש שיש כאן אנשים שמשרתים במשמר האזרחי, שהם בוודאי פחות משוטרים ולוחמי ימ"מ, אם אני כבר שם את זה בשפיץ של הסקלה. זה דבר שממנו גוזרים את הזכויות והחובות. אני רוצה להשלים את הטענה בגלל שאת אומרת נימוקים משפטיים. יש דבר אחד פשוט מאוד. כל הזמן הדבר הכי סביר שנאמר פה הוא עולם השוויוניות, וחוזרים על זה כל-כך הרבה פעמים. מגיע מבחן שוויוניות כל-כך פשוט, מבחן בין דם לדם, בין שני אנשים שהיו באותה ניידת, שעשו אותה עבודה, ויש אנשים במשטרה שנמצאים באותו מעמד, אנשי המשמר האזרחי. זה מן המשמר האזרחי יהיה בשיקום ואילו זה שלא במשמר האזרחי לא יהיה בשיקום. 
<עפר שלח:>
אומרים לך שכבר היום יש הבדל בין חייל ושוטר ובין מתנדב של המשמר האזרחי, ההבדל קיים ביניהם גם היום. 
<אריאל אטיאס:>
אתה מבלבל בין גוף לגוף. 

<עפר שלח:>
חייל שמשרת במשטרה, שעושה בדיוק אותו שירות- - - 

<אריאל אטיאס:>
אני מדבר על שני שוטרים. אל תערבב בטיעון שלי גם חיילים. 
<עפר שלח:>
לא, הוא לא שוטר. הוא משרת בשירות האזרחי במשטרה. הוא איננו שוטר. 

<שר שלום ג'רבי:>
חבר הכנסת שלח, אנחנו הצטמצמנו והסכמנו גם לכך שזה רק בשעות העבודה. חוק השיקום חל על חייל 24 שעות ביממה, גם אם הוא מחליק בביתו הוא ייקרא נכה צה"ל לצורך העניין. 
<קריאה:>
אבל למה אתה מבחין בין שירות אזרחי למקום אחר?

<רותם פלג:>
כי הוא לא שירות אזרחי. כאשר הוא בתפקיד הוא שוטר לובש מדים. 

<שר שלום ג'רבי:>
לא הפרעתי לך. אני רוצה לבוא לקראת. אני אומר שצריך להכיר בו רק בתוך שעות השירות, עד השינוי שלך, שאני מקבל אותו, אבל אחרי שעות העבודה שלא יחול עליו חוק השיקום. 

<עפר שלח:>
- - - 
<ערן יוסף:>
אתה יוצר מעמד חדש. 
<שר שלום ג'רבי:>
ואתה לא יוצר מעמד חדש? רק אני יוצר? 
<רותם פלג:>
- - - 

<שר שלום ג'רבי:>
רותם פלג, אני רק עוזר לך לעת עתה. אתה לא עוזר לי בכלל. 

<עפר שלח:>
הטיעון שלך, אפשר לקבל אותו או לדחות אותו, אבל הוא ממילא לוקח בחשבון שאפשר שיהיה מעמד אחר. אם אנחנו דנים במעמד האחר אז אני חושב – ונשמע את עמדתם של חברי הוועדה – שבמעמד הזה הוא לא צריך להיות באגף השיקום. 
<שר שלום ג'רבי:>
אני אומר, בהדרגה. 

<אריאל אטיאס:>
אז צריך להוריד ממנו גם את החובות. הוא לא יכול להיות באותן חובות. 
<עפר שלח:>
אני מוכן ל"דיל": אתה רוצה שוויון, בואו נלך על שוויון. אי אפשר לעשות פה סיבוב שלם, שאנחנו עושים, ואני שמח שאנחנו עושים אותו, ואני שותף שלם לו, ואחר-כך להגיד בנקודה מסוימת שנוחה לך: בנקודה הזאת אני רוצה שוויון מלא. 
<יואל הדר:>
הוא שוטר. חלות עליו אותן חובות. כשהוא עושה את זה הוא שוטר, באותו מעמד של שוטר. 
<רותם פלג:>
אנחנו אומרים: תחילו עליו אותן זכויות בדיוק כמו על משרת במשמר האזרחי. זה אומר שרק כאשר הוא בתפקיד הוא יקבל, בשעות שהוא משרת הוא יקבל. בשעות שהוא לא משרת הוא לא יקבל. 
<היו"ר איילת שקד:>
נציג משרד האוצר, בבקשה. 

<אסף וסרצוג:>
משרד האוצר מתנגד להוספת קבוצות נוספות לאגף שיקום והנצחה. היתה ועדה מקצועית שבחנה את הנושא. אני מסכים לגמרי עם עמדת משרד המשפטים, זה שאלת מדיניות. הממשלה כרגע מקדמת הצעת חוק שמשקפת את מדיניות הממשלה בהתאם להמלצות ועדת מומחים.

<מירי פרנקל-שור:>
אבל ועדת גורן לא הוציאה את המשטרה מכלל החוק. 
<אסף וסרצוג:>
ועדת גורן הגדירה בצורה ברורה- - - 
<הילה ארליך:>
זה לא משטרה. 
<יואל הדר:>
בוודאי שכן- - - 

<מירי פרנקל-שור:>
ועדת גורן ראתה את הנושא- - - 

<יואל הדר:>
זה המשרד לביטחון פנים ולא משרד הביטחון- - - 

<מירי פרנקל-שור:>
אבל עדיין אין חקיקה מתאימה. 

<יואל הדר:>
אסור לך להגיד מה שאת לא יודעת. המשרד לביטחון פנים יגדיר מי זה שוטר. זה שוטר לכל דבר ועניין. בתוך הניידת הוא שוטר. 

<עפר שלח:>
אני אומר שעד ש- - - 
<היו"ר איילת שקד:>
אני מביאה את זה להצבעה.
<מירי פרנקל-שור:>
אני מבקשת שהוועדה תצביע כך: היות ובהצעת החוק הממשלתית לא עוגן נושא הסמכויות אז בעמוד 21 נקרא את סעיף 25א. אני רוצה שעל הסעיף של הנכות יצביעו בנפרד. 
<עידו בן יצחק:>
מדובר על סעיף קטן (א1), שעניינו אי תחולת חוק המשטרה (נכים ונספים) על המשרתים בשירות האזרחי. 

<מירי פרנקל-שור:>
לגבי המשטרה יוצבע בנפרד. קודם כול הוועדה תצביע על נושא הסמכויות, על מנת שאם הסעיף של השיקום לא יתקבל לא ייפול גם נושא הסמכויות. 

<עפר שלח:>
נצביע סעיף-סעיף. 

<חיים אמיגה:>
אני מן הלשכה המשפטית במשרד לביטחון פנים. הערה קצרה לגבי הסמכויות, לא לגבי השיקום. בסעיף קטן (א) כתוב: "בשינויים שקבע השר בצו". כרגע השינויים היחידים שאנחנו יודעים עליהם הם שינויים שמפורטים כאן בתוך הצעת החוק. לא ידוע על שינויים אחרים. לכן צריך לקבוע, ש"רשאי השר לקבוע". לא בטוח בכלל שיהיו שינויים. 
<היו"ר איילת שקד:>
בסדר גמור. 

אני מצביעה על סעיף קטן 49ח1(א) בסעיף 25א להצעת החוק. מי בעד סעיף קטן (א)? 

<משה גפני:>
יש לי הצעה. היות ובהצעת החוק הממשלתית אין התייחסות לעניין הזה, יש ויכוח משפטי וכל מה שנלווה לעניין, אני מציע בכלל לא לכתוב את זה. 
<היו"ר איילת שקד:>
אבל בהצעת החוק הממשלתית אין גם סמכויות. 

<משה גפני:>
סמכויות יש עכשיו, וזה בסדר, והממשלה מסכימה שיהיו סמכויות והמשרד לביטחון פנים מסכים. אני מציע, למה להיכנס למחלוקת הזאת, אין את העניין הזה. אם זה נכון וכנים דבריהם, מה שאומר משרד המשפטים ומה שאומרים היועצים המשפטיים, שאם אין את זה אז אין את זה, זה לא דומה לכל הנושא של השוטרים, זה משהו חדש – זה לא ייכנס. אז אם הסעיף הזה לא נמצא אז הוא לא יהיה. אם על-פי חוק מבחינה משפטית זה באמת צריך להיכנס אז זה צריך להיכנס. אני מציע לא להצביע על זה ולהוריד את הסעיף הזה מהצעת החוק. 

<איה דביר:>
השאלה אם להכניס או לא להכניס היא תוצאה של להחיל או לא להחיל. אם לא מכניסים- - - 
<היו"ר איילת שקד:>
אז זה מוּחל. 

<משה גפני:>
אם לא מכניסים זה חל? למה?

<איה דביר:>
כי לא החרגת. 

<אריאל אטיאס:>
כי החוק מבין ששני השוטרים הם אותו דבר, זה מה שהחוק מבין. 

<משה גפני:>
אבל הם לא חיילים. לא הבנתי כך. 

<עפר שלח:>
חבר הכנסת גפני מציע לא להצביע, להוציא את כל סעיף 25א. 

<היו"ר איילת שקד:>
לא, רק את סעיף קטן (א). 

<משה גפני:>
רק את הסעיף הזה, כמו בממשלה. 

<רן רידניק:>
הוא אומר: בלי סעיף- - - 

<אריאל אטיאס:>
אבל הם רוצים להחריג. אתה לא מבין? הם רוצים ששוטר חרדי לא יקבל ושוטר רגיל כן יקבל.

<משה גפני:>
כן, אבל זאת לא היתה הטענה המשפטית. 

<איה דביר:>
גם הסמכויות לא היו בהצעת החוק הממשלתית. 

<היו"ר איילת שקד:>
אני מתחילה להצביע סעיף-סעיף. מי בעד סעיף קטן (א), שעוסק בסמכויות? מי נגד?
הצבעה

בעד – רוב
סעיף קטן 49ח1(א) בסעיף 25א להצעת החוק נתקבל. 
 <היו"ר איילת שקד:>
הסעיף נתקבל. 
מי בעד סעיף קטן (א1), בעניין הפיצויים? 

<משה גפני:>
קודם אני מציע לא להכליל את זה בכלל. 

<אריאל אטיאס:>
היא לא שומעת את ההצעה שלך. 

<היו"ר איילת שקד:>
אם לא מכלילים כלומר זה חל. אין ברירה. חשבנו על זה, האמן לי. 

<אריאל אטיאס:>
הם רוצים שזה לא יחול. 

<היו"ר איילת שקד:>
מי נגד?

הצבעה

בעד – 4
נגד – 2 

סעיף קטן 49ח1(א1) בסעיף 25א להצעת החוק נתקבל. 
<היו"ר איילת שקד:>
הסעיף נתקבל. 

<אריאל אטיאס:>
אני מבקש רוויזיה. 

<היו"ר איילת שקד:>
בסדר. 

<אריאל אטיאס:>
מה בסדר? אני מבקש רוויזיה. 

<היו"ר איילת שקד:>
אין בעיה, אמרתי בסדר. מה אתה רוצה שאני אגיד, לא בסדר?

<אריאל אטיאס:>
חשבתי שזה חלק מן הזלזול, חשבתי שאמרת: בסדר, בואו נתקדם. 

<היו"ר איילת שקד:>
אני מזלזלת בך?

<משה גפני:>
הדבר האחרון שאומרים עליך החרדים זה שאת מזלזלת. 

<היו"ר איילת שקד:>
בדיוק. 

<משה גפני:>
אומרים דברים, אבל לא זה. 

<היו"ר איילת שקד:>
נצביע על סעיף קטן (ב). מי בעד? מי נגד?

הצבעה

בעד – רוב
סעיף קטן 49ח1(ב) בסעיף 25א להצעת החוק נתקבל.
<היו"ר איילת שקד:>
סעיף קטן (ב) נתקבל.

<משה גפני:>
צריך להתפלל עכשיו שהחרדים לא יפצעו בגלל שהם לא בשיקום. 

<היו"ר איילת שקד:>
מי בעד סעיף קטן (ג)? מי נגד?

הצבעה

בעד – רוב
סעיף קטן 49ח1(ג) בסעיף 25א להצעת החוק נתקבל.
<היו"ר איילת שקד:>
סעיף קטן (ג) נתקבל. 
אנחנו עובדים לסעיף 25ב.

<מאיר פרוש:>
אני רוצה להבין, אחד שישרת במסגרת שירות אזרחי וייפצע- - - 

<אריאל אטיאס:>
שום דבר. 

<היו"ר איילת שקד:>
לא שום דבר. הוא ילך לביטוח הלאומי. 

<אריאל אטיאס:>
הוא ילך לביטוח הלאומי כאחד האדם, זאת התשובה. 

<עידו בן יצחק:>
	"תיקון חוק המשטרה
	25ב.
	בחוק המשטרה, התשס"ו-2006 –

	
	
	(1)
בסעיף 1, אחרי ההגדרה "יוצא צבא בשירות סדיר" יבוא: 

	
	
	
	""משרת בשירות אזרחי-ביטחוני" – מי שמשרת במשטרת ישראל בשירות אזרחי-ביטחוני לפי חוק שירות לאומי-אזרחי (הוראת שעה), התשע"ד-2014;";

	
	
	(2)
בסעיף 37 –

	
	
	
	(א)
בפסקה (1)(ג)–

	
	
	
	
	(1)
בפסקת משנה (3), במקום "או יוצא צבא בשירות מילואים" יבוא "יוצא צבא בשירות מילואים או משרת בשירות אזרחי –ביטחוני";

	
	
	
	
	(2)
בסופה יבוא: 

	
	
	
	
	
	"(4)
לגבי נאשם שהוא משרת בשירות אזרחי-ביטחוני – קנס שאינו עולה על שישית מדמי הכלכלה של משרת בשירות אזרחי-ביטחוני;";

	
	
	
	(ב)
בפסקה (1)(ו), אחרי "יוצא צבא בשירות סדיר" יבוא "או משרת בשירות אזרחי-ביטחוני";

	
	
	
	(ג)
בפסקה (2)(ג)–

	
	
	
	
	(1)
בפסקת משנה (3), במקום "או יוצא צבא בשירות מילואים" יבוא "יוצא צבא בשירות מילואים או משרת בשירות אזרחי –ביטחוני";

	
	
	
	
	(2)
בסופה יבוא: 

	
	
	
	
	
	"(4)
לגבי נאשם שהוא משרת בשירות אזרחי-ביטחוני – קנס שאינו עולה על שליש מדמי הכלכלה של משרת בשירות אזרחי-ביטחוני;";

	
	
	
	(ד)
בפסקה (2)(ו), אחרי "יוצא צבא בשירות סדיר" יבוא "או משרת בשירות אזרחי-ביטחוני"."


<היו"ר איילת שקד:>
נצביע על כל הסעיף הזה. 

<שר שלום ג'רבי:>
יש לנו הסתייגות קטנה. כאן זה כולל מחבוש וריתוק לבחור שמשרת בשירות האזרחי. אני רוצה להציע הצעה, שמשרתי השירות האזרחי לא יוטלו עליהם מחבוש וריתוק אלא שיעיפו אותם. מה הדבר הכי גרוע שאפשר לעשות?

<מאיר פרוש:>
קודם כול מחבוש, אחר-כך יעיפו אותם. שיהיו שווים. 

<שר שלום ג'רבי:>
אל תחשוב לרגע שאני חושב שלא מגיע לו. אני רוצה להסביר את העניין. מכיוון שאנחנו בתהליך שאנחנו רוצים שיבואו יותר, אני לא רוצה שיגידו ברחוב החרדי שבשירות האזרחי נכנסים לכלא ומקבלים ריתוק בגלל הסיפור הזה. כולם בעלי משפחות.
<משה גפני:>
זה נכון. אם הוא נפצע הוא לא מקבל שיקום, אבל אם הוא עושה איזו עבירה אז הוא במחבוש. הוא חושש שיבואו ויגידו שמכניסים חרדים לכלא. 

<אריאל אטיאס:>
מצמידים אותו בחובות ולא מצמידים אותו בזכויות. אבל זה שאלה של מדיניות, זה לא אפליה... 

<היו"ר איילת שקד:>
רגע, אפשר להוריד את המחבוש?
<משה גפני:>
צריך להוריד את המחבוש, זה סתם. משרד המשפטים בחופשה. 

<איה דביר:>
אני רוצה להסביר שני דברים. 

<אריאל אטיאס:>
זה שאלה של מדיניות, הרב גפני... 

<משה גפני:>
יבוא מישהו לבקר אותו במחבוש ויהיו בעיתון מסוים תמונות גדולות, ויגידו: שיקום לא נותנים לחרדים אבל לכלא לוקחים אותם. 

<אריאל אטיאס:>
אז מה, מה אכפת להם מה יגידו? 

<איה דביר:>
אני רוצה להסביר את החשיבה שלנו על זה. זה קשור לשאלה של מתן הסמכויות, כאשר הפסיקה דיברה על זה, והציגה את זה חברתי. 

<משה גפני:>
שיעיפו אותם. 

<איה דביר:>
הפסיקה דיברה על כך שלא מעניקים סמכות שלטונית שיכולה לפגוע בזכויות אדם, בזכויות של הפרט, אלא למי שעבר הכשרה מתאימה, למי שיש לו תנאי כשירות מתאימים וכשחל דין משמעתי מתאים שמסוגל להרתיע. 

<משה גפני:>
שיעיפו אותם. זה הרבה יותר גרוע. 

<איה דביר:>
רק רגע. הסבירה היועצת המשפטית של המשטרה בדיונים הקודמים שהסעיף הזה הוא כמעט "אות מתה", אין שימוש בכלים האלה של ריתוק ומחבוש בפועל, אולי רק במצבי קיצון. ככל הנראה ב-99% מהמקרים ממילא באמת ישתמשו בפתרון של הפסקת שירות. 

<משה גפני:>
אפשר פשוט להתפלץ. 

<איה דביר:>
אבל אנחנו חושבים שכאשר נותנים סמכויות כל-כך מרחיקות לכת כפי שניתנות בחוק של המשטרה ובחוק של שירות בתי-הסוהר, שמאפשרות באמת פגיעה קשה בזכויות של אזרחים, חשוב שהאִיוּם כן יהיה כגורם מרתיע.
<משה גפני:>
אני כל-כך מכבד אותך שמפריע לי נורא מה שאת אומרת, בגלל שאת בחורה חכמה. עכשיו דנו על זה שיש להם את הסמכויות והם שוטרים והם כל דבר ושירות המדינה, אבל שיקום הם לא יקבלו. 

<איה דביר:>
אבל הסברנו למה. 

<משה גפני:>
לא חשוב מה הסברת, זה לא רלוונטי. זה התוצאה. אני לא מבין במשפטים, אני מבין רק בשכל ישר. בסעיף הקודם דיברת נגד החרדים ובסעיף הזה את מדברת נגד החרדים. 

<איה דביר:>
לא, אמרתי שאפשר כך או כך. 

<משה גפני:>
שיעיפו אותו. 

<איה דביר:>
אבל כשמעניקים סמכויות צריך שיהיה גורם מרתיע, אחרת לא נוכל להעניק סמכויות. 

<היו"ר איילת שקד:>
ההצעה של שר שלום ג'רבי היא להוריד את אופציית המחבוש כדי לא להרתיע. 
<רותם פלג:>
להשאיר ריתוק. 

<שר שלום ג'רבי:>
לא, הכול לא. אני רוצה לענות לך. רותם פלג, עזרתי לך, בבקשה תן לי להמשיך. בשבילך אני אומר. אתה כל היום נלחם כאן לגבי כל הארגונים הביטחוניים, למה הם צריכים להישאר במשרד לביטחון פנים. עכשיו בשביל המשטרה אני אומר לך, אם תרתק בחור חרדי אחד לא יגיעו אליך שום חרדים. אתה עושה טעות. 

<משה גפני:>
אני בעד ריתוק ובעד זה שהם יהיו בשיקום. 

<היו"ר איילת שקד:>
אני מצביעה על הסעיף כפי שהוא, למעט המחבוש. 

<קריאה:>
לא נתנו סמכויות ל"משטרה הירוקה" בגלל שאין מחבוש בדין המשמעתי של שירות המדינה. עכשיו אתם משווים את זה? אני לא מבין מה קורה כאן. 

<איה דביר:>
חשוב שכאשר נותנים סמכויות שלטוניות תהיה הרתעה, תהיה ענישה שיכולה להרתיע. 

<משה גפני:>
אם הוא ייפצע שיהיה שיקום. 

<אריאל אטיאס:>
לא, זה מדיניות... 

<משה גפני:>
עם כל הכבוד, מה שהולך פה עכשיו בוועדה, האמינו לי, אם יגיע מישהו מהעולם החיצון הוא יאמר שאתם פשוט לא נורמלים. אתם כל הזמן משתמשים באותו טיעון, לעשות כל דבר נגד אותו אחד. 

<מאיר פרוש:>
לכן צריך שיקום...

<משה גפני:>
שיקום הוא לא יקבל, באמת...
<היו"ר איילת שקד:>
חבר הכנסת גפני, מורידים את המחבוש. 

<משה גפני:>
תורידו גם את הריתוק. 

<היו"ר איילת שקד:>
נו, באמת, מה זה ריתוק?

<משה גפני:>
עדיף שיפטרו אותו. 

<אריאל אטיאס:>
הריתוק זה גם לנשואים?

<שר שלום ג'רבי:>
בוודאי, רק לנשואים. 

<אריאל אטיאס:>
מה זה ריתוק? מה הוא עושה?

<קריאה:>
עד 10 ימים. 

<אריאל אטיאס:>
זה שעות או ימים?

<היו"ר איילת שקד:>
מה זה ריתוק, זה שטויות. 

<משה גפני:>
זה עד 10 ימים. 

<אריאל אטיאס:>
מה הוא עושה בתחנה בזמן הריתוק?

<משה גפני:>
אני בעד גם מחבוש. 

<אריאל אטיאס:>
נניח שהוטל עליו ריתוק לשבוע, אז שבוע הוא לא עושה כלום, יושב בתחנה? הוא עובד ולא הולך הביתה? הוא ישן בתחנה?

<משה גפני:>
אתם עושים טעות ממש. 

<מירי פרנקל-שור:>
מדברים על סמכויות גם כך וגם כך. 

<אריאל אטיאס:>
אתם מביאים לו אוכל ומטפלים בו?

<היו"ר איילת שקד:>
מספיק, גמרנו, אנחנו מצביעים על סעיף 25ב, בלי מחבוש. 

<משה גפני:>
גם בלי ריתוק. 

<היו"ר איילת שקד:>
עם ריתוק. 

<משה גפני:>
עם ריתוק, אז עם שיקום. 

<שר שלום ג'רבי:>
אם הוא בורח מן הריתוק מה תעשה לו?

<אריאל אטיאס:>
אז ישלחו אותו לשיקום... ואם זה בחב"ד אז הוא יהיה בשיקום בחוץ לארץ...

<משה גפני:>
מי המציא את הדבר הזה? אני יכול לדעת מי החכם שהמציא את זה?

<אריאל אטיאס:>
מה חשוב מי המציא. תגיד לי מי בעד ומי נגד. 

<שר שלום ג'רבי:>
אגב, בריתוק אסור שיהיו נשים באותו בניין. 

<אריאל אטיאס:>
ברור, הממונה שלך צריך להיות אחראי על זה. 

<מירי פרנקל-שור:>
בפסקה (2), בפסקת משנה (4) שאנחנו מוסיפים, צריך לכתוב: "קנס שאינו עולה על שישית מדמי הכלכלה של יחיד". 
<איה דביר:>
הצעתי לצמצם את זה ליחיד בשם השוויון. 

<היו"ר איילת שקד:>
כל הכבוד, איה דביר, את לטובת החרדים. 

<איה דביר:>
אבל אני עדיין חושבת שההרתעה של ריתוק צריכה להישאר. 

<אריאל אטיאס:>
אבל זה שאלה של מדיניות, האם לרווק או לנשוי. זה לא מדיניות? אם היית באה ללמוד קצת גמרא עם שקלא ותריא, רש"י, תוספות, ראשונים, אחרונים – היית מסתבכת. 

<היו"ר איילת שקד:>
מי בעד סעיף 25ב, בלי מחבוש?

<משה גפני:>
גם בלי ריתוק. אם יש ריתוק אז גם יש שיקום. 

<אריאל אטיאס:>
לא קיבלו את עמדתך. זה ברוויזיה. 

<היו"ר איילת שקד:>
בלי מחבוש. מי נגד?

הצבעה
בעד – רוב
סעיף 25ב, בלי מחבוש ועם התיקונים שהוכנסו בו נתקבל. 
<היו"ר איילת שקד:>
סעיף 25ב נתקבל. חבר הכנסת גפני, הם ישמחו להיות קצת מרותקים, שיהיה להם קצת שקט מהאישה והילדים. האמן לי, הגברים מתים על זה...

<מאיר פרוש:>
אצלנו כבוד האישה הוא דבר חשוב, אנחנו לא רוצים להשתחרר מזה. 

<אריאל אטיאס:>
אנחנו דואגים לכבודה ומעמדה. 

<משה גפני:>
את מוכנה לבוא ולתת הרצאה בציבור החרדי על מה שאמרת עכשיו?

רוויזיה. חברי הכנסת פרוש ואטיאס ביקשו רוויזיה. 

<אריאל אטיאס:>
אני מבקש רוויזיה. 

<היו"ר איילת שקד:>
חבר הכנסת אטיאס, גם על זה רוויזיה? עזוב. 
<שר שלום ג'רבי:>
אותו רעיון. 

<אריאל אטיאס:>
לא, זה רוויזיה של חבר הכנסת פרוש. אנחנו התחלקנו. 

<מאיר פרוש:>
מה עם העניין של הילדים החריגים? הדיון היום התחיל בזה שדיברתי על ילדים חריגים. 
<היו"ר איילת שקד:>
אבל אמרנו לך שזה בפנים.

<מאיר פרוש:>
ממש לא. ביררתי וזה ממש לא. עכשיו מבקשים מפרוש להוריד את הרוויזיה? למה? כך התחיל היום, הילדים החריגים לא מעניינים אתכם. 
<שר שלום ג'רבי:>
בעלי צרכים מיוחדים – זה בפנים. הוא מדבר על דיסלקטים והיפראקטיבים. 
<מירי פרנקל-שור:>
זה חינוך. 

<היו"ר איילת שקד:>
אבל ילדים עם מוגבלויות זה רווחה. 

<מירי פרנקל-שור:>
אני אומרת לך מה שהיועץ- - - אמר. 

<היו"ר איילת שקד:>
סעיף 25ג. 

<עידו בן יצחק:>
	"תיקון פקודת בתי-הסוהר
	25ג.
	בפקודת בתי הסוהר –

	
	
	(1)
בסעיף 1 –

	
	
	
	(א)
אחרי ההגדרה "חוק שירות ביטחון" יבוא:

	
	
	
	
	""חוק שירות לאומי-אזרחי" – חוק שירות לאומי-אזרחי (הוראת שעה), התשע"ד-2014;";

	
	
	
	(ב)
אחרי ההגדרה "מנהל בית סוהר" יבוא:

	
	
	
	
	""משרת בשירות אזרחי-ביטחוני" – מי שמשרת בשירות בתי הסוהר בשירות אזרחי-ביטחוני לפי חוק שירות לאומי-אזרחי (הוראת שעה), התשע"ד-2014;";

	
	
	(2)
אחרי סעיף 92 יבוא:

	
	
	
	"סימן ו'1: משרתים בשירות אזרחי-ביטחוני

	
	
	משרת בשירות אזרחי–ביטחוני
	92א.
	(א)
חובותיו, זכויותיו, סמכויותיו, חסינויותיו וכפיפותו לשיפוט ולדין משמעתי של משרת בשירות אזרחי-ביטחוני יהיו כשל סוהר, בשינויים שקבע השר בצו ובשינויים המפורטים בפקודה זו.

	
	
	
	
	"(א1)
על אף האמור בסעיף קטן (א), על משרת בשירות אזרחי-ביטחוני בשירות בתי הסוהר לא יחולו הוראות חוק שירות בתי הסוהר (נכים ונספים), התשמ"א-1981".

	
	
	
	
	
	
	(ב)
צו כאמור בסעיף קטן (א), לעניין חובותיו וזכויותיו של משרת בשירות אזרחי, ייקבע גם בהסכמת השר הממונה על חוק שירות לאומי-אזרחי או לבקשתו; בהיעדר הסכמה בין השרים ייקבע הצו האמור בידי ראש הממשלה, בתוך 30 ימים מהיום שפנה אליו השר או השר הממונה על חוק שירות לאומי-אזרחי, לפי העניין.";

	
	
	(3)
בסעיף 110ל –

	
	
	
	(א)
בפסקה (1)(ג) –

	
	
	
	
	(1)
בפסקת משנה (2), אחרי "בשירות סדיר" יבוא "או משרת בשירות אזרחי–ביטחוני";

	
	
	
	
	(2)
בסופה יבוא:

	
	
	
	
	
	"(3)
לגבי נאשם שהוא משרת בשירות אזרחי-ביטחוני – קנס שאינו עולה על שישית מדמי הכלכלה של משרת בשירות אזרחי-ביטחוני;";

	
	
	
	(ב)
בפסקה (1)(ו), אחרי "יוצא צבא בשירות סדיר" יבוא "או משרת בשירות אזרחי-ביטחוני";

	
	
	
	(ג)
בפסקה (2)(ג) –

	
	
	
	
	(1)
בפסקת משנה (2), אחרי "בשירות סדיר" יבוא "או משרת בשירות אזרחי–ביטחוני";

	
	
	
	
	(2)
בסופה יבוא:

	
	
	
	
	
	"(3)
לגבי נאשם שהוא משרת בשירות אזרחי-ביטחוני – קנס שאינו עולה על שליש מדמי הכלכלה של משרת בשירות אזרחי-ביטחוני;";

	
	
	
	(ד)
בפסקה (2)(ו), אחרי "יוצא צבא בשירות סדיר" יבוא "או משרת בשירות אזרחי-ביטחוני"."


<היו"ר איילת שקד:>
הסעיף הזה מעניק סמכויות בשירות בתי-הסוהר. 
<חיים אמיגה:>
רק הערה קצרה לגבי סעיף קטן (א), כפי שהערנו לגבי המשטרה: "השר רשאי".

<היו"ר איילת שקד:>
בסדר. הסעיף הזה הוא כמו הסעיף של המשטרה, רק הפעם לגבי בתי-הסוהר. נצביע עליו, גם בלי מחבוש. 
<אריאל אטיאס:>
את צריכה שוב להצביע על השיקום. 

<איה דביר:>
ועם קנס שהוא שישית מדמי הכלכלה ליחיד. 

<היו"ר איילת שקד:>
מי בעד כל סעיף 25ג, בלי מחבוש? סעיף קטן 92א(א1), בעניין השיקום, יוצבע בנפרד.

<משה גפני:>
ומה עם ריתוק?

<עמר בר-לב:>
כאן הקנס הוא שישית מדמי הכלכלה וכאן הקנס הוא שליש מדמי הכלכלה. מה ההבדל?

<עידו בן יצחק:>
יש קצין שיפוט זוטר וקצין שיפוט בכיר. הקנס המרבי שקצין שיפוט זוטר יכול להשית על חייל הוא שישית מהשכר שלו, ולכן פה זה שישית. קצין שיפוט בכיר יכול להשית על חייל קנס שהוא שליש מהשכר שלו, ולכן פה זה שליש. 

<עמר בר-לב:>
איך מבינים מכאן שזה קצין שיפוט זוטר וקצין שיפוט בכיר?

<עידו בן יצחק:>
כי זה מתקן סעיף שעוסק בסמכויות של קציני השיפוט.

<מירי פרנקל-שור:>
בפקודת בתי-הסוהר יש הסדר שלם. 

<היו"ר איילת שקד:>
אני חוזרת. מי בעד הסעיף, בלי המחבוש? ההצבעה על סעיף קטן (א1) תהיה בנפרד. 

<משה גפני:>
ובלי הריתוק. 

<היו"ר איילת שקד:>
עם הריתוק. 

<משה גפני:>
מי ביקש את הריתוק?

<היו"ר איילת שקד:>
ריתוק זה טוב. מי נגד?

הצבעה

בעד – רוב
נגד – 1
סעיף 25ג, בלי המחבוש, עם התיקונים שהוכנסו בו, למעט סעיף קטן 92א(א1) נתקבל. 
<היו"ר איילת שקד:>
סעיף 25, ללא המחבוש, ולמעט סעיף קטן (א1), נתקבל. חבר הכנסת גפני, ריתקו אותך פעם?
<משה גפני:>
אני מרותק כל הזמן. 

<היו"ר איילת שקד:>
זה לא כל-כך נורא. 

<משה גפני:>
זה נורא. 

<היו"ר איילת שקד:>
אותי ריתקו פעם בשבת לבסיס. זה לא סוף העולם. 

<משה גפני:>
אנחנו מכירים את הציבור החרדי, אנחנו יודעים מה יהיה עם הדבר הזה. 

<היו"ר איילת שקד:>
הוצאנו את המחבוש. 

<משה גפני:>
לא המחבוש, אלא שירתקו אדם. אף אחד לא מבקש את זה. 

<היו"ר איילת שקד:>
המשטרה ביקשה. אנחנו עוברים להצבעה על סעיף קטן (א1), בעניין השיקום בשירות בתי-הסוהר. כמה חרדים אתם סבורים שיגיעו לשב"ס? 

<אריאל אטיאס:>
מה זה משנה?

<משה גפני:>
אף אחד לא יבוא. אגיד להם שזה נגד החרדים.

<היו"ר איילת שקד:>
מי בעד סעיף קטן (א1)? מי נגד?

<אריאל אטיאס:>
מי נגד שיקום לחרדים? 

<היו"ר איילת שקד:>
הצבעה

בעד – 4
נגד – 2 

סעיף קטן 92א(א1) בסעיף 25ג להצעת החוק נתקבל. 

<היו"ר איילת שקד:>
הסעיף נתקבל. 

<אריאל אטיאס:>
אני מבקש רוויזיה. 

<משה גפני:>
לא הבנתי את ההצבעה. מי שהצביע בעד היה בעד מה?

<אריאל אטיאס:>
מי שבעד היה נגד השיקום לחרדים. 

<מאיר פרוש:>
אפשר לדעת, לפרוטוקול, מה ההסדר עם הילדים החריגים? הם מוגדרים כחינוך?

<היו"ר איילת שקד:>
תיכף, נגיד את זה בסוף. 

<אריאל אטיאס:>
וצריך להגדיר מה זה "חריג", חריג במה. 

<משה גפני:>
גם בשב"ס אין שיקום?

<היו"ר איילת שקד:>
אנחנו עוברים לסעיף 25ד.

<עידו בן יצחק:>
	"תיקון חוק הרשות הארצית לכבאות והצלה
	25ד.
	בחוק הרשות הארצית לכבאות והצלה, התשע"ב-2012 –

	
	
	(1)
בסעיף 2, אחרי ההגדרה "מקרקעי ישראל" יבוא: 

	
	
	
	""משרת בשירות אזרחי-ביטחוני" – מי שמשרת ברשות הכבאות וההצלה בשירות אזרחי​-ביטחוני לפי חוק שירות לאומי-אזרחי (הוראת שעה), התשע"ד-2014;";

	
	
	(2)
בסעיף 4(ב)(1), במקום "ומתנדבים" יבוא "מתנדבים ומשרתים בשירות אזרחי–ביטחוני";

	
	
	(3)
בפרק ג', בכותרת סימן ב', בסופה יבוא "ומשרתים בשירות אזרחי–ביטחוני";

	
	
	(4)
אחרי סעיף 20 יבוא:

	
	
	
	"משרתים בשירות אזרחי-ביטחוני
	20א.
	על משרת בשירות אזרחי–ביטחוני יחולו הוראות סעיפים 16 עד 20 למעט סעיף 17(ב)(2), סעיפים 84 ו-85 והתקנות לפי סעיף 147(א)(13), והכל בשינויים המחויבים"."


<מירי פרנקל-שור:>
זה הסעיף שלוקח את כל ההוראות שכתובות בחוק הרשות הארצית לכבאות והצלה ומשווה אותן למתנדבים.
<היו"ר איילת שקד:>
כאן אין שיקום אז בואו נראה אם יגיעו המונים. 

<אריאל אטיאס:>
גם לכבאים עצמם אין שיקום. 

<משה גפני:>
לא יגיעו המונים. את תראי את הכותרות מחר. לא יגיעו המונים. פשוט לא ראיתי דבר כזה. 

<אריאל אטיאס:>
מפלים בין דם לדם, זה מה שעושים. 

<משה גפני:>
לוקחים טיעון כדי לפגוע בחרדים, ואת הטיעון ההפוך גם כדי לפגוע בחרדים, הכול בטיעון משפטי. פשוט לא להאמין.
<אריאל אטיאס:>
זה שאלה של מדיניות... אתה לא עוקב אחרי הטקסטים. 

<משה גפני:>
פה מרתקים אותם בגלל שיש להם את כל הסמכויות.

<היו"ר איילת שקד:>
די, גפני. אתה מניפולטיבי. 

<אריאל אטיאס:>
הוא מכין את הכותרת ב"יתד נאמן". 

<חיים אמיגה:>
לגבי סעיף 20א בחוק הרשות הארצית לכבאות והצלה, מוסכם שהזכויות והחובות של המשרתים בכבאות יהיו כמו של מתנדבים. הסעיף הזה בעצם מוציא סעיפים ספציפיים ומכניס אותם לכאן. יכול להיות שהוא מפספס דברים מסוימים. למשל, פסקה 147(א)(14), שמדברת על דרגות של מתנדבים, לא הוכנסה כאן. לכן אנחנו מבקשים שאותו סעיף שנקבע לגבי שוטרים ולגבי סוהרים, "חובותיו, זכויותיו ... יהיו כשל מתנדב", יוכנס באותו פורמט פה. 

<מירי פרנקל-שור:>
זה אותו עיקרון. אנחנו נשב ונדון אחר-כך. אם זה רק עניין של נוסח אז בסדר. 

<מאיר פרוש:>
מה זה סעיף 20א?

<היו"ר איילת שקד:>
זה מתייחס לסעיף 25ד בהצעת החוק. 

<עידו בן יצחק:>
זה מכניס את סעיף 20א בחוק הכבאות.

<היו"ר איילת שקד:>
מי בעד סעיף 25ד? מי נגד?

הצבעה

בעד – פה אחד
סעיף 25ד נתקבל. 
<היו"ר איילת שקד:>
סעיף 25ד אושר. 

<משה גפני:>
לשם מה שכנעתם אותו שיצביע בעד? על זה שמפלים כל הזמן לרעה?

<אריאל אטיאס:>
מפלים בין דם לדם, לא רק מפלים לרעה. זה הטקסט ל"יתד נאמן". 

<היו"ר איילת שקד:>
נעבור לסעיף 25ה. תסביר מה זה. 

<עידו בן יצחק:>
	"תיקון חוק בתי משפט לעניינים מינהליים
	25ה.
	בחוק בתי משפט לעניינים מינהליים, התש"ס-2000, בתוספת הראשונה, אחרי פרט 44 יבוא:

	
	
	"45. שירות אזרחי – החלטה של רשות לפי חוק שירות לאומי אזרחי (הוראת שעה), התשע"ד-2014"."


<היו"ר איילת שקד:>
תסביר מה זה.

<מירי פרנקל-שור:>
זה החלטת הרשות. 

<לירון דוד:>
זה פשוט מפנה לבית-משפט לעניינים מינהליים בכל החלטה לפי החוק הזה, כדי שלא ילכו לבג"ץ, שלא יהיה עניין עם סמכויות. 

<היו"ר איילת שקד:>
מי בעד? מי נגד?

הצבעה

בעד – פה אחד
סעיף 25ה נתקבל. 
<היו"ר איילת שקד:>
סעיף 25ה אושר. 

סיימנו לעבור על הסעיפים. אנחנו עוברים לרוויזיה על התוספת, על ימי החופשה. 
<אלעזר שטרן:>
אני מוכן בשני הדברים לקבוע 20 ימים, כמו חיילי צה"ל. 

<איה דביר:>
אם תקבעי לשירות של 6 ימים בשבוע ולשירות של 5 ימים בשבוע אותם ימי חופשה תגרמי להעדיף את הגופים של 5 ימים בשבוע, ולא רצית לעשות את זה. 

<היו"ר איילת שקד:>
אנשים ילכו לזה לא בגלל ימי החופשה. בואו נשאיר את הראשון 22 ימים, כפי שכבר הצבענו, ובשני נקבע 20 ימים, ואני אצביע אתכם על זה. 

<אריאל אטיאס:>
אז זה מגה-אפליה, כי מי שמשרת 6 ימים בשבוע יש לו 20 ימי חופשה ומי שמשרת 5 ימים בשבוע יש לו 22 ימי חופשה. 

<היו"ר איילת שקד:>
אה, נכון. 

<אלעזר שטרן:>
20 ימים בשני המקרים. זה גם הוגן. למרות מה שאמרו פה, שלחיילי צה"ל יש פחות, אבל אצל חיילי צה"ל לא סופרים את השישי-שבת. 

<מירי פרנקל-שור:>
הבן שלי היה ב"רגילה" וספרו לו שישי-שבת. יואב ארבל, מי שמשרת 5 ימים או 6 ימים בשבוע משרת בסך הכול אותו מספר שעות. נכון?

<יואב ארבל:>
בוודאי. 

<מירי פרנקל-שור:>
אז למה צריכה להיות הבחנה בימי החופשה?

<יואב ארבל:>
החישוב של יום חופשה הוא בהתאם למספר השעות שהמשרת עושה באותו יום. אדם שעושה במשך 6 ימים 30 שעות בעצם יום החופשה שלו הוא של 5 שעות, כי זה 30 לחלק ל-6, ואילו אדם שעושה במשך 5 ימים 30 שעות יום החופשה שלו הוא של 6 שעות. 

<אלעזר שטרן:>
נשארו להם הרבה ימי חופשה גם ככה. 

<היו"ר איילת שקד:>
אנחנו מצביעים עכשיו על הרוויזיה. מי בעד הרוויזיה? מי נגד?

הצבעה

בעד – 4
נגד – 2 

הבקשה לרוויזיה של חבר הכנסת אלעזר שטרן על סעיף 1 בתוספת נתקבלה. 

<היו"ר איילת שקד:>
הרוויזיה התקבלה. 

עכשיו נצביע על הסעיף, כאשר יהיו 20 ימי חופשה גם בסעיף קטן (א) וגם בסעיף קטן (ב). אי אפשר שמי שמשרת 5 ימים בשבוע יהיו לו יותר ימי חופשה ממי שמשרת 6 ימים בשבוע. 

<משה גפני:>
אפשר לגבי שניהם לקבוע 22 ימים. 

<היו"ר איילת שקד:>
קבענו לגבי שניהם 20 ימים. 20 זה מספיק. אנחנו מצביעים על כל הסעיף, עם התיקון. 

<אריאל אטיאס:>
תגידי, איך את יכולה להצביע גם על סעיף קטן (א) כאשר הוא כבר התקבל?

<אלעזר שטרן:>
אבל היתה רוויזיה. 

<אריאל אטיאס:>
אבל הרוויזיה שלך היתה על סעיף קטן (ב).

<אלעזר שטרן:>
לא נכון, היא היתה על שניהם. 

<היו"ר איילת שקד:>
אנחנו מצביעים על התוספת, שגם בסעיף קטן (א) וגם בסעיף קטן (ב) ייקבעו 20 ימי חופשה. מי בעד כל פרק התוספת, עם התיקון של חברי הכנסת אטיאס, בר-לב ופרוש? מי נגד?

הצבעה

בעד – פה אחד
התוספת, עם התיקונים שהוכנסו בה נתקבלה. 
<היו"ר איילת שקד:>
התוספת נתקבלה, עם כל התיקונים. 
<עפר שלח:>
מה עם הרוויזיה על השיקום במשטרה? עברה חצי שעה.

<אריאל אטיאס:>
עוד לא עברה חצי שעה. 

<מאיר פרוש:>
מה עם משרד החינוך, הילדים החריגים?

<מירי פרנקל-שור:>
לא הוצאנו הזמנה לרוויזיה. 

<אריאל אטיאס:>
הרוויזיה הזאת היא לא להיום. 

<היו"ר איילת שקד:>
אסביר דבר מה בקשר לילדים. חבר הכנסת פרוש, תקשיב בבקשה. לפי דברי היועץ המשפטי של המינהלת וראש המינהלת, כל הטיפול בילדים נפגעים או בעלי מוגבלויות הוא בסמכות משרד הרווחה ולכן הוא לא תחת מכסה. טיפול בילדים עם דיסלקציה, עם קשיי למידה, או סתם עובדים במערכת החינוך היסודית הם תחת מכסה. אבל הבנתי שמה שחשוב זה טיפול בילדים עם מוגבלות, וזה ללא מכסה. נכון?
<שר שלום ג'רבי:>
נכון. בדיוק כך. 

<מאיר פרוש:>
ואם זה לא כך, אין אפשרות לעלות לפחות מ-200 ל-400 בשביל אותם ילדים?

<היו"ר איילת שקד:>
אין צורך. 

<מאיר פרוש:>
אני לא יודע, אני לא מתמצא בדברים האלה ולא יודע בדיוק מה היא המוגבלות הזאת ומה היא המוגבלות ההיא. אני שואל אם אי אפשר לעלות מ-200 ל-400. זה בעצם דבר שחבר הכנסת אטיאס דיבר עליו בישיבה הקודמת. 
<משה גפני:>
כל הזמן אתם נגדנו. תנו לו את זה לפחות. 
<מאיר פרוש:>
אני שואל אם אי אפשר לקבוע 400 במקום 200 למען אותם ילדים חריגים. אני שואל אם אפשר. לפחות להעלות את זה מ-200 ל-400. 

<היו"ר איילת שקד:>
הצבענו על זה כבר. 

<אריאל אטיאס:>
איזו אופציה יש לעשות רוויזיה כך? מה זה?

<היו"ר איילת שקד:>
חבר הכנסת פרוש, אנחנו הצבענו על הסעיף כבר. 

<מאיר פרוש:>
הצבענו גם על התוספת, על הסעיף הראשון שלה והגמשנו את הצעדים שלנו והסכמנו. 

<משה גפני:>
הוא ביקש רוויזיה על זה. מהבוקר הוא מבקש על זה רוויזיה. הוא מבקש לעלות מ-200 ל-400. 

<אריאל אטיאס:>
אין פה אנשים. זה לא הוגן. 

<היו"ר איילת שקד:>
יש לנו הרבה רוויזיות גם כך. 

<אריאל אטיאס:>
אני מתנגד לדבר הזה. זה סתם מחטף. 

<היו"ר איילת שקד:>
זה לא מחטף. 

<מירי פרנקל-שור:>
זה לא מחטף. לפי תקנון הכנסת אפשר להוציא הודעה ותוך 30 דקות ניתן לקיים את הרוויזיה. 

<אריאל אטיאס:>
אבל אין פה אנשים עכשיו. אני מדבר על חברי כנסת שאפשר לשנות את החלטתם. אסביר מדוע. לפי כל הסדרים שקבעתם היום הדיון היה אמור להסתיים בשעה 19:00 ומחר אמור להיות דיון נוסף. זה שאתם עושים לנו "מערוף" ומחלקים סנדוויצ'ים – חלאס. אמנם זה עניין של מדיניות, אבל גם לה יש גבול. 

<היו"ר איילת שקד:>
חבר הכנסת פרוש, אתה רוצה שנדון על זה עכשיו?

<מאיר פרוש:>
כן, למה לא? אני לא יכול לומר על עצמי שאני יודע בדיוק לומר לגבי הדיסלקטים ולקויי הלמידה, אין לי מושג, אבל אני מבקש במקום 200 לקבוע 400. מה הבעיה?

<משה גפני:>
זה לא מפריע לאף אחד. 

<היו"ר איילת שקד:>
נכניס את זה לרוויזיות. 

<משה גפני:>
תעשי את זה עכשיו.

<היו"ר איילת שקד:>
אי אפשר. 

<משה גפני:>
לא יכול להיות שאנחנו נלך הביתה בהרגשה רעה שהכול היה נגדנו. אז לפחות משהו.
<אריאל אטיאס:>
תדע שזה יכול להיות. מה זה חשוב? ממילא הם נגדו. תשמור את זה לסוף. סמוך עליי. לא את הכול אני יכול להסביר פה. 

<היו"ר איילת שקד:>
בסדר, חבר הכנסת גפני, אנחנו צריכים להמתין חצי שעה. 

<מאיר פרוש:>
למה צריך להמתין חצי שעה? הרי דיברתי על זה כבר לפני שעתיים. 

<מירי פרנקל-שור:>
אנחנו פועלים על-פי תקנון הכנסת. 
<היו"ר איילת שקד:>
אני מסכמת את הדיון של היום. נשאר עוד עניין המכסות של משרד הביטחון, נכון. הדבר האחרון שנשאר להחליט עליו הוא מספר המשרתים בשירות האזרחי-ביטחוני במשרד הביטחון ובמשרד לביטחון פנים. ההצעה של חבר הכנסת שלח ושלי היא 50 לכל אחד. אם למישהו מחברי הכנסת יש הצעה אחרת, בבקשה. 

<מירי פרנקל-שור:>
מדובר על מכסה למשרתים בשירות האזרחי-ביטחוני במשרד הביטחון ובמשרד לביטחון פנים. 

<היו"ר איילת שקד:>
למישהו מחברי הכנסת יש הצעה אחרת?

<משה גפני:>
הצענו שבכל מקום שנקבעת מכסה, השר, באישור הוועדה, יכול לשנות את זה. זה הפתרון. 

<היו"ר איילת שקד:>
אנחנו צריכים לחשוב על זה. 

<מירי פרנקל-שור:>
"עיר ללא אלימות" יכולה להיות בשירות האזרחי בתחום ביטחון פנים. 

<עפר שלח:>
אז אל תחזיקו ב"עיר ללא אלימות".

<מירי פרנקל-שור:>
למה אתם צריכים "עיר ללא אלימות" במסגרת השירות האזרחי-ביטחוני?

<קריאה:>
- - -

<היו"ר איילת שקד:>
רותם פלג, בואו נוריד את המשרד לביטחון פנים. זה יפתור לנו בעיות. 

<רותם פלג:>
אם את מורידה את משרד הביטחון תורידי גם אותנו. זה לא יהיה. 

<היו"ר איילת שקד:>
תקשיב לרגע עד הסוף. יש ביטחון פנים בשירות האזרחי. 

<רותם פלג:>
תכניסי גם ביטחון לשירות האזרחי. 

<מירי פרנקל-שור:>
לא, מה פתאום, עד פה. 

<עפר שלח:>
אם הם לא רוצים לקחת, אם הם טוענים שזה ייקח להם מהשוטרים, שלא ייקחו. 

<רותם פלג:>
זה אני מוכן, שמשרד הביטחון ייכנס לשירות האזרחי הרגיל. 

<שר שלום ג'רבי:>
במשרד לביטחון פנים יש את כל נושא השירותים האזרחיים, כמו "עיר ללא אלימות" ו"מצילה". היום יש לנו שם 220 משרתים במשרד לביטחון פנים. בוודאי אסור לצמצם את מספרם. 

<היו"ר איילת שקד:>
ההצעה שעלתה כאן, שגם ביטחון וגם ביטחון פנים יהיו בשירות האזרחי. 

<רותם פלג:>
אני בעד. 

<הילה ארליך:>
תכניסו את זה בשירות האזרחי הרגיל, ללא מכסות. 

<משה גפני:>
מה בביטחון פנים יהיה בשירות האזרחי הרגיל?

<שר שלום ג'רבי:>
כל הפרויקטים, "עיר ללא אלימות" ו"מצילה". אני עומד על כך שזה אזרחי. 
<מירי פרנקל-שור:>
לא יהיה תחום ביטחון. אנחנו ממחזרים את הדיון. בתחום ביטחון יהיה שירות אחד בלבד, וזה בצבא ההגנה לישראל. זה השירות הצבאי. אי אפשר לתוך השירות הלאומי-אזרחי להכניס את תחום הביטחון. 
<רותם פלג:>
ולביטחוני אפשר להכניס? זה בדיוק אותו דבר. 

<היו"ר איילת שקד:>
נעשה הפסקה של 5 דקות. אני רוצה לדבר עם רותם פלג ועם אחז בן ארי. 

<(הישיבה נפסקה בשעה 20:05 ונתחדשה בשעה 20:20.)>
<היו"ר איילת שקד:>
מה ההצעה שלכם? אנחנו מוציאים את זה משירות אזרחי-ביטחוני. זה יהיה רק בשירות אזרחי רגיל. 
<הילה ארליך:>
""שירות אזרחי" – שירות אזרחי במשרד הביטחון".
<היו"ר איילת שקד:>
מה כתוב בחוק שירות לאומי?

<הילה ארליך:>
"שירות בתחום ביטחון, למעט שירות בצה"ל".

<מירי פרנקל-שור:>
אני רוצה להבין דבר אחד. הוחלט בממשלה בהצעת החוק שהשירות האזרחי יהיה במשרדי הממשלה בתחומי מסוימים. ההצעה שנרקמת כאן בוועדה, שמשרד הביטחון יהיה שונה. מה ההצדקה לזה?

<איה דביר:>
לא דיברנו על משרד הביטחון. דיברנו על תחום הביטחון. 

<מירי פרנקל-שור:>
אנחנו לא יודעים מה זה "תחום ביטחון". 

<איה דביר:>
מה זה "תחום רווחה"?

<מירי פרנקל-שור:>
אני לא יודעת מה זה "תחום ביטחון". 

<אחז בן ארי:>
אם רוצים אפשר לחזור להצעת החוק הממשלתית. 

<מירי פרנקל-שור:>
איך את מצדיקה שלמשרד הביטחון יהיה דין שונה ואילו משרד החקלאות יוכל רק בתחומי בריאות, רווחה וכולי?

<איה דביר:>
ההצעה שלי היתה שונה. זה שאלת מדיניות, זה לא שאלה משפטית. ההצעה היתה להכליל תחום נוסף של שירות, שהוא תחום ביטחון, למעט שירות בצה"ל, ששם נמצאים חיילים. 

<היו"ר איילת שקד:>
זה מה שקורה בחוק השירות הלאומי. 

<איה דביר:>
זה פותח למשרד הביטחון אפשרות להפעיל משרתים בתחומים שבהם הוא עוסק, אבל גם ליחידות הסמך שעוסקות בתחום הביטחון. 

<מירי פרנקל-שור:>
אנחנו חוזרים לאותו דיון. לכן החליטה הוועדה לחזק את התחום האזרחי-ביטחוני, זאת בדיוק הסיבה. לא רצינו לומר "תחום ביטחון", אבל בכל זאת בתחום השירות הביטחוני לא יהיה שירות אזרחי ולכן הוחלט לחזק את השירות האזרחי-ביטחוני. 

<רותם פלג:>
אני יכול לחיות עם שתי האפשרויות. 

<מירי פרנקל-שור:>
אתם מציעים דין שונה למשרד הביטחון ללא שום הצדקה. 

<הילה ארליך:>
אבל המכסה של 50 אנשים היא לעשות צחוק מהתחום הביטחוני. 

<רותם פלג:>
אבל, מירי פרנקל-שור, זה בדיוק אותו דבר. אין שום הבדל בהיבט הזה.
<מירי פרנקל-שור:>
לא נכון- - - 

<רותם פלג:>
אין שום הבדל במקרה הזה אם זה במסלול הלאומי-ביטחוני או במסלול הלאומי בלי הביטחוני. 

<מירי פרנקל-שור:>
בשירות האזרחי יש היגיון- - - 
<רותם פלג:>
אין שום הבדל ברמה העקרונית. תכניסי את משרד הביטחון כי הוא משרד אזרחי לכל דבר ועניין, ורק תקבעו ששר הביטחון, בצו, באישור הוועדה, יקבע את התחומים. 

<הילה ארליך:>
לא צריך את זה. "תחום ביטחון, למעט שירות בצה"ל". למה יש תחום ביטחון פנים ותחום רווחה ולא יכול להיות תחום ביטחון?

<מירי פרנקל-שור:>
זה לא אותו דבר. אנחנו כל הזמן אומרים שמשרתים בשירות האזרחי אינם דומים למשרתים בצבא.

<רותם פלג:>
אבל זה משרד אזרחי. זה לא צבא.

<אחז בן ארי:>
אם השירות האזרחי היה מורכב, מבחינת היעדים שלו, רק מתחומים קהילתיים-חברתיים, ניחא, אבל אם יש בו גם ביטחון פנים ואם יש בו הגנת העורף, למה לא לשים גם את הביטחון? מה קרה? בגלל שיש חיילים בסביבה?
<רותם פלג:>
לנו אין התנגדות לזה. 

<אחז בן ארי:>
אני יכול לחיות עם זה שמשרד הביטחון לפי ההצעה הקיימת יהיה באזרחי-ביטחוני וגם עם האפשרות האחרת, לשים אותנו יחד עם האחרים. אין לנו בעיה. 

<איה דביר:>
האפשרות השנייה אפילו נכונה יותר. 

<קריאה:>
אבל 50 משרות זה לעשות צחוק מהשירות האזרחי-ביטחוני. 

<אחז בן ארי:>
אבל אז ללא שום מגבלה, כפי שאין שום מגבלה לגבי כל משרד אחר. 

<רותם פלג:>
אפשר לכתוב "תחומים עליהם אמונים משרדי הממשלה" ואז כולם נכללים בזה. 

<איה דביר:>
זה לא תחום. 

<רותם פלג:>
מה זה משנה?

<איה דביר:>
- - - 

<אחז בן ארי:>
אפשר לעשות שירות אזרחי במשרדי הממשלה, ברשויות על-פי דין, ברשויות מקומיות ובגופים פרטיים, בכל מיני עמותות, בתחומים חברתיים. אם אתם פתוחים לזה, מצוין. 

בוועדת השרים הצעתי הצעה שלא התקבלה בסופו של דבר, שאת השירות האזרחי אפשר יהיה לעשות במשרדי ממשלה, כמובן לפי כללים מסוימים, ברשויות על-פי דין, ברשויות מקומיות ובגופים ועמותות שפועלים בתחומים מסוימים, וכאן לעשות את הפירוט הקהילתי-סוציאלי. 
<אריאל אטיאס:>
זה לא ביטחוני, זה אזרחי. ואתם גם בפנים. 

<מירי פרנקל-שור:>
ולא על-פי תחומים. 

<אריאל אטיאס:>
אז מה הבעיה בזה? מי מתנגד לזה?

<איה דביר:>
היום הנוסח מדבר על- - - 
<מירי פרנקל-שור:>
רק רגע, אחז בן ארי, הרעיון שלך הוא על-פי תחומים?

<אחז בן ארי:>
לא. 

<אריאל אטיאס:>
הוא כולל את כל משרדי הממשלה. 

<מירי פרנקל-שור:>
אני בעד. 

<אחז בן ארי:>
כולל עמותות פרטיות שפועלות בתחומים יותר חברתיים. זה היה הרעיון, אך הוא לא התקבל בממשלה. הלכו לפי תחומים, ואז גם כשאתה בא לממשלה אתה צריך להיכנס לתוך הרובריקה של התחומים. אם היה מדובר רק בנושאים חברתיים, ניחא, אבל אם מופיע שם היום הגנת העורף וביטחון פנים לא מתאים שמשרד הביטחון לא נמצא שם. 

<היו"ר איילת שקד:>
למה בהצעת החוק הממשלתית הוא לא היה שם?

<אחז בן ארי:>
למען האמת, לא נלחמנו על זה, גם מפאת חלוקת העבודה. זה היה קבוצה אחרת. לא ניכנס לזה. זה חלב שנשפך. 
<מירי פרנקל-שור:>
איילת שקד, לא שכחו את תחום הביטחון. 

<אחז בן ארי:>
עכשיו אפשר לעשות את התיקון הזה, אם רוצים לעשות אותו, למרות שאני יכול לחיות עם אחת האפשרויות שהוצגו פה. 

<מירי פרנקל-שור:>
אז שכל המשרדים יהיו אותו דבר, אבל לא שיהיה תחום מיוחד למשרד הביטחון. 

<אחז בן ארי:>
אין תחומים. 

<אריאל אטיאס:>
מה הבעיה עם כך שכל המשרדים אותו דבר?

<מירי פרנקל-שור:>
אני בעד. 

<איה דביר:>
אסביר מה הבעיה עם זה. גם משרדי הממשלה הם צרכנים של כוח אדם. היום הפרמטר כפול, צריך גם לעמוד בקריטריון של גוף מפעיל, שאחד מהם הוא משרד ממשלתי או עמותה, וגם לעמוד בתחום מהותי, של שירות שנועד באמת לתחוֹם, שלא יוחלף כוח אדם סתם, שזה יהיה איזו פעילות משמעותית. אין לי בעיה, זה שאלת מדיניות, אם להכניס את תחום הביטחון או לא להכניס אותו, אבל ליצור מצב שכל משרד ממשלתי יכול להעסיק בכל דבר זה בעצם חותר תחת הרעיון של הוועדה. 

<אריאל אטיאס:>
סליחה, יש הגדרות בחוק באילו תחומים עוסקים: רווחה, בריאות וכן הלאה. מחר לא יכול משרד החקלאות להעסיק מתנדבים בקטיף של עגבניות, הוא לא יכול. בעולם של התחומים האלה לא כותבים שֵם של משרד, אלא כותבים את התחומים ונכללים בזה משרדים רלוונטיים שמשיקים לתחומים הללו. בזה גמרנו. מה הבעיה בזה?
<איה דביר:>
אנחנו רוצים להוסיף את תחום הביטחון, שגם פעילות בתחום הביטחון תיחשב לפעילות. זה שאלת מדיניות, שלנו אין עמדה לגביה. 

<היו"ר איילת שקד:>
אחז בן ארי רוצה להוסיף בסעיף קטן 2א(א): "שירות אזרחי-חברתי יהיה באחד מן התחומים הבאים: ביטחון פנים, הגנת העורף, ביטחון שאינו שירות בצה"ל, רווחה...". 

<איה דביר:>
זה שאלת מדיניות. 

<אריאל אטיאס:>
מה הבעיה בזה?

<מירי פרנקל-שור:>
אני אומרת דבר אחד, וזה גם הסבר לדיון שהיה פה על ההסתייגות של חבר הכנסת עפר שלח. כל תחום הביטחון מעלה פה שרשרת שאלות. בסופו של דבר, אנחנו לא יודעים כרגע מה ההשלכות אבל כן יהיו לנו מקרים שבתחום הביטחון, גם למשל ביחידות הסמך אפשר לתת את הפרשנות, שאנחנו נמצא בסופו של דבר שבאותם תפקידים יהיו לנו משרתים בשירות אזרחי וחיילים. צריך לתת על כך את הדעת. תחום הביטחון צריך להיות מחוץ למסגרת הצעת החוק של השירות האזרחי. 
<הילה ארליך:>
למה במשטרה אפשר, במשטרה יש שלושה סוגים שמשרתים כתף אל כתף עם שוטרים, ואילו במשרד הביטחון זה לא יכול להיות?

<עפר שלח:>
מירי פרנקל-שור, זה הסתכלות על הסיפור מן הצד ההפוך. 

<מירי פרנקל-שור:>
נתנו את הפתרון, הוחלט לחזק את השירות האזרחי-ביטחוני. אני רוצה לשקול את כל ההשלכות של הדבר, לכן אני מבקשת מן הוועדה, אם היא מתכוונת להעלות את ההצעה הזאת להצבעה, אני מבקשת בישיבה שבה יידונו הרוויזיות להביא עמדה מסודרת. יכול להיות שזה אפשרי. זה שאלה עקרונית מאוד. זה אחד הסעיפים הכי ליבתיים של הצעת החוק ואני מבקשת לגבש עמדה מסודרת.

<אריאל אטיאס:>
אני חושב שמירי פרנקל-שור צודקת. 

<עפר שלח:>
אין בעיה להצביע על זה. יש פה רק מדיניות. 

<אריאל אטיאס:>
לא משנה, היא ביקשה עוד כמה ימים, מה קרה. 

<עפר שלח:>
אין בעיה להצביע על זה. אני רק רוצה להגיד, בסופו של דבר אין היגיון בכך שאנחנו מאשרים את כל הגופים שאנחנו מאשרים ואילו במשרד הביטחון, שבין השאר מאושר שם – אני לוקח את הדברים שלך בדיוק על-פי ההיגיון שלהם, שאנחנו מאשרים שחיילים יעבדו שם – לא יוכלו אנשים בשירות האזרחי לעבוד. 

<אחז בן ארי:>
ושלוקחים לנו אותם. 

<מירי פרנקל-שור:>
ולכן זה קשור. יש כאן שרשרת. זה קשור לשירות האזרחי-ביטחוני, זה קשור לסעיף 26א, הכול מגיע בצוותא. 

<אריאל אטיאס:>
בסדר, עוד כמה ימים. 

<היו"ר איילת שקד:>
אני רוצה לסכם את היום הזה. 
<משה גפני:>
אנחנו יוצאים מן היום הזה רע. 

<היו"ר איילת שקד:>
ממש...

ביום שלישי נצביע על כל הרוויזיות. מחר אין ישיבה. 

מה שהיועצת המשפטית של הוועדה בודקת הוא, כפי שכבר החלטנו, להוציא מהשירות האזרחי-ביטחוני את המשרד לביטחון פנים ואת משרד הביטחון ולהכניס לשירות אזרחי-חברתי עוד נושא: בריאות, רווחה, ביטחון שאינו שירות בצה"ל, הגנת הסביבה, הגנת העורף וכולי. 

אנחנו נצביע על זה ביום שלישי, כל הרוויזיות יהיו בין 10:00-13:00 בערך. המנהלת תודיע. 

שבוע לאחר מכן, שבוע מהיום, כל יום תהיה הצבעה על חוק שירות ביטחון. 

רבותי חברי הכנסת, תרשמו לפניכם, מרגע שאנחנו מתחילים להצביע על חוק שירות ביטחון אנו בריתוק: ראשון, שני, שלישי, רביעי, חמישי. 

<מאיר פרוש:>
מיום שלישי כשנדון על הרוויזיות?

<היו"ר איילת שקד:>
לא, מיום ראשון בשבוע שלאחר מכן. אנחנו נפיץ נוסח. 

<מאיר פרוש:>
מתי שתקראי לי, אני בא. 

<היו"ר איילת שקד:>
מיום שמתחילים להצביע על חוק שירות ביטחון ההצבעות יהיו בכל יום. 

תודה רבה. הישיבה נעולה. 
<הישיבה ננעלה בשעה 20:35.>
